
GENIUS    KÖNYVKIADÓ    R.    T 

BUDAPEST,    192  2. 


„Jókai     nyomda  rt.  Budapest 


ELŐSZÓ. 

E  kis  füzet  különböző  tanfolyamokon  tartott  elő- 
adásaim egy  részét  tartalmazza.  Mint  népszerűsítő 
előadások^összefoglalása,  sem  rendszeres  teljességre, 
sem  eredetiségre  nem  törekszik  s  a  társadalomtudo- 
mány mibenlétének  és  néhány  nagy  művelője  legfőbb 
tételeinek 'vázlatos  ismertetésével  csupán  az  emberi 
társadalom  tudományosabb  szemlélése  iránti  érzéket 
és  érdeklődést  akarja  felkelteni.  A  szociológia  nép- 
szerűsítésének főcélja  nem  is  lehet  más,  mint  hogy 
a  társadalom  életjelenségeinek  szövevényes  voltát, 
mondhatnánk,  rejtelmességét  éreztesse  s  a  készen, 
bírálat  nélkül  kapott,  egyoldalú,  mereven  és  szen- 
vedélyesen vallott  párt-,  osztály-  és  egyéb  dogmák 
helyébe,  melyek  e  tünemények  terén  a  legtöbb[embert 
fogva  tartják,  a  módszeres,  szerény,  ha  ugy  tetszik, 
skeptikusabb  ítélkezésre  ébresszen  hajlamot.  Való- 
ban, a  műveltség  nem  annyira  ismeretek  elraktáro- 
zásában, mint  inkább  a  dolgok  nyitott,  fejlődésre 
képes  lélekkel  való  szemlélésében,  a  helyes  értelem- 
ben vett  gondolatszabadságban  rejlik. 

Azért  e  könyvecske  olvasója  ne  várja,  hogy  annak 
végigtanulmányozása  után  tisztában  lesz  az  emberi 
társadalmak  összes  problémáival  s  három-négy  for- 
mulával összefoglalhatja  azok  életének  és  fejlődésé- 
nek minden  törvényszerűségét.  Ellenkezőleg,  a  külön- 
böző nagy  gondolkozók  kísérleteinek  egymásmellé 
állításából  látni  fogja  a  szociológia  komoly  műveié- 


sének  küzdelmes  nehézségeit,  a  felfogások  lehetséges 
és  indokolt  különbségeit  s  talán  kedvet  kap  igazat 
adni  a  finom  szellemű  Tainenek,  aki  a  Jakobinusok- 
ról irt  könyvének  előszavában  ezt  mondja  :  „Jusqu'á 
présent  je  n'ai  guére  trouvé  qu'un  principe,  si  simple, 
qu'il  semblera  puéril  et  que  j'ose  á  peine  l'indiquer : 
Une  société  humainé,  surtout  une  société  moderné 
est  une  chose  vaste  et  compliquée."* 

Egy  második,  hasonló  kis  füzetben  a  legfontosabb 
társadalmi  tünemények  (gazdálkodás,  politikai  szer- 
vezet, vallás,  család,  osztály  stb.)  fejlődésének  váz- 
latát szándékozom  majd  nyújtani. 

Budapest,  1921.  április. 


*  „Mostanáig  csupán  egy  elvet  találtam,  mely  oly  egy- 
szerű, hogy  gyerekesnek  fog  látszani  s  alig  merem  azt 
megmondani :  Egy  emberi  társadalom,  főként  egy  modern 
társadalom,  óriási  és  szövevényes  valami." 


Bevezetés  a  szociológiába. 

f, 

(Cselekvés  és  tapasztalás.  —  Gyakorlat  és  elmélet.  — 

A  tudomány  önállósulása.  —  A  társadalmi  cselekvés.  — 

A  szociológia  feladata.    —  Nehézségei.    —  Cselekvés 

és  gondolkodás.) 

Ha  ennek  a  kifejezésnek :  szociológia,  magyarul : 
társadalomtudomány,  értelmét  keressük,  leghelye- 
sebbnek látszik,  ha  mindenekelőtt  két  tagját  pró- 
báljuk meghatározni ;  nézzük  előbb,  mit  értünk  tudo- 
mány, aztán,  mit  értünk  társadalom  kifejezés  alatt 
és  igy  talán  képesek  leszünk  e  két  kifejezés  össze- 
tételének valami  általános  jelentést  találni. 

A  tudomány  nyilván  az  embernek  egyik  hatalmas 
fegyvere  az  életben,  a  létért  való  küzdelemben.  Nem 
célunk,  hogy  itt  filozófiailag  elmélkedjünk  az  élet 
mibenlétéről;  mindenki  előtt  nyilvánvaló,  hogy  az 
élőlények  egyik  legáltalánosabb,  külsőleg  is  legjob- 
ban megállapítható  tulajdonsága  a  folytonos  válto- 
zás, így  jelesül  az  emberi  életnek  is  minden  nyilvá- 
nulásat  a  folytonos  változás,  a  folytonos  mozgás 
jellemzi:  hogy  külsőleg  folyton  másokká  leszünk,  azt 
az  öregedés  tapasztalati  ténye  mutatja.  De  áll  ez 
belső  életünkre  is,  mindnyájan   megfigyelhetjük  ön- 


magunkon,  mint  változnak  érzéseink,  vágyaink,  mint 
fejlődik  gondolkozásunk,  mint  leszünk  mindig  mássá 
életünk  folyamán.  Ép  igy  vagyunk  testünkkel  is ; 
tudjuk,  hogy  szerveink  folyton  működésben,  moz- 
gásban vannak,  az  anyagcsere,  a  vérkeringés  testi 
létezésünk  örökös  feltételei,  amelyeknek  megakadá- 
sával megszűnik  az  élet.  De  kifelé,  az  embert  kör- 
nyező világgal,  a  természettel  szemben  is  életünk 
folytonos  változást  jelent :  munkánkkal,  cselekvé- 
seinkkel folytonosan  változtatjuk  a  természetet,  ki- 
vesszük belőle  a  létünk  fentartására  szükséges  anya- 
gokat. Hogy  fenmaradhassunk,  folytonosan  kényte- 
lenek vagyunk  cselekedni.  Az  embernek  a  termé- 
szetben, a  világban  elfoglalt  helyzetét  a  cselekvés 
jellemzi. 

Megállapítjuk  tehát  az  emberi  élet  egyik  legálta- 
lánosabb tulajdonságaként  a  cselekvést.  Ám  az  em- 
bernek más  fontos  tulajdonságai  is  vannak,  egyebek 
között  az,  hogy  lelki  élete  van,  a  lelki  életnek  alap- 
tüneménye pedig  az  emlékezés.  A  látott,  hallott, 
elgondolt,  érzett  dolgok  valamiképen  megmaradnak, 
nyomot  hagynak  lelkünkben,  emlékezünk  rájuk  és 
ezek  az  emlékek  segítenek  bennünket  a  cselekvés 
terén  is.  Midőn  a  világban,  környezetünkben  oly 
működést  végzünk,  amely  valami  régibb  cselekvé- 
sünkhöz hasonlatos,  emez  utóbbinak  emléke  segit 
bennünket  az  uj  cselekvésben.  Az  ember  képes 
cselekvéseinek  emlékeit  megőrizni :  tapasztalatokat 
gyűjteni.  A  tapasztalat  az  ember  segítsége  a  cse- 
lekvésben, küzdelmében  a  létért. 

Midőn  tehát  az  életben  az  ember  elé  valami 
probléma  lép,  az  ember  múltjából,  tapasztalataitól 
kér  útmutatást.  Érthető,  hogy  a  gyakran  fellépő 
problémákkal  szemben  az  élettapasztalat  is  jobban 
kialakult.  Egyes  tünemények  között  az  ember  állandó 
összefüggéseket  tudott  találni,  ezt  az  összefüggést 
egyszersmindenkorra     megállapították,     formulákba 


sűrítették.  Az  életből,  a  cselekvésből  nyert  tapasz- 
talatot az  emberiség  mindjobban  szervezte,  organi- 
zálta  és  életszükségletei  szerint  rendezte.  így  kez- 
dődik a  tudomány :  ez  a  tapasztalatorganizáció, 
amelynek  célja,  hogy  az  életben  fellépő  minden 
cselekvés-szükségletben,  minden  problémában  út- 
mutatást adhasson. 

Ámde  áz  élet  nem  valami  előre  megállapított 
folyamat,  nem  gépszerűen  lejátszódó  színjáték :  az 
élet  tele  van  előre  nem  látható  meglepetésekkel,  uj 
meg  uj  problémák  léphetnek  elénk  és  követelnek 
megoldást.  Ezért  az  emberiség  nem  szorítkozhatott 
az  esetleges  cselekvésekből  nyert  tapasztalatok  meg- 
őrzésére :  külön,  sajátos  céljává  lett,  hogy  tapaszta- 
latokat gyűjtsön,  hogy  a  világot  megismerje,  tüne- 
ményei összefüggését  meglássa,  megértse,  egyszóval, 
hogy  a  tudományt  önállósítsa.  Kezdetben  minden 
téren  összefolyt  a  cselekvés  és  a  megismerés  funk- 
ciója. Nem  volt  meg  a  mesterség  és  tudomány,  a 
gyakorlat  és  elmélet  szempontjainak  elválasztása. 
Lassanként  azonban  minden  téren  előáll  valami  el- 
különülés, önálló  törekvéssé  lesz  a  megismerés,  a 
tudomány  autonómiát  nyer.  Nem  azt  jelenti  ez,  hogy 
a  tudománynak  többé  nem  a  cselekvésban  való 
segítés  a  célja.  Ellenkezőleg,  a  végcél  mindig  prak- 
tikus :  épen,  hogy  minden  előfordulható  kérdésben 
választ  és  útmutatást  tudjon  adni,  a  tudománynak 
mindent  meg  kell  ismernie.  Minden  tudomány  egy 
megfelelő  mesterségből  ered.  Például  a  középkori 
alchimisták  működésében  még  összefolyt  a  cselekvés 
és  megismerés ;  csak  később  történt  meg  az  elkülö- 
nülés :  egyfelől  tiszta  megismerésre  való  törekvés- 
ként előállott  a  vegytan  tudománya,  másfelől  a  gya- 
korlat terén  ott  vannak  a  kémiai  technológia,  a 
vegyészet  különböző  fajai.  A  tudomány  ilyen  ön- 
állósulása nem  minden  téren  történt  egyidőben. 
Csak  nemrég  láttuk  a  megfelelő  elmélet  teljes  kivá- 

lását  az  orvosi  mesterségből  :  az  a  tapasztalat,  mely 
az  orvosi  prakszis  alapjául  szolgál,  a  biológia  ön- 
álló, elméleti  tudományává  vált  és  ez  főleg  Claude 
Bernardnak,  a  nagy  francia  tudósnak    műve  volt. 

Megállapitottuk  tehát,  hogy  minden  tudomány 
valami  mesterségből  ered.  Az  embertől  a  világ  foly- 
tonosan cselekvést  kivan,  ebben  a  cselekvésben  az 
embert  a  tapasztalat  segiti.  Ezért  aztán  lassanként 
az  emberiség  számára  a  tapasztalatgyűjtés,  a  meg- 
ismerés önálló  törekvéssé  lesz  ;  a  gyakorlatból  kiválik 
az  elmélet,  külön,  érdektelen  munkatér  gyanánt 
előáll  a  tudomány.  Hogy  aztán  az  a  szervezett  tapasz- 
talat, amit  tudománynak  nevezünk,  hiven  tükrözi-e 
vissza  a  való  világot  elménkben,  avagy  csupán  a 
világban  való  cselekvési  lehetőségeinket  jelöli,  ez 
ismeretelméleti  kérdés,  melyhez  a  racionalizmus 
és  pragmatizmus  vitája  fűződik  és  melyet  érinteni 
nem  feladatunk.  Nekünk  csupán  a  tudománynak 
ilyen  empirikus,  a  közönséges  tapasztalat  nyújtotta 
értelmezésére  volt  szükségünk. 

Már  most  azok  a  cselekvések,  amelyeket  a  világ 
az  embertől  kivan,  azok  a  problémák,  amelyekre 
tettel,  cselekvéssel  kell  felelnie,  igen  különbözők, 
így  a  Iétfentartás  szükségleteinek  kielégithetése  vé- 
gett igen  sokféle  cselekvést  kell  végeznünk  a  ben- 
nünket körülvevő  környezetben  ;  például,  ha  fázunk, 
valamiképen  hőt  kell  előállítani  tudnunk.  Hogy  a 
fizikai  világban  változást  okozni,  cselekedni  tudjunk, 
ismernünk  kell  természeti  környezetünket.  Ezt  a 
célt  szolgálják  a  természettudományok.  Ám  testünk 
is  gyakran  beavatkozást,  segítséget  kivan :  ezek  az 
orvosi  mesterség  problémái.  Alapjuk  az  elmélet 
terén  az  élettan  tudománya.  Az  emberi  lélekkel  is 
kell  bánni  tudnunk :  a  nevelő,  vagy  a  lelkibetegsé- 
gek orvosa  cselekvéséhez  a  tudást,  az  elméleti  alapot 
a  lélektanból  meriti.  Van  már  most  a  problémáknak 
egy  külön    csoportja,    mely    abból    áll  elő,  hogy  az 

ember  nem  egyedül,  hanem  más  egyénekkel  együtt 
él.  Ezek  az  együttélő  csoportok,  az  emberi  egyesü- 
lések igen  különbözők.  A  család,  az  állam,  az  egy 
nyelvet  beszélők,  a  hadsereg,  egy  szakszervezet,  egy 
jótékony  egyesület  stb. :  mindezek  társadalmi  cso- 
portok, melyekbe  az  egyének  beletartoznak  és  ezek- 
ben az  emberi  egyesülésekben  is  minduntalan  lépnek 
fel  kérdések,  amelyekre  felelni  kell.  Az  emberi  együtt- 
létnek vannak  problémái,  a  társadalmi  problémák, 
melyek  megoldást  követelnek,  az  embernek  e  téren 
is  cselekednie  kell.  A  bennünket  körülvevő  ezernyi 
nagy  kérdés  közül  számos  ilyen  problémát  idézhet- 
nénk :  tulajdon,  háború  és  örök  béke,  szabadság, 
államforma,  házasság  és  válás,  nemzetiségi  kérdés 
és  más  effélék,  mind  itt  élnek  a  lelkünkben.  De  a 
mindennapi  életben  is  a  társadalom  folyton  és  folyton 
cselekvést  kivan  tőlünk.  A  szavazó,  aki  választ,  a 
biró,  aki  itél,  a  tanár,  aki  az  uj  nemzedéket  a  társa- 
dalomba beleilleszti,  a  politikus,  aki  egy  törvényt 
hoz,  mindnyájan  ezer  meg  ezerféle  társadalmi  cse- 
lekvést végzünk.  Van  tehát  az  emberi  prakszisnak, 
az  emberi  cselekvésnek  egy  tere,  mely  abból  áll 
elő,  hogy  társadalomban  élünk.  Az  ember  társadalmi 
munkát,  társadalmi  működést  is  végez.  Igen  tág 
értelemben  véve  e  szót,  ezt  a  működést  politikái 
mesterségnek  nevezhetjük.  E  mesterség  oly  régi, 
mint  az  emberi  társadalmak,  mert  hisz  minden  társa- 
dalomnak vannak  problémái,  minden  társadalmi 
együttlét  követel  bizonyos  cselekvéseket  is.  Termé- 
szetes, hogy  ez  a  politikai  mesterség,  ezek  a  cselek- 
vések is  felhasználták  a  tapasztalatokat.  Tudjuk, 
hogy  alsóbbrangu  népek  az  öregektől,  papoktól 
kérnek  tanácsot  az  előforduló  nehezebb  problémák 
megoldásához.  így  emlékezünk  arra,  hogy  Homérosz 
Odisszeájának  7-ik  énekében  Odisszeus,  egy  idegen 
hirtelen  felbukkanása  a  fajákok  körében  nagy  meg- 
lepetést, zavart  okoz  : 

„Mindenik  elnémult  a  magasfedelü  palotában, 
Csak  később"  szólalt^vala  meg  daliás  Echenéos, 
Messze  Phaiákország  legvénebbik  daliája, 
Aki  sokat  látott,  hallott  s"  értett  a  beszédhez, 
Jóakarattal  emelt  vala  szót  s  igy  kezdte  beszédét:"1 

Tehát  a  fellépő  probléma  megoldásában  a  „sok 
és  régi  dolgokat  tudó"  öreg  segit  társain.  De  ha  a 
társadalmi  működés  és  a  politikai  mesterség  ily  régi 
is,  a  tapasztalatnak  a  cselekvéstől  való  elkülönülése, 
a  társadalmi  tudománynak  a  politikai  mesterségből 
való  kiválása  csak  igen  későn  következett  be.  Mon- 
dottuk, hogy  a  tudomány  feladata  tisztán  a  valóság 
megismerése.  Ha  azt  akarjuk,  hogy  a  társadalmi 
téren  is  objektív,  érzelmeinktől  nem  befolyásolt 
ismereteink  legyenek,  hogy  teljesen  tárgyilagos  tudás 
szolgáljon  a  gyakorlat  alapjául :  azt  az  elválasztást, 
amely  a  többi  tünemény  terén  megvan,  a  mesterség 
és  tudomány,  r  a  prakszis  és  teória  között  ezen  a 
téren  is  meg  kell  tennünk.  Ezt  a  feladatot  csak  a 
legújabb  kort tudta  annyira,  amennyire  végrehajtani. 
Mindenkor  voltak  bölcselők,  akik  gondolkoztak  a 
társadalom  mibenlétén,  tanácsokat  adogattak,  az 
emberiség  számára  reformokat  ajánlottak.  De  telje- 
sen objektive  tekinteni  a  társadalmat,  azt  csupán 
megismerni  akarni,  régebben  alig,  most  is  csak  ke- 
vesen képesek.  Már  pedig  helyesen  mondta  Comte, 
a  társadalomtudomány  egyik  legelső  megalapítója  : 
„Minekutána  az  emberi  értelem  a  természet  tanul- 
mányozását ugy  fogta  fel,  mint  amely  a  természet- 
ben való  cselekvés  értelmes  alapjául  szolgálhat, 
nyilvánvaló,  hogy  minden  praktikus  meggondolástól 
eltekintve^kell  a  teoretikus  kutatásokhoz  fognia.  Mert 
a  mi  eszközeink  az  igazság  felderítésére  oly  gyöngék, 
hogy  ha  nem  fogjuk  azokat  össze  mind  kizárólag  e 
célra,  ha  az  igazságot  kutatva  egyúttal  azt  a  különös 

1  Od  VII.   154-158.  -Kempf  ford. 

féltételt  szabjuk  magunkra,  hogy  abban  közvetlen 
praktikus  hasznosságot  találjunk :  csaknem  mindig 
lehetetlen  lenne  azt  elérnünk."1 

A  társadalmi  cselekvés  terén  is  el  kell  tehát  vá- 
lasztanunk a  mesterséget  a  tudománytól.  Mig  a 
politikai  mesterség  funkciója  a  társadalomban  fellépő 
problémákat  megoldani,  a  társadalomban  cselekedni : 
addig  e  mesterség  elméletének,  a  társadalomtudo- 
mánynak feladata  ;  a  társadalomnak,  a  társadalmi 
tüneményeknek  objektív  megismerése.  Ismét  idézzük 
Comte-ot : 

„A.  politikában  épen  ugy,  mint  minden  más  téren, 
az  elméletnek  és  gyakorlatnak  összekeverése,  vagy 
csak  tulszoros  összetapadása  is  mindkettőre  ártal- 
mas :  az  elsőnek  (a  teóriának)  fellendülését 'nyomja 
el,  a  másodikat  (a  prakszist)  vezér  nélkül  ^hagyja. 
Sőt  el  kell  ismernünk,  hogy  a  társadalmi  tünemé- 
nyeknek szövevényességüknél  fogva  még  nagyobb 
intellektuális  közt  kell  kivánniok  a  spekulatív  esz- 
mék —  bármennyire  pozitivek  is  legyenek  —  és  ezek 
praktikus  valósításai  között,  mint  minden  más  tudo- 
mánynak. Az  uj  társadalmi  filozófiának  tehát  gon- 
dosan óvakodnia  kell  ama,  ma  még  fölötte  általá- 
nos hajlandóságtól,  hogy  közvetlenül  a  politikai 
mozgalmakba  vegyüljön,  amelyek  számára  mindenek- 
előtt a  legfontosabb  megfigyelés  állandó  tárgyát 
nyújtják  s  amelyekbe  csak  annyiban  szabad  bele- 
avatkoznia, amennyiben  a  magas  oktatás  általános 
misszióját  teljesiti."2 

A  '  társadalomtudomány  autonómiája  Comte-al 
kezdődik. 

Társadalomtudomány  alatt  tehát  a  társadalmi  tüne- 
ményeknek, a  társadalmi  realitásnak  megismerésére 
irányuló,  önálló  törekvést  értjük.  Nyilvánvaló  azon- 

Cours  de  philosophie  positive  I.  54.  1. 
2  U.  o.  IV.  477.  1. 

ban,  hogy  e  tüneményekkel  szemben  csupán  az 
objektív  megismerés  álláspontjára  helyezkedni  nem 
könnyű  feladat.  Midőn  e  tüneményeket  tanulmá- 
nyozzuk, összefüggéseiket,  törvényszerűségeiket  föl- 
fedezni igyekszünk,  egyáltalán  nem  szabad  törődnünk 
azzal,  hogy  eredményeinket  az  életben  kik  és  mi- 
képen  próbálják  hasznosítani.  El  kell  felednünk  az 
életet,  el  kell  felednünk,  hogy  a  dolgok,  a  kérdések, 
amelyeket  tanulmányozunk,  egész  létünket,  boldog- 
ságunkat közelről  érintik.  A  tiszta,  tárgyilagos, 
tudományos  megfigyelés  álláspontjára  kell  helyez- 
kednünk. És  éppen  ez  teszi  oly  nehézzé  a  társadalom- 
tudomány művelését.  Spencer  Herbert  egyik  mun- 
kájában hosszasan  és  részletesen  foglalkozik  a 
szociológia  nehézségeivel.  E  tudományt  mindenek- 
előtt tárgya  teszi  nehézzé ;  itt  nem  oly  dolgokról 
van  szó,  mint  a  fizikában  vagy  a  kémiában,  ame- 
lyeket objektíve  megfigyelni,  megragadni  aránylag 
könnyű.  De  emberek  közötti  szövevényes  viszonyo- 
kat, intézményeket,  végeredményben  lelki,  morális 
jelenségeket  valamilyen  módon  megragadni,  pontos 
megfigyelés  tárgyává  tenni,  sokkal  súlyosabb  feladat. 
Ezeket  nevezi  Spencer  objektív  nehézségeknek,  de 
vannak  szubjektív  nehézségek  is.  Mindannyian  a 
társadalomban  élünk  és  nehéz  attól  annyira  elsza- 
kadnunk, hogy  minden  előítélettől,  érzelemtől  menten 
csupán  a  tényeket  tekintsük.  „Gondolatban  eltekin- 
teni fajától,  földjétől,  félretenni  az  érdekeket,  elő- 
ítéleteket, szimpátiákat,  a  társaság  és  a  kor  nemzette 
babonákat,  szemlélni  a  változásokat,  amelyeken  a 
társadalmak  átmennek  vagy  átmentek  anélkül,  hogy 
befolyásolni  engedné  magát  a  nemzetiség,  vallás,  vagy 
személyes  érdek  szempontjaitól :  ime  ez  az,  ami  a 
közepes  ember  számára  lehetetlenség  és  ami  a  rend- 
kívüli embernek  is  csak  nagyon  tökéletlenül  sikerül."1 

1  Spencer:  La  science  sociale.  Paris,  1882.  77.  1. 

Egészen  kétségtelennek  tartjuk  például,  hogy  olyan 
nagyszabású  történeti  tényeket,  minők  a  világháború 
s  az  ezt  követő  társadalmi  átalakulások,  teljesen 
tárgyilagosan  tekinteni,  hogy  ugy  mondjuk,  teljesen 
az  események  fölé  emelkedni  ma  még  senki  sem 
képes.  Csakis  akkor  lennénk  erre  képesek,  ha  érzel- 
mileg izolálni  tudnánk  magunkat  környezetünktől, 
ha  mintegy  olyan  szellemi  frontiszterionból,  gondol- 
kozdából  nézhetnénk  a  változásokat,  aminőbe  Aris- 
tophanes  Sokratest  ültette.  Tényleg,  nyugodtan  szem- 
lélődni, elmélkedni  valóságban  csak  olyan  valamiről 
tudunk,  ami  nem  kivan  cselekvést  tőlünk.  A  gon- 
dolat tán  nem  is  egyéb,  mint  az  ingerre  következő 
reakció  megakadása.  A  reflexmozgásokban  a  kér- 
désre azonnal  automatikusan  megadatik  a  válasz ; 
csak  olyankor,  ha  a  kivülrő!  jövő  inger  nem  köve- 
teli meg  az  azonnali  cselekvést,  akadhat  meg  a 
válaszadás  folyamata :  ez  a  megakadás  épen  a  gon- 
dolkodás. Sokféleképen  próbálták  definiálni  a  gon- 
dolkodást. Empirikusan  tekintve,  legjobbnak  még 
mindig  ez  a  francia  formula  látszik :  penser  c'est 
de  se  retenir  d'agir.  Gondolkozni  annyit  tesz,  mint 
tartózkodni  a  cselekvéstől.  Épen  azért  a  gondolko- 
dás, a  nyugodt  szemlélődés  csak  ott  léphet  fel,  ahol 
nem  kell  azonnal  cselekednünk.  Ha  bármely  adott 
társadalomban  élünk,  az  tőlünk  folyvást  tevékeny- 
séget kivan,  legtöbbünk  érdeklődése  állandóan  a 
tett,  a  cselekvés  felé  van  fordulva.  Az  államférfi, 
akinek  törvényt  kell  alkotnia,  vagy  egy  államszer- 
ződést kell  kötnie,  a  tanár,  aki  bizonyos  világnézetet 
nevel  tanítványaiba,  a  választó,  aki  szavaz,  mind 
társadalmi  működést  végeznek  és  valamiképen  dön- 
teniük kell  cselekvéseik  elveiről.  A  társasélet  foly- 
tonos cselekvést  kivan,  gyors  elhatározásokat  követel 
és  kevés  ember  engedheti  meg  magának  azt  a  luxust, 
amit  Taineről  mondanak :  hogy  ő  10  évi  tanulmá- 
nyokat   folytatott,    hogy    el    tudja    dönteni,    melyik 

politikai  párthoz  csatlakozzék.  Az  a  körülmény,  hogy 
figyelmünk  a  tett  felé  van  fordulva,  hogy  kénytele- 
nek vagyunk  folytonosan  elhatározni  magunkat,  ez 
az  oka,  hogy  nem  mindenki  képes  tiszta  elméleti 
szempontra  emelkedni  és  egyszerű  dolgok  gyanánt 
tekinteni  a  társadalmi  élet  jelenségeit.  Ma  is  sokan 
rögtönöznek  szociológiai  elméleteket,  elhamarko- 
dott, egész  rendszereket  alkotnak,  amelyekkel  cse- 
lekvéseiket és  elhatározásaikat  megokolják.  Az  élet, 
a  cselekvés  leszorítja  a  gondolkozást,  ahelyett,  hogy 
a  tények  független,  érzelmek  és  előítéletektől  ment 
ismerete  vezetné  a  cselekvést.  Ez  magyarázza  meg 
számos  kísérlet  sikertelenségét  és  ezért  kell,  hogy 
a  szociológia  szaktudománnyá  legyen,  hogy  egyes 
emberek  a  valóság  eme  részének  objektív  tanulmá- 
nyozására alkalmazzák  az  értelem  munkásságát. 
Comte  csodálkozik  azon,  hogy  e  szövevényes  kér- 
désekben az  emberek  milyen  könnyen,  minden  fék 
és  vezér  nélkül  mondanak  határozott  ítéleteket : 

„Nagyobb  szövevényességüknél  fogva,  de  továbbá 
az  emberi  szenvedélyek  összességével  való  szoro- 
sabb kapcsolatuknál  fogva  is  a  társadalmi  kérdé- 
seknek, természetük  miatt  még  gondosabban,  mint 
a  többi  kérdéseknek,  koncentrálva  kellene  lenniök 
kisszámú,  előkelő  intelligenciájú  embernél,  akiket  a 
legerősebb  előzetes  nevelés  közvetlen  tanulmányok- 
tól követve,  fokozatosan  előkészített  arra,  hogy  e 
kérdések  nehéz  kidolgozását  sikerrel  végezzék."1 

A  szociológiának  is  tehát  szaktudománnyá  kell 
lennie.  A  nem  szakszerű  szociológiai  műveltségnek 
viszont  az  a  feladata,  hogy  az  emberekkel  megérez- 
tesse e  tünemények  szövevényes,  komplikált  voltát. 
Csak  a  teljes  tudatlanság  mond  könnyen  Ítéletet  és 
cselekszik  impulzive,  feliobbanások  alapján.  A  tudás 
mérsékel,  önuralmat  ad  és  a  valóban  elmélyült  kép- 

1  Cours  de  philosophie  positive  IV.  94.  1. 

zettség  mindenkor  hagy  némi  helyet  a  kételynek, 
nem  teszi  merevvé,  bírálatot  nem  türővé  a  gondol- 
kozást. A  társadalmi  tüneményekkel  szemben  is  a 
tudó  ember  türelmes,  nem  dogmatikus,  gondolko- 
dásában, cselekvéseiben  szabad,  tehát  közelebb  áll 
az  értelmes  lény,  a  homo  sapiens  ideáljához.  íme 
az  általános  szociológiai  műveltség  fontossága. 

II. 

(Cselekvés  és  szabadság.  —  Az  állati  társadalmak 
merevsége.  —  A  hagyományok  tekintélye  alsóbbrangu 
társadalmakban.  —  A  modern  társadalmak  raciona- 
lizmusa.   —  Tudattalan   társadalmi   szokások    példái.) 

Látnivaló,  hogy  eddig  a  szociológiát  igen  általá- 
nosan határoztuk  meg.  Benne  az  értelmes  társadalmi 
cselekvés  alapját,  hogy  ugy  mondjuk,  a  cselekvés 
objektív  hátterét  keressük.  A  cselekvést  pedig  nem 
tekintjük  gépiesnek,  nem  állítjuk  az  ember  és  a 
társadalmi  események  teljes  determináltságát ;  ellen- 
kezőleg azt  mondjuk,  hogy  épen,  mert  többféle 
cselekvés  lehetséges,  szükséges  az  események  átlá- 
tása, összefüggéseik  átérzése.  Az  élet  szabadságot 
jelent,  a  válasz  lehetőségei  sokfélék  és  ha  egyszer 
ráléptünk  egy  útra,  egy  sereg  más  ut,  más  lehetőség 
szűnt  meg  előttünk :  a  megvalósulás  mindig  szegény 
a  lehetőségek  gazdagságával  szemben.  Hogy  válasz- 
tásaink a  legjobbak  legyenek,  hogy  az  ember  tár- 
sadalmi létének  kérdései  a  lehető  legjobban  oldód- 
hassanak meg :  ezért  kell  ismernünk  a  társadalmat 
és  ezért  kell,  amennyire  lehetséges,  értelmessé  ten- 
nünk, racionalizálnunk  társadalmi  tevékenységünket. 
Különösnek  látszhatik,  de  tény,  hogy  a  társadalmi 
lét  tüneményei,  a  csoportokban  való  együttélés  kö- 
vetkezményei az  emberek  előtt  ma  is  nagyrészt 
ismeretlenek,    a  társadalmi    lét    nagyrészben    tudat- 

Nagy  D. :  Bevezetés  a  szociológiába.  2 


talán.  Az  embereket  összefűző  kapcsolatok,  az  egyént 
a  közhöz  csatoló  és  a  köz  részéről  az  egyénre  ható 
erők  lelkünkben  legnagyobbrészt  tudattalan  képzetek 
formájában  jelentkeznek.  E  tudattalan  képzeteket 
megérteni,  társadalmi  szövevényeket  az  értelem 
segítségével  megvilágítani,  a  cselekvéseket  a  reflexió- 
tól irányittatni,  a  társadalmi  létezést  tudatossá  tenni, 
épen  a  szociológia  feladata. 

Az  alsóbbrangu  társadalmakat  a  merev,  hajlithatat- 
lan,  változtathatatlan  szokások  uralma  jellemzi.  A 
primitív  társadalmak  konzervativizmusa  közismert 
tény.  Az  értelemnek  és  a  racionális  belátásnak  arány- 
lag igen  kevés  szerep  jut.  De  bármily  merevek  és 
szokásaikban  konzervatívok  az  alsóbbrangu  társa- 
dalmak, mégis  összehasonlíthatatlanul  gazdagabb, 
változatosabb  életük  van,  tüneményeik  még  mindig 
sokszorosan  nagyobb  mértékben  hajlíthatok,  formál- 
hatók, mint  az  állati  társadalmak  tüneményei.  Az 
állati  társadalmakban  az  egyetlen  összekötő  kapocs 
az  egyénekben  uralkodó  ösztön.  Az  ösztön  tudat- 
talan, merev,  egyirányú  tettre- indító,  a  cselekvő  nem 
ismeri  cselekvése  célját,  a  tettet  nem  előzi  meg 
semmiféle  mérlegelés,  semmiféle  oksági  megfontolás, 
egyáltalán  semmi  reprezentáció.  Az  ösztönnél  adva 
van  a  cselekvés  egyetlen  lehetséges  iránya,  attól 
eltérni  a  cselekvő  alig  képes.  Az  ösztön  alapján 
cselekvő  állatok  sokszor  felkeltik  csodálkozásunkat 
és  tényleg  méltán  bámulunk  el  a  méh  sejtjének 
készítésén,  vagy  az  ösztönélet  más  tüneményein,  de 
viszont  az  állatok  csupán  az  ösztöntől  előirt  módon 
képesek  cselekedni,  választásra  alig  képesek,  szabad- 
ságuk csaknem  semminek  mondható.  Ez  nem  jelenti 
azt,  mintha  az  ösztönök  egyáltalán  nem  változnának. 
Minden,  ami  él :  mozog,  fejlődik,  csupán  a  változás 
mértéke,  módja  és  gyorsasága  különböző.  Az  ösz- 
tönöket és  az  általa  összetartott  állati  társadalmakat 
igen  erős  merevség,  a  változások    rendkívüli  lassú- 

sága  jellemzi,  az  állati  társadalmak  formáihatósága 
igen  csekély,  ezek,  hogy  ugy  mondjuk,  reformokra, 
vagy  épen  forradalmakra  nem  képesek.  Csupán  a 
környezettel  való  érintkezés  és  ehhez  való  mind 
jobb  alkalmazkodás  követelménye  hozza  létre  az 
ösztön  és  vele  a  társadalmi  lét  formáinak  változá- 
sait. És  a  természetes  kiválasztás  elve  alapján  azok 
az  állati  társadalmak  maradnak  fenn,  amelyek  tagjai 
az  élet  követelményeinek  ösztöneik  megfelelő  meg- 
változtatása révén  eleget  tesznek.  A  változás  azon- 
ban, ismételjük,  igen  lassú  és  sokszor  csak  nemze- 
dékek próbálkozásai  által  alakul  ki  egy-egy  uj,  gépies 
cselekvési  mód,  egy-egy  uj  irányba  való  ösztönszerű 
beállitottság. 

Ilyen  merevségekkel,  mint  az  állatoknál,  az  emberi 
társadalmakban  nem  találkozunk.  Mindamellett  a 
tapasztalatból  megállapíthatjuk,  hogy  az  alsóbbrangú 
társadalmak  konzervativizmusa,  a  változásoknak  való 
ellenszegülés  sokkal  erősebb,  mint  a  modern,  fejlett 
társadalmakban.  A  társadalmi  élet,  ha  nem  is  ösztön- 
szerű, mint  az  állatoknál,  azért  itt  is  nagyrészt 
tudattalan  ;  az  egyének  felett  változhatatlan,  szigorú 
szokások  uralkodnak.  Az  emberek  gépiesen  enge- 
delmeskednek a  hagyományoknak,  gépiesen  végzik 
a  hagyományoktól  rájuk  parancsolt  cselekvéseket, 
gépiesen  fogadják  el  a  társadalomtól,  a  múltból 
rájuk  szálló  képzeteket,  hittételeket,  erkölcsi  sza- 
bályokat. Minden  utazó,  aki  primitív  népeket  láto- 
gatott meg,  emliti,  hogy  mikor  valami  szokás  értelme 
felől  tudakozódott,  rendesen  ezt  a  feleletet  kapta : 
„Mivelhogy  atyáink  is  igy  cselekedtek."  A  társa- 
dalmi cselekvések  értelmessége,  racionális  megoko- 
lása, a  társadalmi  lét  tudatossága,  a  társadalmi 
tünemények  közötti  összefüggések  látása  minimális, 
így  írja  Junod  a  barongákról :  „Az  elhalt  főnökök 
a  nép  istenei.  Amit  ők  cselekedtek,  azt  kell  továbbra 
is  tenni;  a  mód,  ahogy  éltek,  a  megváltoztathatatlan 

szabály,  a  hagyományok,  melyeket  az  ősök  az  utó- 
dokra hagytak,  a  nép  vallásának  és  erkölcsiségének 
legvilágosabb  részét  képezik.  A  szokás,  mely  törté- 
nelem előtti  időkből  származik,  a  törvény.  Senki 
sem  gondol  arra,  hogy  attól  eltérjen.  Valami  mást 
tenni,  mint  a  többiek,  tilos  ;  hisz  ez  az  ősök  isteni 
tekintélyének  megtámadása,  bűntett  lenne...  Például 
Chocene  földjén  Josefa  evangélistánkat  meg  akarták 
akadályozni  abban,  hogy  egy  négyszögletes  házat 
épitsen.  Ez  forradalmi  cselekedet  volt.  Hogyan  is 
gondolhatott  arra,  hogy  olyan  kunyhóban  lakozzék, 
mely  másként  volt  építve,  mint  atyáié."1 

Az  alsóbbrangu  népeknél  tehát  a  cselekvéseket, 
melyeket  a  társadalmi  lét  megkövetel,  nagy  mértékben 
tudattalan,  az  értelem  által  meg  nem  világított  képzetek 
vezérlik.  E  képzetek  merevek,  nem  tűrik  a  bírálatot, 
az  egyéneknek  nincs  erejük,  nincs  is  erkölcsi  bátorsá- 
guk, hogy  e  képzeteknek,  hagyományoknak  bírálatába 
mernének  bocsátkozni.  A  hagyománynak  mereven 
engedelmeskedő  nem  ismer  kételyt,  skepsist :  midőn 
ez  fellép,  akkor  már  az  értelem,  a  reflexió  keresztül 
is  törte  a  szokások  merev  uralmát.  Még  sok  példát 
idézhetnénk  arra,  hogy  alsóbbrangu  népek  mennyire 
nem  képesek  magukat  a  tudattalan  szokások  alól 
felszabadítani.  A  borneói  dajákokról  mondják,  hogy  a 
legkellemesebh  vadak  közé  tartoznak,  jótermészetü, 
szelíd  emberek,  rendes  körülmények  között  egy- 
általán nem  vérszomjasak ;  de  mégis  hódolnak  a 
fejvadászat  rettentő  szokásának.  Minden  dajáknak 
kell  néhány  maga  megölte  ember  koponyájával 
birnia.  Nem  kell  azt  hinni,  hogy  valami  rendkívüli 
barbárok,  vagy  erkölcsileg  romlottak,  egyszerűen 
minden  bírálat  nélkül,  mintegy  kényszerképzettől 
űzetve  követik  őseik  szokásait.2 

1  Id.  Schurtz  :  Urgeschichte  der  Kultur.  305.  1. 

2  V.  ö.  Marett:  Anthropology.  London,  Nutt  191 3.  185.  I. 

Hogy  a  társadalmi  lét  ma  is  nagyrészt  tudattalan, 
hogy  a  társadalmi  cselekvésben  ma  sem  csupán  az 
értelem  vezérel,  és  nagyrészben  gépiesen  hódolunk 
a  társadalmi  szokásoknak,  azt  számos  példával  bizo- 
nyíthatjuk, de  kétségtelen,  hogy  a  mai  társadalmak 
tagjaiban  már  megvan  a  kritikai  szellem,  hogy  ma 
a  társadalmi  intézmények  értelmét,  okait  akarjuk 
látni.  Lehetetlenség  lenne  manapság  egy  rendeletet 
kiadni,  melynek  „értelmét"  senki  sem  látná.  Szem- 
ben a  primitív  népek  tudattalan,  tekintélynek  hódoló, 
hagyományoktól  vezérelt  életével,  a  modern  társa- 
dalmi élet  tele  van  kritikával,  megértésre  való  törek- 
véssel ;  az  emberi  társadalmat  tudatosnak,  racionális 
elvek  alapján  állónak,  intézményeit  mind  érthetők- 
nek szeretnők  látni.  Hogy  azonban  a  társadalmi  lét 
valaha  is  teljesen  tudatos  legyen,  hogy  mindenki 
minden  társas  cselekvésének  lássa  és  tudja  az  értel- 
mét és  okait,  azt  elérni  aligha  leszünk  valaha  képe- 
sek. De  nincs  is  arra  szükség,  hogy  minden  ember 
minden  egyéni  és  minden  társas  cselekvésében  tel- 
jesen tudatosan  cselekedjék,  az  automatizmus  ugy 
a  fizikai,  mint  a  társadalmi  környezethez  való  alkal- 
mazkodás hasznos  módja.  Mint  az  egyén  életében,  ugy 
a  társas  együttlétben  is  kialakulnak  ilyen  gépiessé 
vált  cselekvési  módok,  társadalmi  szokások,  az  emberi 
együttélést  megkönnyítő  módok  gyanánt.  Ha  ele- 
mezni próbáljuk  cselekvéseinket,  látjuk,  hogy  ma  is 
mindannyian  sok  oly  társadalmi  cselekvést  végzünk, 
sok  olyan  társadalmi  szokást  követünk,  melynek 
értelmén  gondolkozni  tán  sohasem  jut  eszünkbe, 
így  kérdezte  Tylor :  „képzelhető-e  a  világon  valami, 
aminek  kevesebb  köze  van  valaki  egészségéhez,  mint 
annak,  hogy  én  egy  pohár  bort  iszom  ?"  íme  egy 
társadalmi  szokás,  melynek  mindnyájan  hódolunk  és 
melynek  értelmes  összefüggésén  aligha  gondolkozott 
valaki.  Vagy  másik  ilyen  példa,  melyet  már  erősen 
kikezdett  a   racionalizmus  :  a  nemi   morál  misztikus 

felfogása.  E  dolgokról  sokan  mai  napig  is  nem  szí- 
vesen beszélnek,  a  nemi  életről  és  a  nemi  erkölcsi- 
ségről van  bizonyos  merev,  ellenmondást  nem  tűrő 
felfogásuk,  ezek  alapján  dogmatikusan  ítélkeznek  és 
eszükbe  sem  jut  gondolkozni  azon,  honnan  erednek 
ezek  a  különös  képzetek,  a  szerelmi  élet,  mondhatnánk, 
titokzatos  megítélése.  Még  tovább  megy  ez  a  lelki 
merevség,  az  értelem  kizárása,  a  tudattalan  szokások- 
nak való  hódolás  a  vallásos  tünemények  terén.  A 
vallásos  képzet  és  vallásos  ritus  nem  tür  kritikát,  a 
vallásos  hittételek  nem  lehetnek  reflexió  tárgyai : 
credo,  quia  absurdum.  A  vallásos  egyének  sokszor 
az  értelem  számára  teljesen  érthetetlen  tételeket 
vallanak  magukénak  és  teljesen  érthetetleneknek 
látszó  rítusoknak  hódolnak.  így  az  ortodox  zsidóknál 
a  mai  napig  is  egész  sereg,  az  értelem  számára 
hozzáférhetetlen  ritus  van  életben,  az  egész  zsidó 
ortodoxiát  nem  is  annyira  hittételeivel,  mint  inkább 
merev,  koncesszióra  nem  hajló  rituáléjával  lehet 
jellemezni. 

Idézhetnénk  sok  más  példát  arra,  hogy  a  társa- 
dalmi élet  ilyen  merevségeket,  ilyen  tudattalan  szo- 
kásokat tartalmaz.  Ezt  a  tényt  csupán  megállapítjuk 
és  teljesen  távol  állunk  attól,  hogy  ez  a  megállapítás 
bírálatnak  tekintessék.  Ellenkezőleg,  szociológiai 
szemmel  nézve  e  jelenségeket,  azt  állithatnánk,  hogy 
minden  ilyen  rítusnak,  minden  szokásnak,  sőt  ma- 
gának a  merevségnek,  változhatatlanságnak  is  meg- 
van a  maga  oka.  Szociológiailag  tekintve,  tán  nin- 
csenek is  előítéletek,  minden  képzet,  minden  szokás 
valamilyen  funkciót  tölt  be,  vagy  töltött  be  és  ezt 
a  funkciót  racionálisan  megvilágítani  épen  a  szocio- 
lógia feladata.  Mint  ahogy  az  emberi  lelket  nem 
érthetjük  meg  a  tudattalan  és  félig  tudatos  lelki 
tünemények  megértése  nélkül :  ugy  a  társadalmat 
sem  lehet  megérteni,  ha  nem  tesszük  vizsgálatunk 
tárgyává  az  emberi  együttélés  ilyen  tudattalan  meg- 

nyilvánulásait.1  A  társadalomban  való  élés,  az  egyé- 
neknek egymásra  való  hatása  csak  részben  válik 
tudatossá  és  a  kutató  értelem  elemzése  nem  is  képes 
mindig  s  alig  lesz  képes  valaha  is  a  cselekvéseknek 
a  lelkek  mélyén,  a  homályban  lejátszódó,  tudattalan 
és  nem  az  értelemtől  determinált  motívumaiig  el- 
hatolni. A  társadalmi  lét,  mint  az  életnek  egyébként 
minden  megnyilvánulása,  tele  van  misztikummal. 
Mint  minden  tudomány,  a  szociológia  is  rejtelmek- 
kel áll  szemben  s  azok  megoldásáért  küzködik. 

III. 

(A  racionalizmus  kezdetei. —  A  normativ  spekuláció.  — 
Platón  és  Rousseau.  —  A  pozitív  szociológia  ) 

Arra  a  magaslatra  emelkedni,  hogy  a  tudattalan 
hagyományok  uralma  alól  magukat  felszabadítsák 
és  a  társadalmi  tüneményeket,  vallást,  jogot,  morált 
a  reflexió,  a  kritikai  szemlélődés  tárgyává  tegyék, 
először  tulajdonképen  csak  a  görögök  voltak  képe- 
sek, ez  a  csodálatos  nép,  a  filozófiai  racionalizmus 
megteremtője.  A  görög  filozófusokkal  és  nevezetesen 
a  görög  felvilágosodással  indul  meg  a  társadalomra 

1  Az  ujabb,  különösen  francia  szociológia  egyik  legfon- 
tosabb eredménye,  hogy  a  vallások  alapvető  társadalmi 
funkcióját  teljesen  pozitív  alapon  megvilágította.  A  vallás 
társadalmi  szerepének,  sőt  eredetének  szociológiai  felfo- 
gását adja  már  egyébként  Concha  :  „A  vallás  természetes 
fejlődése  az  emberi  társadalom  alakulásával  jár  párhuza- 
mosan. Az  emberek  éltek,  munkálkodtak,  munkájukat  meg- 
osztva, társadalmat  szerveztek  s  a  belőle  folyó  alávetett- 
ségnek, kényszernek  végső  okát  keresve :  miután  értelmükkel 
nem  bírták  megtalálni,  képződött  hitük,  vallásuk,  akár  az 
összeség  öntudatlan  érzete,  akár  ihletett  vallásalapítók  be- 
hatása következtében  s  emelkedett  irányzó  hatalommá.,, 
(Aláhúzás  tőlem.)  Politika  I.  376. 

vonatkozó  gondolkodás.  Már  Xenophanes  kikezdte 
volt  a  görög  isteneket  és  a  szofistáknál  látjuk  első 
kísérletét  annak,  hogy  egy  laikus  tudományt  és 
laikus  morált  alkossanak.  A  görög  felvilágosodás 
korszaka  a  racionalizmus  első  nagyarányú  megjele- 
nése az  emberi  gondolkozás  történetében ;  ekkor 
vetődik  fel  először  a  kérdés  a  társadalmi  tünemé- 
nyekkel szemben  is:  „miért?"  A  szofisták:  szabad 
gondolkozók,  akik  kritikájukkal  inkább  csak  bonta- 
nak. Velük  szemben  Szókratész,  a  világtörténelem 
egyik  legszellemesebb  alakja,  aki  a  társadalmi  me- 
revségek ellenállásának  áldozatául  esett,  elismeri  a 
hagyományokat,  van  benne  sok  konzervativizmus, 
de  a  formalisztikus  belenyugvás  helyett  e  hagyo- 
mányoknak értelmét  keresi,  tudni  akarja,  miért  kell 
engedelmeskednünk  a  törvényeknek,  mi  az  igazság, 
mi  a  barátság,  mi  a  jó.  Egyszóval  racionalizálni 
akarja  a  morált.  Módszere  a  fogalmak  boncolgatása, 
a  dialektika  volt.  Ettől  kezdve  a  reflexió  többé  nem 
engedi  ki  hatalmából  az  erkölcsi  élet  tüneményeit. 
Igaz,  hogy  az  etikai  és  politikai  elméletek,  a  társa- 
dalomtudományok eredeti  formái  nem  annyira  a 
tények  objektiv  megismerésére  és  magyarázására 
törekedtek,  mint  inkább  a  társadalmi  cselekvés  álta- 
lános érvényű,  legfőbb  szabályait,  normáit  keresték, 
az  ideált  akarták  kitűzni,  melynek  a  gyakorlatot,  a 
politikai  mesterséget  irányítania  kellett.  Nem  azt 
keresték,  mi  van,  hanem  azt,  hogy  mi  legyen.  Ha 
bele  mernénk  menni  egy  kissé  merész  párhuzamba, 
mondhatnánk,  hogy  eredetileg  a  természettudomá- 
nyok is  ilyen  normativek  voltak.  A  természettudomá- 
nyok legősibb  formája,  melyben  a  tárgyilagos  meg- 
ismerésre való  törekvés  minimális :  a  mágia.  A  má- 
gikus cselekvések,  a  varázslási  praktikák  által  a 
primitív  ember  a  természetre  mintegy  rá  akarja 
erőszakolni  a  maga  kívánságát.  Például  eljátsza  azt 
az  eseményt,  melynek  bekövetkeztét  óhajtja  és  abban 

bizakodik,  hogy  a  természet,  melyek  törvényszerű 
meghatározottságáról  fogalma  sincsen,  mintegy  en- 
gedelmeskedik neki,  utánozza  az  ő  mágikus  eljárását 
és  igy  következik  be  az  akart  esemény.  Tehát  a 
tények  és  összefüggések  tárgyilagos  ismerete  nélkül, 
csupán  a  célt  megadva,  óhajt  létrehozni  a  termé- 
szeti környezetben  bizonyos  változást.  Manapság 
már  mindenki  tudja,  hogy  ez  a  viselkedés  a  fizikai 
környezettel  szemben  nem  vezethet  sikerre :  nem 
elég  akarni,  nem  elég  kitűzni  valamilyen  célt,  hanem 
a  természetben  való  helyes  cselekvés  feltétele  a 
tünemények  és  a  köztük  levő  összefüggések  tárgyi- 
lagos ismerete.  Ezt  a  tárgyilagos  ismeretet  nyújtja 
a  tudomány.  A  társadalmi  cselekvés  terén  sem  ele- 
gendő kitűzni,  leírni  bizonyos  ideált,  például  egy 
eszményi  államot  és  a  varázslóhoz  hasonlóan  azt 
hinni,  hogy  az  akarat  maga  képes  jogrendszereket, 
intézményeket,  erkölcsöket  a  semmiből  előhívni ;  a 
társadalmi  megvalósulásoknak,  a  társadalmi  cselek- 
vések sikerülésének  is  megvannak  a  maguk  tárgyi 
feltételei  és  a  szociológiára  is  áll  Renan  mondása : 
„A  tudomány  egyetlen  feladata,  hogy  megismerje 
a  valóságot,  nem  pedig,  hogy  az  eszményt  való- 
sággá tegye." 

Igaz,  hogy  lényeges  különbség  van  a  természet- 
tudományok és  a  társadalmi  tudományok  között.  A 
természettudományok  az  embert  körülvevő  fizikai 
világ  tüneményeit  tárják  fel,  e  tünemények  az  ember 
beavatkozása  nélkül  állanak  elő,  az  ember  itt  csupán 
a  passzív  néző  szerepét  játsza.  Ellenben  a  társada- 
lomtudományok oly  jelenségeket  kutatnak,  amelyek- 
ben az  ember  cselekvőleg  vesz  részt,  melyek,  ugy 
látszik,  legalább  is  részben  az  ember  akaratától, 
belátásától  függenek.  Érthető  tehát,  hogy  ezen  jelen- 
ségeknél az  akarat  közvetlen  befolyásolása,  az  ideál, 
avégcél  megmutatása  állandóan  nagy  szerepet  játszik. 
A  normatív    etika  és  a  normatív    politika    ideált,  a 

jövőben  az  akarat  utján  létrehozandó  képet  nyújta- 
nak és  eféleképen  mintegy  előre  igyekeznek  húzni 
az  embereket,  azok  társas  csoportjait.  Csupán  a  cél, 
a  lehetőségek  megadásával,  nem  pedig  oksági  össze- 
függések feltárásával  akarják  irányítani  a  cselekvé- 
seket. Az  ilyen  társadalmi  eszmények  tehát  nem  a 
társadalom  valódi  mibenlétét,  realitását  ismertetik, 
hanem  vágyait,  kivánságait,  a  változásoknak  szük- 
ségét, a  reformok  irányát  jelzik,  és  megértésük  is 
csak  az  adott  történeti  helyzetből  lehetséges, 

így  Platón  kommunista  állameszménye  az  athéniek 
túlzásig  ment  individualizmusából  fakadt.  Az  athéni 
demokratikus  berendezések  az  egyéniség  hatalmas 
kifejlődését  tették  lehetővé.  A  liberális  osztály- 
demokrácia, az  egyénnek  juttatott  tulnagy  szabadság 
és  a  belőle  keletkező  és  erkölcsi  fékektől  nem  kor- 
látolt egoizmus,  az  athéni  társadalom  tulkevéssé 
összetartó  ereje  okozta  —  legalább  részben  —  egy 
olyan  állameszmény  felléptét,  mely  az  egyént  erő- 
sebb  keretek  közé  kivánta  szoritani.  Ilyen  erősebb 
korlátok,  erősebb  társadalmi  integráció  volt  a 
spártaiak  miltarista  államában  ;  innen  volt  az  Athén- 
ben divatos  „lakonizálás",  a  spártai  államra  való 
hivatkozás  szokása  és  innen  Platón  csodálatos  esz- 
ményü  Politeiája,  az  egyént  szorosabb  társadalmi 
korlátokba  kényszerítő  kommunista  állam. 

Megfordítva,  a  francia  forradalmat  megelőző  idő- 
ben az  európai,  nevezetesen  a  francia  társadalom- 
ban fennálló  korlátozó,  egyéneket  megszorító  szabá- 
lyozások, különösen  a  jogi  egyenlőtlenségek  kezdtek 
elviselhetetlenekké  válni;  hisz  éppen  ezek  a  merev- 
ségek, a  feltörő  szellemi  és  polgári  osztályok  ellen- 
tétei a  régi  nemes  osztályokkal  szemben,  vezettek 
a  francia  forradalomhoz.  Ekkor  lép  fel  az  emberi 
szabadság  és  egyenlőség  és  az  individualizmus  hirde- 
tőjeként Rousseau.  Konstatálja,  hogy  az  ember  sza- 
badnak születik,  de  -mindenütt  bilincsekbe  van  verve. 

Elmélete  egy  lángeszű  kísérlet  az  egyéni  „termé- 
szetes" szabadság  és  a  mindig  kényszert  jelentő 
társadalmi  élet  összeegyeztetésére:  „találni  egy  olyan 
szövetkezési  formát,  mely  minden  szövetkezett  egyén- 
nek személyét  és  javait  az  egész  közerővel  védi  és 
pártfogolja  és  amely  által  minden  egyes  ember  min- 
denkihez csatlakozva,  mégis  csupán  önmagának 
engedelmeskedjék  és  olyan  szabad  maradjon,  mint 
azelőtt."1  Rousseau  eszerint  az  egyéni  szabadság  és 
társadalmi  kényszer  összhangbahozását  keresi  és 
ennek  módját  a  társadalmi  szerződésben  találja  meg, 
melyben  az  egyének  lemondanak  a  társadalommal 
szemben  összes  természetes  jogaikról  és  ennek 
helyébe  egy  bizonyos  mennyiségű  konvencionális 
jogot  kapnak. 

így  tehát  Platón  a  túlzó  athéni  individualista 
szellemmel  szemben  egy  kommunista  állameszményt 
állított  fel  ideálként,  Rousseau,  ellenkezőleg,  az 
egyéniséget  korlátozó  társadalmi-jogi  elnyomatással 
szemben  egy  individualista  államot  akar  nyerni, 
melyben  minden  jog,  minden  kényszer  valahogyan 
az  egyénből  vezethető  le.  Mindezek  az  elméletek, 
bár  kétségkívül  van  bennük  sok  objektív  elem  is, 
ideális  eszményeikkel  közvetlenül  a  reformokat  kö- 
vetelő életbe  akartak  beavatkozni,  közvetlenül  a 
prakszist  tartották  szem  előtt  és  azt  akarták  az 
ideális  cél  megmutatásával  irányítani.  E  két  rövid 
elemzéssel  egyébként  csak  jelezni  akarjuk  a  normatív 
bölcseletpolitikai  spekulációt  és  éreztetni  a  különb- 
séget, mely  ezt  a  szociológiától  elválasztja.  A  XVIII. 
század  még  tisztára  konstruktív  módszerrel  dolgo- 
zott, a  tényekkel,  a  realitással  nem  törődött  és  e 
tiszta  elméleti  alkotások  aztán  a  francia  forrada- 
lomban kiállották  a  valósággal  való  egybeolvadás 
próbáját :    ekkor    vált    tudatossá    a  tények  ereje  és 

1  Du  contrat  sociql.  Ed.  G.  Beaulavon.  Paris,  1903.  127.  1. 

ekkor  kellett  megérezni,  hogy  a  társadalmi  refor- 
moknak tárgyi  feltételeik  vannak.  Az  elme  konstruk- 
tív, absztrakt,  önkényes  alkotásai  fölé  emelkedik  a 
történeti  valóság  szempontja.  Többek  próbálkozásai 
után  Comte  jelenti  ki  teljes  határozottsággal,  hogy 
a  társadalom  megreformálását  csupán  a  tényekre 
támaszkodó,  független  tudomány  képes  végrehajtani 
és  megalkotja  az  első,  valóban  tudományosnak  ne- 
vezhető szociológiai  módszert. 

IV. 

(A  módszer.    —    Meghatározás    és    magyarázás.    —  A 

tudományos    hipotézis.    —  Az    u.   n.  leiró    társadalmi 

tudományok.  —  A  szociológia  iskolái. )] 

Módszer  alatt  értjük  ama  szellemi  műveletek 
összeségét,  amelyek  segítségével  a  valóságot,  vagy 
annak  valamely  részét  megismerni  igyekszünk.  Azok 
az  eljárások,  amelyek  bennünket  megismeréshez  se- 
gítenek, mindenekelőtt  az  emberi  lélek  különböző 
képességei  folytán  lehetnek  többfélék :  némelykor 
egyes  esetek  megfigyeléséből  sikerül  bizonyos  álta- 
lános elvet  megállapítanunk,  máskor  egy  megálla- 
pításunkból ujabb  igazságokat  tudunk  levezetni. 
Némely  ismereteink  elszigeteltek,  magukban  állók, 
egymáson  kivül  maradnak ;  másokat  sikerül  egy 
nagyobb  egészbe,  rendszerbe  foglalnunk.  Némely 
kutatót  a  szigorúan  logikus  gondolkodás  vezet  uj 
összefüggések  feltárásához,  mások  :  lángeszű,  meg- 
magyarázhatatlan intuícióval  pillantanak  meg  uj 
igazságokat.  Az  emberi  elme  titokzatosan  nagyszerű, 
örökösen  forrongó  működés  s  működésének  gazdag 
lehetőségei  szerint  különülnek  el  egymástól  a  kuta- 
tás különböző  módszerei.  De  a  módszerek  külön- 
bözőségeire nyilván  a  kutatás  tárgyainak  is  döntő 
hatást  kell  gyakorolniok :  bizonyára  más  módon  kell 

hozzáfognom  egy  mathcmatikai  kérdés  megoldásá- 
hoz, egy  természeti  tünemény  megmagyarázásához 
s  a  legmagasabb  emberi  életmegnyilvánulásokat  je- 
lentő társadalmi  szövevények  szétboncolásához. 

A  módszeres  eljárás  első  feladata  —  szemben  az 
esetleges,  rendszernélküli  tapasztalással  — mindenek- 
előtt lehetőleg  pontosan  megállapítani  a  valóság 
ama  területét,  amelyre  a  kutatás  vonatkozik.  Ez  az 
elv  egyaránt  áll  úgy  apró  részletkérdésekre,  mint 
egy  egész  külön  tudomány  sajátos  tárgykörére. 
Például,  ha  valaki  tanulmányozni  akarja  a  büntetés 
eredetét  és  társadalmi  szerepét,  nyilvánvaló,  hogy 
először  lehető  pontossággal  tisztába  kell  jönnie 
azzal,  mit  ért  büntetés  alatt,  miféle  tünemények 
esnek  eme  fogalom  körébe,  miféle  ismertetőjellel 
választhatók  ki,  szigetelhetők  el  azok  egyéb  tüne- 
ményektől. Általánosítva  a  mondottakat :  a  társa- 
dalomtudomány módszerének  első  problémája  meg- 
határozni ama  jelenségeket,  amelyeknek  tanulmá- 
nyozása a  szociológia  feladata,  kijelölni  a  valóság 
tüneményeinek  kaotikus  tömegéből  azt  a  területet, 
amely  a  szociológia  sajátos  tárgykörét  nyújtja.  Más- 
szóval a  szociológia  módszerének  első  kérdése : 
melyek  a  társadalmi  tünemények,  hogyan  lehet  azo- 
kat felismerni  ?  E  kérdésre  a  felelet  épen  nem  olyan 
könnyű,  mint  első  pillanatra  tán  látszanék  és  tulaj- 
donképen csak  a  kutatás  igen  előrehaladott  állapo- 
tában vagyunk  képesek  az  összes  társadalmi  tüne- 
ményeket egyaránt  jellemző  ismertető  jegyeket  találni 
és  másfelől  megmondani,  hogy  valamely  tünemény 
tényleg  társadalmi^tünemény-e,  az  emberek  együtt- 
éléséből ered-e.  Hogy  például  egy  igen  nagyfontos- 
ságú tüneményt  emlitsünk,  —  eltekintve  azoktól  a 
különben  tiszteletreméltó  és  bölcseletileg  is  épugy 
védhető  elméletektől,  melyek  a  vallásban  valami 
természetfölöttit  látnak,  —  a  pozitív  felfogású  tudó- 
sok között  is  vannak,  akik  a  vallást  teljesen  lélektani 

tüneménynek,  az  egyéni  lélek  termékének  tartják, 
mások  viszont  elsősorban  társadalmi  képződménynek 
tekintik,  mely  csak  azért  és  csak  azáltal  állt  elő, 
hogy  az  emberek  együtt,  társadalomban  egyesülve 
élnek. 

Ha  már  a  társadalmi  tüneményeknek  és  a  szocio- 
lógia tárgykörének  meghatározásában  különböző  le- 
hetőségek nyílnak,  nyilvánvaló,  hogy  még  nagyobbak 
lesznek  az  eltérések,  ha  a  tünemények  tanulmányo- 
zásában mélyebbre  hatolva,  megpróbáljuk  magya- 
rázni azokat.  Magyarázni  egy  tüneményt  annyit  tesz, 
mint  az  illető  tüneményt  más  tüneményekkel  össze- 
függésbe hozni.  Megállapítom  például,  hogy  a  sza- 
badjára hagyott  test  lefelé  esik.  Megmagyarázom  e 
tüneményt  egy  másikkal :  a  nehézkedéssel.  A  ma- 
gyarázás teljes  sikere  s  a  tudományos  megismerés 
eszményi  végcélja  két  tünemény  kölcsönös  össze- 
függésének, oksági  viszonyának  matematikai  bizo- 
nyossággal való  megállapítása:  más  szóval  törvények 
felfedezése.  Minél  szövevényesebb,  minél  áttekint- 
hetetlenebb egy  tünemény,  a  magyarázatnak  annál 
többféle  lehetősége  van  s  épen  ezért  annál  kisebb 
annak  bizonyossága:  a  magyarázatok  csak  kísérletek, 
feltevések,  hipotézisek,  melyek  annál  inkább  köze- 
lednek a  végleges  igazsághoz,  minél  jobban  és  minél 
több  tüneményt  tudunk  segítségükkel  megvilágítani. 
Ilyen  nagysikerű  tudományos  feltevés  például  a 
biológia  terén  a  transformizmus  elmélete,  mely  sze- 
rint a  ma  létező  életformák  hosszas  fejlődés  utján 
más  életformákból  jöttek  létre. 

A  társadalmi  tünemények,  ezen  emberek  közötti 
szövevényes  kapcsolatok  magyarázásában  is  külön- 
böző hipotézisek  lehetségesek.  Minden  kutató  a  té- 
nyekkel való  folytonos  érintkezés  alapján  jut  az 
elvekhez,  feltevésekhez,  melyekkel  dolgozik  :  a  mód- 
szer nem  ugy  értendő,  hogy  valaki  előre  elhatározza, 
hogy  ilyen  és  ilyen  elvek   szerint  fog  a    munkához, 

a  helyes  módszer  a  valóságba  való  elmerülésből 
fejlődik.  Minél  mélyebben  megy  valaki  a  valóság 
tüneményeinek  tanulmányozásába,  annál  inkább  fog 
neki  a  valóság  szuggerálni  feltevéseket,  magyarázati 
lehetőségeket,  annál  inkább  el  fogja  árulni  össze- 
függéseit, titkait.  A  módszer  a  tudománnyal  fejlődik, 
él,  gazdagodik.  A  társadalomtudománnyal  foglalko- 
zónak tehát  —  minden  előítélettől  mentesen  —  min- 
denekelőtt ki  kell  tennie  magát  a  valóság  hatásának, 
el  kell  merülnie  a  tapasztalat  szerint  társadalmiak- 
nak tartható  tünemények  tömegébe.  A  szociológiai 
kutatás  alaposságának  első  feltétele :  konkrét  tár- 
sadalmi ismeretek  szerzése.  Logikailag  első  lépésünk 
tehát  leirni  az  emberi  együttélés  jelenségeit,  társa- 
dalmak időben  való  alakulását,  eseményeit,  válto- 
zásait. A  történetíró  feladata  az  egyes  tények  pontos 
megállapítása,  a  multak  hü  visszaidézése.  A  történet- 
irónak a  társadalmak  élésének  menetét,  az  esemé- 
nyek egymásután  való  lejátszódását  kell  éreztetnie. 
A  történelmi  megismerésben  azonban  nem  szorít- 
kozhatunk a  müveit  népek  történetére,  nem  külö- 
nösen azok  írott  emlékeire,  hanem  vissza  kell  men- 
nünk a  tulajdonképeni  történelem  előtti  korba  is, 
amelyben  az  emberi  fejlődés  legkezdetlegesebb,  de 
jelentőségükben  legterhesebb  eseményei  lejátszódtak. 
Mind  e  történeti  tudományokat  hasznosan  egészíti 
ki  a  néprajz,  a  ma  is  élő,  alsóbbrangu  népek  társas 
életnyilvánulásainak,  de  általán  mindenféle  nép  szo- 
kásainak, sajátosságainak  ismerete.  Az  általános  tör- 
ténetírás mellett  az  emberi  életjelenségek  mindegyi- 
kének megvan  a  maga  külön  történetírása  is.  Nyelv-, 
vallás-,  jog-,  művészet-,  gazdaságtörténet  stb.  a 
társadalmak  életének  egy-egy  sajátos  körével  ismer- 
tetnek meg  bennünket,  adatokat  szolgáltatva  a  szocio- 
lógia rendszeresítő  kísérleteihez.  Végül  a  konkrét 
tényeket  nyújtó  társadalmi  tudományok  köréből 
külön  meg  kell    emlékeznünk  a  statisztikáról,    mely 

az  emberi  társadalmak  számszerűleg  megragadható 
oldalainak  vizsgálata  s  melynek  a  modern  társadal- 
mak életének  feltárásában  számos  mélyreható  ered- 
ményt köszönhetünk.  Számbeli  vizsgálatra  különösen 
alkalmasak  egyfelől  a  népesség  tényei:  szaporodása, 
sűrűsége,  kor,  nem,  foglalkozás  szerint  való  össze- 
tétele stb.,  másfelől  erkölcsi  életének  nyilvánulásai : 
bűnesetek,  öngyilkosságok,  házasságok  stb. 

A  szociológiai  kutatás  a  maga  anyagát  ezekből  a 
leiró,  konkrét  ismereteket  nyújtó  társadalmi  tudo- 
mányokból veszi,  Nyilvánvaló  azonban,  hogy  a 
szociológusnak,  midőn  a  társadalom  szövevényes 
jelenségeit  megérteni  igyekszik,  más  tudományokra 
is  kell  támaszkodnia.  így  föltétlenül  szüksége  van 
az  emberi  lélek  bizonyos  ismeretére.  Bármiképen 
vélekedünk  is  a  társadalom  mibenlétéről,  kétségtelen, 
hogy  a  társadalmat  emberek  alkotják.  Az  egyén  eleme 
a  társadalomnak,  a  társadalom  lelki  tüneményeinek 
színhelye  az  egyéni  lélek,  azért  annak  ismerete,  a 
psychológia  szükséges  kiegészitője  a  társadalomtu- 
dományi kutatásnak.  De  szükséges  az  élet  általános 
feltételeinek,  a  biológiának  tanulmányozása  is,  hisz  a 
társadalmi  élet  az  életnyilvánulások  legmagasabbika, 
mely  egyébként  nem  is  speciális  emberi  tulajdonság, 
hanem  az  élőlények  más  fajainál  is  általános. 

Az  emberi  elme  azonban  az  izolált  ismeretekkel 
nem  éri  be,  azok  rendszerezésére,  összefogására 
igyekszik.  A  tünemények  végtelen  változatosságában 
egyformaságokat,  állandóságokat,  törvényeket  akar 
meglátni.  E  cél  elérésére  különböző  utakat  választ- 
hat ;  mint  mondottuk,  a  szociológiának  is  különböző 
módszerei  vannak.  A  társadalmi  tünemények  saját- 
ságai közül  egyik  kutató  az  egyik,  másik  a  másik 
sajátságot  tekinti  alapvetőnek,  a  többit  ez  alá  ren- 
deli. Különböző  elvek,  különböző  hypotézisek  segít- 
ségével próbál  uralkodni  a  társadalmi  tünemények 
rengeteg  szövevényén,  próbálja  rendezni,  osztályozni, 

magyarázni  azokat.  A  módszerek  különbözősége 
alapján  különböztetjük  meg  a  szociológia  iskoláit. 
Ezek  közül  néhányat  ismertetni  fogunk,  megláttatván, 
hogy  az  emberiség  nagy  elméi  mily  különböző  mó- 
don   fogták  fel  létünk    eme  komplikált    jelenségeit. 

V. 

(Comte.  —  A  három  értelmi  állapot  törvénye.  —  A 
tudományok  hierarchiája.  —  A  szociológia  szükséges- 
sége. —  Rend  és  haladás.  —  Társadalmi  statika  és 
dinamika.    —    A    pozitív    politika.    —    Az    emberiség 

kultusza.) 

Comte  Ágoston  (1798 — 1857)  főmunkája  a  „Cours 
de  philosophie  positive"  (Pozitiv  bölcseleti  tanfo- 
lyam), r  melynek  hat  kötete  1830- tói  1842-ig  jelent 
meg.  Általa  vált  Comte  a  pozitivizmusnak  nevezett 
bölcseleti  iskola  megalapítójává.  Az  emberiség  Comte 
szerint  az  ismeretek  minden  fajában  három  külön- 
böző elméleti  állapoton  megy  keresztül  :  a  teológiai 
vagy  fiktiv,  metafizikai  vagy  absztrakt  és  tudományos 
vagy  pozitiv  állapoton.  Más  szóval,  vizsgálódásaiban 
az  emberi  szellem  szukcesszive  három  filozófiai  mód- 
szert alkalmaz,  melyek  egymástól  különböznek  : 
először  a  teológiai,  aztán  a  metafizikai,  végül  a 
pozitiv  módszert.  A  szellem  teológiai  állapotában 
az  ember  a  dolgokról  abszolút  ismeretet  akar  nyerni; 
a  tüneményeket  kisebb-nagyobb  számú  természet- 
feletti lény  közvetlen  akciója  termékeinek  tekinti. 
A  metafizikai  állapotban  a  természetfeletti  lényeket 
absztrakt  erők,  a  világ  különböző  tüneményeiben 
benne  rejlő  valók  (entité)  pótolják.  A  tünemények 
magyarázata  abból  áll,  hogy  mindegyiknél  megjelöl- 
jük a  megfelelő  absztrakt  erőt.  Végül  a  pozitiv 
korszakban  az  emberi  szellem  belátja  annak  lehetet- 
lenségét, hogy  abszolút  fogalmakat    nyerjen  :  többé 

nem  kutatja  a  tünemények  legbensőbb  okait,  meg- 
elégszik, ha  felfedezi  törvényeiket,  vagyis  az  egy- 
másra következés  és  hasonlóság  változatlan  viszo- 
nyait. Például  az  ópiumot  egy  primitív  orvos  ugy 
magyarázza,  hogy  az  álomistenre  hivatkozik.  A  kö- 
zépkori alchimista  valami  altató  erőről  beszél.  A 
modern  elmélet  megelégszik  annak  megállapításával, 
hogy  miképen  viselkedik  az  emberi  szervezet  az 
ópiummal  szemben. 

A  régi  világ  egészen  a  teológiai  állapotban  ma- 
radt, a  metafizikai  korszak  tetőpontját  a  francia 
forradalomban  érte  el,  aztán  kezdődött  el  a  pozitiv 
korszak.  A  teológiai  állapot  legmagasabb  foka  volt, 
midőn  mindent  egyetlen  lény  gondviselésszerű  akció- 
jára vezetett  vissza.  A  metafizikai  korszak  végül 
szintén  egy  ilyen  legáltalánosabb  fogalomban,  a 
„természet"  fogalmában  érte  el  tetőpontját.  A  pozitiv 
korszak  tökélye  volna,  ha  az  összes  különböző  tü- 
neményeket ugy  tudnánk  felfogni,  mint  egy  általá- 
nos ténynek,  például  a  nehézkedésnek  különös 
eseteit. 

Comte  azt  mondja,  hogy  elég  e  törvényt  kimon- 
danunk, hogy  igazságát  átlássuk.  Különben  az  egyéni 
értelem  fejlődése  is  ilyen :  fogalmait  illetőleg  a 
gyermek  teológus,  az  ifjú  metafizikus,  a  férfi  pozitiv. 

Azok  az  igazi  ismeretek,  melyek  megfigyelésen 
alapszanak,  de  hogy  megfigyelni  tudjunk,  már  vala- 
milyen elméletre  van  szükségünk,  melynek  segitsé- 
gével  a  tüneményeket  összekapcsolhassuk.  Ez  elmé- 
letet először  a  vallás  nyújtotta.  Az  ember  nem 
ismerte  erejét  és  magát  helyezte  a  világ  központ- 
jába, de  a  tapasztalat  lassanként  a  valóság  felé 
szorította.  így  haladt  a  pozitiv  korszak  felé  és  a 
metafizikai  állapot  csak  átmenet  volt.  Ez  az  emberi 
fejlődés  alaptörvénye. 

A  pozitiv  filozófia  alapjellege,  hogy  az  összes 
tüneményeket  ugy  tekinti,  mint  amelyek  változatlan 

természeti  törvények  alá  vannak  vetve.  E  törvénye- 
ket, egymásra  következések,  hasonlóságok  viszonyait 
felfedezni  törekvéseink  célja.  A  végokokat,  végcélt 
nem  keressük.  így  azt  mondjuk,  hogy  a  világegye- 
tem általános  tüneményei  megvannak  magyarázva 
Newton  törvényei  által.  Newton  nehézkedési  tör- 
vénye megállapítja,  hogy  a  testek  egymásra  gyako- 
rolt vonzása  tömegükkel  egyenes  és  távolságuk 
négyzetével  forditott  viszonyban  áll,  de  hogy  maga 
a  vonzás  micsoda,  az  nem  tartozik  a  pozitív  filozófia 
körébe,  e  kérdést  megoldhatatlannak  tartja.  Nem 
minden  téren  haladtunk  egy  vonalban  a  pozitív 
állapot  felé.  Előbb  a  csillagászati,  aztán  a  fizikai, 
végül  az  élettani  elmélet  jutottak  a  pozitív  állapotba, 
de  az  elősorolt  tudományokkal  szemben  észrevehető 
a  társadalmi  tünemények  tanulmányozásának  elma- 
radottsága. Ezért,  miután  az  emberiség  megalkotta 
az  égi,  földi  és  szerves  fizikát,  meg  kell  még  csi- 
nálnia a  társadalmi  fizikát  is.  Comte  tanulmányainak 
főcélja,  hogy  ismereteink  emez  utolsó  osztályára  is 
rányomja  a  pozitív  jelleget,  amelyet  a  többiek  már 
mind  felvettek.  Ha  ez  meg  lesz,  a  filozófia  végleg 
pozitívvá  válik. 

A  szociológia  az  összes  tudományok  közül  a  leg- 
szövevényesebb  tüneményekkel  foglalkozik  s  a  tudo- 
mányok sorrendjében  a  legmagasabb  helyet  foglalja 
el.  A  tudományok  sorrendjét  ugyanis  a  tárgyukat 
képező  tünemények  egyszerűségének,  vagy  ami 
ugyanaz,  általánosságának  foka  határozza  meg.  Min- 
denekelőtt két  nagy  csoportot  lehet  megkülönböz- 
tetni :  1.  a  szervetlen,  2.  a  szerves  testek  tünemé- 
nyeit. Az  utóbbiak  szövevényesebbek,  tehát  az  iner- 
ganikus  fizikának  meg  kell  előznie  az  organikust. 
Az  inorganikus  fizika  körében  legegyszerűbb  a 
csillagászat,  vagy  égi  fizika.  A  földi  fizika  újra 
két  részre  oszlik,  aszerint,  hogy  a  testeket  mechanikai 
vagy  kémiai  alapon  tekintjük:    fizika  és  kémia.  Az 

organikus  fizikában  ismét  két  tudomány  különbőz* 
tethető  meg  :  a/,  egyénre  és  a  fajra  vonatkozó  isme- 
retek, tehát  az  élettan,  fiziológia  és  a  társadalmi 
lizika  vagy  szociológia.  „A  társadalmi  tünemények- 
ben előbb  megfigyeljük  az  egyén  fiziológiai  törvé- 
nyeinek befolyását  és  ezenfelül  valami  sajátos  dolgot, 
amely  annak  hatásait  módosítja  s  amely  az  egyének- 
nek egymásra  való,  valamint  a  nemzedékeknek  az 
utánok  következő  nemzedékekre  gyakorolt  akció- 
jában rejlik." 

A  pozitív  filozófia  tehát  öt  tudományra  oszlik : 
asztronómia,  fizika,  kémia,  fiziológia  és  szociológia. 
E  felosztás  a  tudományok  fejlődési  sorrendjének  is 
megfelel;  megfelel  ismereteink  különböző  fokú  töké- 
letességének is,  végül  ily  sorrendben  tanulmányozva 
a  tudományokat,  képzésünk  is  a  legjobb  lesz.  Az 
öt  tudomány  elé  pedig  legelsőnek  jön  a  matematika, 
mely  az  emberi  szellemnek  leghatalmasabb  eszköze 
a  természeti  tünemények  törvényeinek  kutatásában. 
Ez  tehát  a  tudományok  hierarchiája.  Minden  tudo- 
mány az  elébbin  alapul  és  valami  ujat  tesz  hozzá, 
mely  az  előbbiből  nem  magyarázható.  így  a  fiziológiai 
tünemények  nem  magyarázhatók -csupán  fizikai  és 
kémiai  okokkal,  sem  a  társadalmi  tünemények  csu- 
pán élettani  okokkal. 

Ami  már  most  a  szociológiát  illeti,  nem  érdek- 
telen s  ma  sem  aktualitás  nélkül  való  emlékünkbe 
idéznünk  azt  az  érvelést,  mellyel  Comte  a  pozitív 
társadalomtudomány  szükségességét  fejtegeti.  A  kor, 
melyben  a  pozitív  filozófia  és  társadalmi  fizika  meg- 
alkotódott, a  júliusi  forradalom  körüli  évek  forró 
légköre,  melyet  legjobban  Victor  Hugó  egy  mondata 
jellemez :  „Les  esprits  tremblaient  dans  l'anxiété 
sociale,  comme  les  feuilles  á  l'approche  de  l'orage."1 

1  Les  misérables  IV.  39.  („A  lelkek  ugy  reszkettek  a 
társadalmi  nyugtalanságban, mint  levelek  vihar  közeledtén  ") 

Comte  szerint  a  létező  politikai  törekvések  képte- 
lenek a  társadalom  újjászervezésének  nagy  feladatát 
végbevinni.  Minden  igazi  politikai  rendszernek  két 
egyenlően  fontos  feltétele  van:  a  rend  és  a  haladás. 
E  két  eszme  a  mostani  társadalmi  helyzetben  ellen- 
tétesen áll  szemben  egymással ;  a  rendet  csak  a 
reakciós,  a  haladást  csak  a  forradalmi  pártok  tanai 
képviselik.  Amazok  a  teológiai,  emezek  a  metafizikai 
állapot  jegyében  állanak.  Az  elsőnek  tévedése,  hogy 
a  rendet  olyan  régi  rendszerben  keresi,  amely  már 
megdőlt  és  amely  a  tudományos  szellemmel  külön- 
ben sem  egyeztethető  össze.  A  metafizikai  politi- 
kának feladata  viszont  épen  a  régi  rendszer  lerom- 
bolása volt.  Ennek  intézményeit  tagadta ;  hibája, 
hogy  abszolút  érvényűnek  hiszi  magát,  a  régi  rend 
tagadása  minden  rendnek  rendszeres  tagadásává 
lett.  A  forradalmi  pártok  tanai  anarchikusak;  igy 
a  kormányt  a  társadalom  ellenségének  tekintik. 
Anarchikus  a  szellem  korlátlan  szabadságának  tana 
is.  A  szabad  gondolat,  a  szabad  vizsgálódás  elve  is 
csak  átmenet,  amely  a  teológiai  filozófia  alól  való 
szellemi  felszabaduláshoz  szükséges.  De  nyilvánvaló, 
hogy  az  emberi  szellemnek  fix  pontokra  van  szük- 
sége ;  más  tudományok  terén  mindenki  elismeri  saját 
gyöngeségét  és  mások  értelmi  kormányzásának  alá 
veti  magát.  De  a  társadalmi  fogalmak  a  legkevésbbé 
kompetensek  vizsgálódásainak  és  változó  elhatáro- 
zásainak vannak  alávetve.  Ez  nem  lehet  végleges 
állapot.  Ép  igy  az  egyenlőség  elve  sem  abszolút ; 
tulajdonképen  nem  más,  mint  a  régi,  születésen 
alapuló  egyenlőtlenségek  feletti  győzelme  az  uj, 
modern  civilizáció  által  kifejlesztett  egyenlőtlensé- 
geknek. Mindezeket  az  elveket,  a  szabad  gondolat, 
az  egyenlőség  elveit  a  metafizikai  doktrína  abszolút 
dogmákként  fogadta  el.  Pedig  ezek  csak  szükség- 
leteket jelölnek,  amelyekkel  az  ujjászervezési  kísér- 
letnek számolnia  kell. 

Hogy  a  forradalmi  elméletek  mennyire  nem  voltak 
képesek  a  rendet  megteremteni,  azt  a  forradalmi 
alkotmányok  és  intézmények  mutatják.  Alapjában 
a  régi  rendszer  intézményei  ezek,  uj,  metafizikai 
nevek  alatt.  Mindez  nyilvánvalóvá  teszi,  hogy  egyik 
párt  elmélete  sem  képes  a  társadalom  újjászerve- 
zését végbe  vinni,  a  rend  és  haladás  eszméit  meg- 
egyeztetni egymással.  Ebből  bizonyos  értelmi  anarchia 
támad,  amelynek  jellemzésére  elég  néhány  igen  kü- 
lönös társadalmi  reformtervet  idézni,  minők  a  pénz 
eltörlése,  a  nagy  városok  elpusztítása,  a  napi  munka- 
bér maximálása  stb.  E  szimptómák  mélyebb  bajokat 
is  takarnak,  a  moralitás  sülyed,  a  házasság  intéz- 
ményét a  válás  támadja  meg,  némelyek  a  szenve- 
délyek uralmát  hirdetik.  A  kormányzás  elengedhe- 
tetlen feltétele  a  rendszeres  korrupció,  az  anyagi  és 
közvetlen  szempontok  túlsúlyban  vannak.  A  politikai 
befolyás  inkompetensek,  ügyvédek  és  irodalmárok 
kezébe  jut. 

A  bajok  orvoslásának  útja  az  értelmi  rend  meg- 
teremtése ;  ez  a  pozitív  filozófia  feladata.  A  társa- 
dalom szükséglete  mindenekelőtt  elméleti  :  nincsen 
egységes  véleményközösség,  egységes  teoretikus 
szempont,  amely  a  politika  újjászervezését  lehetővé ; 
tenné.  Ezért  kell  az  uj  pozitív  elmélet.  A  pozitivj 
filozófia  kizárja  az  abszolút  politikai  rendszert. 
Megérteti  az  emberekkel,  hogy  e  téren  is  törvény- 
szerű dolgokkal  állunk  szemben.  A  dolgok  törvé- 
nyeinek, a  politikai  kérdések  tudományos  feltételei- 
nek megértése  hozza  létre  az  értelem  normális 
helyzetét.  Ez  adja  meg  az  ember  valódi  szabadságát 
is,  mely  a  természet  törvényei  alá  való  racionális 
alárendelésben  rejlik. 

Hogyan  történjék  már  most  a  társadalmi  elméletnek 
pozitívvá  tétele  ?    Hogyan  lehet  megtalálni  a  társa 
dalmi  törvényeket  ? 

Mindénekelőtt  külön  kell  tárgyalni  a  tünemények 

statikus  (álló)  és  dinamikus  (mozgó)  helyzetet.  így 
az  élettanban  is  ott  van  az  anatómiai  szempont, 
mely  a  szervezet  és  a  fiziológiai  szempont,  mely  az 
élet  fogalmát  veszi  alapul.  A  szociológia  terén  is 
megkülönböztetjük  a  társadalmi  lét  feltételeinek 
tanulmányozását,  a  társadalmi  statikát  és  a  társa- 
dalmi fejlődés,  mozgás  törvényeinek  tanulmányozá- 
sát, a  társadalmi  dinamikát.  A  társadalmi  statika 
az  együttlét,  a  koexisztencia  törvényeit  keresi,  mig  a 
társadalmi  dinamika  az  egymásra  következés,  a 
szukcesszió  törvényeit  tanulmányozza.  Amaz  tehát 
térben,  emez  időben  nézi  a  tüneményeket.  A  társa- 
dalmi statika  egyébként  tulajdonképen  a  szolidaritás 
teóriája.  Ez  a  tünemény,  az  egyéneknek,  e  külön, 
független  léttel  biró  lényeknek  szabályos,  folytonos 
egybemüködéseComte  szerint  a  legbámulatraméltóbb 
jelenség :  „Lehet-e  igazán  elképzelni  a  természeti 
tünemények  tömegében  csodálatosabb  látványt,  mint 
ama  szabályos  és  folytonos  egybehajlását  a  végtelen 
tömeg  egyénnek,  akiknek  mindegyike  teljesen  külön 
és  bizonyos  fokig  független  léttel  bir  s  mégis  mind 
szünetlenül  hajlamosak,  tehetségük  s  főleg  jellemeik 
többé-kevésbbé  ellentétes  különbségei  ellenére,  ön- 
kényesen összemüködni  egy  általános  fejlődés  cél- 
jában, rendesen  anélkül,  hogy  megegyeztek  volna  s 
legtöbbször  legtöbbjüknek  tudatossága  nélkül,  akik 
azt  hiszik,  hogy  csak  személyes  indulataiknak  enge- 
delmeskednek." 

E  szolidaritás  alapja  és  feltételei  az  egyén  orga- 
nikus és  érzelmi  természetében,  továbbá  az  egyéni 
szükségletek  és  munkák  egymást  kiegészítő  viszo- 
nosságában rejlenek. 

Comte  egyébként  a  statikát  csak  érintve,  a  fősúlyt 
a  társadalmi  dinamikára  helyezi,  mely  a  történeti 
folytonosság  tanulmányozása.  Valódi  szelleme  abban 
rejlik,  hogy  minden  egymásra  következő  társadalmi 
helyzetet  az  előző  szükségképeni  következményének 

és  az  utána  következő  mellőzhetetlen  mozgatójának 
tekintsen.  A  társadalmi  fejlődés  tényezői  között  pedig 
döntő  súlyú  az  értelmi  fejlődés.  Az  emberi  társa- 
dalom történetét  az  emberi  szellem  története  ve- 
zérli. A  társadalmi  szervezet  végeredményben  közös 
vélemények  rendszerén  nyugszik.  Ezért  a  történeti 
fejlődés  elemzésének  racionális  módja  a  filozófia 
történetét  veszi  alapul :  igy  jutunk  ime  a  teológiai, 
metafÍ7Íkai  és  pozitív  állapotok  törvényéhez,  emez 
inkább  történelbölcseleti  dogmához,  mint  módszeres 
indukció  eredményéhez.  Comte  nem  egyszer  kény- 
telen a  történelmet  erőszakosan  magyarázni,  csak- 
hogy a  mítoszoknak  metafizikává,  majd  pczitiv 
tudománnyá  való  átalakulásához  a  társadalmi  intéz- 
mények változásában  megfelelő  párhuzamot  tudjon 
találni.  Az  anyagi  fejlődés  terén  a  teológiai  állapot- 
nak megfelel  a  katonai,  a  pozitívnak  az  iparos 
korszak.  Az  iparos  korszak  elé  ékelődik  az  átmeneti 
kor,  midőn  a  legisták  (törvénycsinálók)  osztálya 
foglalja  el  a  politika  terét.  A  katonai  korszakban  az 
ember  nem  akar  dolgozni,  hadi  eszközökkel  szerzi 
meg  a  szükséges  dolgokat.  A  katonai  szellem  hozta 
létre  a  szétforgácsolt  családok  összeműködését ;  dsak 
ebből  indulhatott  ki  a  rend.  A  katonai  uralom  poli- 
tikai bázisa  a  termelők  rabszolgasága.  Csak  ugy 
maradhat  fenn,  ha  kellő  teológiai  megszentelésen 
nyugszik.  Ugyanaz  a  dualizmus,  mely  a  katonaság 
és  a  teológia  között  fennáll,  megvan  a  modern  poli- 
tikában  a  tudomány  és  ipari  szellem  között. 

Comte  döntő  jelentősége  —  sok  egyéb  lángeszű 
meglátása  mellett  —  abban  rejlik,  hogy  az  emberi 
társadalom  tüneményeinek  tanulmányozására,  össze- 
függéseinek, törvényeinek  megállapítására  egy,  szel- 
lemében a  többi  tudományhoz  hasonló  uj  tudomány 
szükségét  hirdette  s  annak  megalapozását  megkísé- 
relte. E  tudomány,  a  szociológia,  a  tudományok 
módszerei  közé  egy  uj  módszert  vezet  be  :  a  törté- 

neti  módszert.  Ez  a  szociológia  főeszköze  s  ez  az 
emberiség  egymásután  következő  állapotainak  össze- 
hasonlításában rejlik.  Más  összehasonlítások  is  ren- 
delkezésünkre állanak,  igy  összehasonlíthatjuk  az 
emberi  és  állati,  vagy  a  föld  különböző  részein 
létező  különböző  társadalmakat,  a  legfontosabb 
azonban  az  egymásután  következő  történeti  állapotok 
összehasonlítása.  Comte  szociológiai  módszerének 
ez  a  legsarkalatosabb  alapelve. 

Comte  filozófiai  fejlődésében  még  egy  korszakot 
szoktunk  megkülönböztetni,  a  „Systéme  de  politique 
positive"  (1851 — 54)  megalkotásának  korszakát.  Nagy 
érzelmi  fordulások  is  hozzájárultak  uj  müve  meg- 
írásához, de  másfelől,  ugy  látszik,  e  második  nagy 
munkája  volt  tulajdonképen  a  főcé),  amelyet  ifjú- 
ságában maga  elé  tűzött  volt.  Emiitettük,  hogy  a 
pozitív  filozófiától  várta  a  társadalom  újjászerve- 
zését. Ezt  az  újjászervezést  akarta  végrehajtani  a 
pozitiv  politika  rendszerében,  melynek  mottójául 
Alfréd  de  Vigny  mondását  választotta  :  „Qu'est  ce 
qu'une  grandé  vie?  Une  pensée  de  jeunesse  executée 
par  l'áge  mur."1 

Comte  belátta,  hogy  az  értelem  nem  elég  ahhoz, 
hogy  az  egyént  a  társadalomhoz  csatolja.  Az  érte- 
lem nem  teremti  meg,  csak  szervezi  a  társadalmi 
köteléket.  A  társas  élet  alapja  az  érzelem,  a  sze- 
retet, a  szív ;  ez  szorítja  vissza  az  egyén  önzését. 
Az  ember  szimpatikus,  őt  a  többi  emberhez  vivő 
hajlamának  támogatására,  segítésére  szolgál  a  vallás. 
Tehát  az  uj  társadalmi  szervezet  alapját  is  valamely 
vallásnak  kell  képeznie.  E  vallást  költői  formában 
megalkotta  Comte.  Minden  vallásnak  szerinte  két 
dogmája  van  :  Isten  és  a  halhatatlanság.  Az  Isten 
eszméje    pozitiv    formában    amaz    egyetemes   lényé, 

1  „Mi  egy  nagy  élet?  Az  ifjúság  egy  gondolata,  melyet 
az  érett  kor  megvalósított," 

amellyel  mind  érintkezünk,  az  Emberiségé.  A  hal- 
hatatlanság kultusza  pedig  a  nagy  emberek  emlé- 
kének adott  tisztelet.  Comte  ezen  uj  vallás  dogmáit 
és  szertartásait  is  kidolgozta  s  magát  megtette  fő- 
papjának. Az  emberiség  kultusza  végeredményben 
egy  teokratikus  politikai  rendszert  akar  megvalósí- 
tani, melyben  nincs  helye  a  liberalizmusnak  és  türe- 
lemnek. Comte  hajlamos  az  egyént,  melyet  különben 
is  csak  abstrakciónak  tekint,  teljesen  feláldozni  a 
köznek.  Abban  egyébként  bizonyára  igaza  van, 
hogy  az  embernek  a  társadalomhoz  való  tartozása 
nem  lehetséges  tisztán  az  értelem  és  egyéni  érdek 
alapján  és  szükség  van  bizonyos,  az  egyéneket 
érzelmileg  összefogó,  a  társadalmi  szolidaritást 
létrehozó,  az  egyének  fölött  álló  közt  képviselő 
egyforma  képzetekre,  dogmákra.  Ezek  nyújtása  épen 
a.  vallás  feladata. 


VI. 

(A  biológia  fejlődése.  —  Etimológiai  kutatások.  — 
Spencer.  —  A  fejlődés  elve.  —  Integráció  és  differen- 
ciáció.  —  A  társadalmi  organizmus  sajátságai.  —  Kato- 
nai és  iparos  társadalmak.  —  A  radikális  liberalizmus.) 

Comte  után  a  pozitív  tudományok  terén  különö- 
sen fellendült  a  biológia,  egyfelől  a  sejtre  vonatkozó 
kutatások  s  az  u.  n.  fiziológiai  munkamegosztás 
tanulmányozása  által,  másfelől  és  legfőképen  az 
evolúció  elmélete  és  a  tranzformizmus  hipotézisének 
mind  erősebb  térhódítása  által.  Mig  régebben  az 
állatok  és  növények  különböző  fajait  változatlanok- 
nak vélték,  azt  tanították,  hogy  minden  egyes  faj 
szervezete,  tulajdonságai  olyanoknak  teremttettek, 
aminőknek  azokat  a  jelen  megfigyelés  mutatja :  e 
tannal,  a  kreáció,  teremtés  tanával  szemben  a 
transformista  elméjetek  az  élőlények  formáinak  idő- 


43 


ben  való  keletkezését,  átalakulását,  fejlődését  hir- 
detik. Az  evolúció  elméletének  kezdetei  messzire 
nyúlnak  vissza,  rendszeres  formában  azonban  először 
Lamarcknál  jelentkeztek  „Philosophie  Zoologique" 
cimü  müvében  (1809),  legnagyobb  győzelmüket  pedig 
Darwin  (1809 — 1882)  munkáival  aratták.  Természe- 
tesen lép  fel  a  kérdés,  hogy  miért  alakulnak  át  az 
élőlények  ?  Lamarck  erre  ezt  feleli :  Az  életkörül- 
mények, a  külső  okok  bizonyos  változásokat  idéznek 
elő  az  egyénekben,  például  az  állat  uj  környezetbe 
jutva,  cselekvéseiben  ahhoz  kénytelen  alkalmazkodni, 
ilyen  módon  uj  cselekvési  módokat,  uj  szokásokat 
vesz  fel,  többször  használt  szervei  jobban  kifejlőd- 
nek és  ezek  a  szerzett  tulajdonságok  aztán  átörök- 
lődnek és  igy  történik  a  fajok  változása.  Darwin 
magyarázata  másféle:  Az  élet  folytonos  küzdelem 
a  létért,  ebben  a  küzdelemben  egy  csomó  lény  el- 
pusztul és  csupán  a  legéletrevalóbbak  képesek  meg- 
maradni. Ez  a  természetes  kiválogatódás,  a  naturális 
szelekció  tüneménye.  Ez  okozza  a  fajok  változását: 
nem  a  szerzett  tulajdonságok,  hanem  a  legmegfele- 
lőbb, legéletrevalóbb,  kiválogatott  egyének  tulajdon- 
ságai öröklődnek  át  és  maradnak  fenn  az  utódokban. 
A  létért  való  küzdelem  s  a  belőle  folyó  termé- 
szetes kiválogatódás  elvét  a  szociológia  és  államböl- 
cselet különböző  irányai  egyaránt  felhasználták. 
Spencer  erre  az  elvre  alapítja  a  radikális  liberalizmus 
követelményét,  hogy  az  állam  ne  korlátozza  az 
egyének  szabad  tevékenységét,  versenyét.  De  — 
legalább  részben  —  erre  az  elvre  vezethető  vissza 
a  szocializmus  osztályharc  elmélete  is.  Végül  a 
darwinizmusból  indulva  ki  próbálta  sok  gondolkodó 
megérteni  a  háborút,  mint  különböző  embercsopor- 
tok küzdelmét,  mely  kiválasztja  a  legéletrevalóbb 
csoportot  s  igy  a  kultúra  fejlődésének  feltétele. 
Egyes  szociológusok  szerint  a  létért  való  háborús 
küzdelemben  a  „fajok"  állanak  szemben  egymással, 

A  biológia  mellett  a  Comte  utáni  szociológiára 
az  ethnológiai  tudományok  fejlődése  volt  nagy 
hatással :  a  primitív  népek  életének  vizsgálata, 
valamint  a  történelem  előtti  korokban  élt  őseink 
emlékeinek  tudományos  kutatása,  a  XIX.  század 
második  felében  egy  egészen  uj,  addig  szinte 
ismeretlen  társadalmi  világot  tártak  fel  előttünk. 
Ausztráliai  bennszülöttek,  északamerikai  indiánok, 
hinduk,  polinéziaiak,  veddák  stb.  intézményeit,  val- 
lási és  erkölcsi  életük  különösségeit  alapos  leírások 
ismertetik,  ugyanakkor  a  primitív  kultúráról,  a  régi 
jogról,  társadalmi  szervezetről,  tulajdonról,  családról 
kitűnő,  úttörő  művek  látnak  napvilágot. 

Herbert  Spencer  (1820—1903),  a  XIX.  század  leg- 
nagyobb angol  bölcselője  és  szociológusa  előtt  egy- 
felől a  biológia  eredményei,  másfelől  a  társadalmi 
tények  nagyobb  anyaggyüjteménye  állott.  Az  első- 
ből merítette  a  társadalomnak  az  élő  szervezettel 
való  összehasonlítását,  a  tények  ismerete  nyújtott 
neki  alapot  a  társadalmi  intézmények  fejlődésének 
induktív  kifejtéséhez.  Mig  Darwin  korszakos  jelen- 
tősége a  fejlődés  hipotézisének  biológiai  megalapo- 
zásában rejlik,  Spenceré  abban,  hogy  a  fejlődés 
gondolatát  egy  nagyszabású  bölcseleti  rendszer  alap- 
elveként alkalmazta.  Élete  nagy  művén,  „A  szintetikus 
filozófia  rendszerén",  36  esztendeig  dolgozott.  „Az 
alapvető  elvek"  egy  kötetből,  „A  biológia  elvei" 
kettőből,  „A  lélektan  elvei"  szintén  kettőből,  „A 
szociológia  elvei"  három  kötetből  s  végül  az  „Az 
ethika  elvei"  két  kötetből  állanak.  Bölcseletének 
legvégső  elve:  az  emberi  tudás  viszonylagossága  s 
a  világ  valódi  mibenlétének  megismerhetetlensége. 
Vannak  magukban  álló,  egy  nagyobb  egységbe  össze 
nem  foglalt  ismereteink,  tapasztalataink :  ez  az  egy- 
szerű tudás.  Midőn  a  tünemények  egy  bizonyos 
csoportját,  azok  törvényeit  valamely  rendszerbe 
tudjuk    összesíteni,,  az    ilyen    egységesített    tudást 

tudománynak  nevezzük.  Végül  bölcselet,  filozófia  a 
világ  teljesen  egységesített,  egyetemes  megismerése, 
egy,  az  egész  világot  átfogó  elvnek  megtalálása,  egy 
legáltalánosabb  törvényben  való  összefogás,  szinté- 
zis. Már  most  ismereteink  mind  magasabb  egysége- 
sítése felé  haladva,  eljutunk  olyan  fogalmakhoz, 
melyeket  még  magasabb,  közös  egységbe  foglalni 
többé  nem  vagyunk  képesek,  ilyenek  a  világegyetem, 
végső  ok,  mozgás,  anyag,  erő,  tér,  idő  fogalmai. 
Ezeknél  tehát  felsőbb  egységesítő  fogalom  hijján 
megismerésünk  megakad  :  a  világ  lényege  megismer- 
hetetlen (agnosticizmus).  A  megismerhető  világ 
pedig  ezen  végső,  legáltalánosabb  fogalmaknak,  vég- 
eredményben a  megismerhetetlennek  megnyilvánu- 
lása. A  megismerhető  világ  tüneményeivel  a  tapasz- 
talat ismertet  meg  bennünket ;  ha  a  világban  valahol 
változást  látunk,  az  mindig  az  anyag  és  mozgás  uj 
elosztására  vezethető  vissza.  „Minden  változás  vala- 
mely tömeg  részeinek  elrendezésében  feltételezi 
mindenekelőtt  ezen  részek  anyagát,  aztán  a  mozgást, 
mely  az  uj  rend  szerint  való  elrendezkedés  alatt 
létrejön,  végül  az  erőt,  mely  a  részeket  odaviszi." 
A  változás  kétféle  lehet :  vagy  az  anyag  összeáll 
és  a  mozgás  szétszóródik,  vagy  megfordítva  az 
anyag  szétesik,  mig  a  mozgás  elnyelődik.  Előbbi  a 
fejlődés  (evolúció),  utóbbi  a  bomlás  (dissolució) 
tüneménye.  „Fejlődés  az  anyag  összeállása  s  a  moz- 
gás ezzel  járó  szétszóródása,  melynek  folyamán  az 
anyag  viszonylag  határozatlan,  össze  nem  függő 
egyneműségből  viszonylag  határozott,  összefüggő 
különnemüségbe  megy  át  s  melynek  folyamán  a 
visszatartott  mozgás  is  hasonló  átalakulást  szenved." 
Egyszerűbb  formulára  hozva  :  a  fejlődés  össze  nem 
függő  egyneműségtől  összefüggő  különnemüség  felé 
való  haladást  jelent.  E  nagyon  összesűrített,  elvont 
formulákat,  melyek  a  világ  tüneményeinek  minden 
fajára  s  igy  a  társadalomra  is  állanak,  jobban   meg- 

világítják  a  konkrét  példák :  Naprendszerünk  ere 
detileg  óriási,  laza  ködtömeg  volt,  pontosan  meg- 
szabott határok  nélkül,  hatalmas,  belső  mozgással. 
Lassanként  ez  a  tömeg  megsűrűsödött,  szorosabb 
egységbe  állt  össze,  mialatt  a  mozgás  kisugárzott, 
szétszóródott.  Ugyanekkor  a  részek  különbözőkké 
váltak  s  végül  előállott  a  naprendszer  mai  formá- 
jában, napból,  különböző  nagyságú  bolygókból, 
holdakból  összetéve,  meghatározott  méretekkel  és 
határokkal,  változatlan  törvények  által  összefüggve. 
Másrészt  az  ősi  ködtömegnek  eredeti  állapotában 
való  határozatlan  mozgásaiból,  melyek  egy  része  a 
kisugárzás  révén  elveszett  a  naprendszer  számára, 
a  fejlődés  folyamán  meghatározott,  különböző  moz- 
gások lettek.  Ugyané  módozatok  állanak  magá- 
nak a  földnek  fejlődésére,  nemkülönben  az  élőlények 
egyéni  és  faji  történetére  s  a  „superorganikus"  em- 
beri társadalmakra  is.  A  társadalmi  élet  fejlődése 
nem  egyéb,  mint  folytonos  haladás  egy  mindinkább 
egységesült,  részeiben  mindjobban  összefüggő,  mind- 
jobban egymásra  utalt  és  mindinkább  meghatározott, 
különböző  feladatok  végzésére  különböző  szerkeze- 
tekkel biró  rendszer  felé.  A  társadalmi  élet  kezdetein 
apró,  egymással  nem  érintkező  csoportokat  látunk, 
például  a  busmanoknál ;  a  szétszórt,  bolygó  családo- 
kat a  fejlődés  törzsekbe  egyesíti,  később  az  erősebb 
törzsek  maguk  alá  rendelik  a  gyengébbeket  s  igy 
halad  a  fejlődés  mind  tovább,  míglen  ma  már  „egy 
európai  szövetség  kezdeteit  látjuk."  Másrészt  a  kez- 
detleges társadalom  az  egyének  egynemű  halmazata, 
mindenki  ugyanazt  a  munkát  végzi :  először  a  kor- 
mányzó és  kormányzottak  különböződnek  el  s  ez  a 
folyamat  azután  mind  tovább  halad,  az  egész  emberi 
nemnek  gazdasági  tömörülése  felé  tartva,  amikor 
is  az  egyes  nemzetek,  minden  nemzetnek  helyi 
csoportjai  s  az  egyes  cikkek  termelésére  egyesitett 
munkások  mind  más  és  más  funkciót  fognak  végezni. 


47 


Azt  a  folyamatot,  melynél  fogva  a  részek  között 
szorosabb  összefüggés  támad,  egységesülésnek,  inte- 
grációnak, azt  pedig,  amelynél  fogva  az  eredetileg 
egyforma  egész  részei  egymástól  különbözőkké  vál- 
nak és  a  különböző  működésekre  különböző  szerke- 
zetek keletkeznek :  különböződésnek,  differenciáció- 
nak  nevezzük.  A  fejlődésnél  az  egységesülés  folya- 
mata a  különböződés  folyamatával  kombinálódik. 

A  szociológia  tárgya  a  szuperorganikus  emberi 
fejlődés,  a  tünemények,  melyek  egy  közösség  tag- 
jainak összeműködéséből  állnak  elő,  a  társadalom 
szerkezete,  működése,  képződményei.  Tanulmányoz- 
nia kell  mindenekelőtt  a  különböző  tényezőket, 
melyek  a  társadalmi  jelenségekben  benne  rejlenek, 
igy  a  külső  környezet  sajátságait,  melyek  a  társa- 
dalmi életre  hatnak,  minők  a  hőmérséklet,  éghajlat, 
legfőképen  pedig  a  társadalom  egység-elemét,  az 
egyént,  annak  fizikai,  érzelmi  és  értelmi  tulajdon- 
ságait. Spencer  szociológiájának  bevezető  része  a 
primitiv  ember  testi  és  lelki  sajátságainak  tanulmá- 
nyozása, melynek  keretében  a  vallásos  képzetek 
keletkezését  lélektani  okokból,  főként  a  halottak 
ébresztette  félelemből  és  tiszteletből  próbálja  le- 
vezetni. 

A  tényezők  megismerése  után  a  szociológia  ma- 
gának a  társadalomnak,  ennek  a  külön  halmazatnak 
sajátos  tulajdonságait  kutatja.  Az  emberi  társadalom 
tüneményei  legjobban  egy  analógia  segítségével  vi- 
lágithatók meg:  a  társadalmi  szervezet  olyan,  mint 
az  élő  organizmus.  Ami  az  élőszervezetben  a  sejt, 
az  a  társadalomban  az  egyén,  mindkét  téren  alap- 
vető tünemény  a  munkamegosztás.  Persze  a  társa- 
dalmi organizmusnak  az  élő  szervezettől  lényegesen 
eltérő  tulajdonságai  is  vannak :  emennek  részei 
konkrét  egészet  alkotnak,  mig  a  társadalmi  szervezet 
alkatelemei  egymástól  külön  léteznek.  Az  élő  szer- 
vezetben az  öntudat    egy    külön    részben  van  ossz- 

pontosítva,  inig  a  társadalomban  az  érzésnek 
gondolkozásnak  nincs  külön  társas  szerve,  minden 
az  egyénekben  van  szétosztva  s  az  összesség  minden 
tagjában  megvan  a  boldogság  és  fájdalom  felfogó 
képessége.  Miután  nincs  külön  társadalmi  érzesszerv, 
nem  is  lehet  cél  az  egésznek,  a  társadalmi  halma- 
zatnak boldogsága  az  egységek  boldogulásától  külön- 
választva azt. 

Viszont  azonban  a  hasonlóság  megvan  abban, 
hogy  mint  az  állati  és  növényi  test,  a  társadalom 
is  növekszik;  növekszik  önmagából,  uj  egységek 
létrehozása  vagy  pedig  különböző  csoportok  egy 
egységbe  való  összeállása  által :  a  hordából  törzs, 
abból  nemzet  lesz.  Különösen  megvan  pedig  a  ha- 
sonlóság az  organizmus  szerkezetében,  felépítésében 
is.  Az  élőlényeknél  két  sejtréteg  áll  elő :  a  külső 
réteg,  az  ektoderma  a  környező  anyaggal,  levegővel 
vagy  vizzel  érintkezik,  abból  azt,  amire  szüksége 
van,  átbocsátja,  ami  pedig  veszélyt  jelent,  azt  távol- 
tartani igyekszik,  mig  a  belső  réteg,  az  entoderma 
felveszi  és  feldolgozza  a  táplálkozásra  rendelt  anya- 
got, így  a  társadalomban  is:  a  hadviselő  primitív 
horda  egyik  része  visszaveri  a  kívülről  jövő  táma- 
dásokat s  csak  a  barátságos  forgalmat  bocsátja  át, 
mig  a  másik  rész  (nők,  rabszolgák)  az  élet  fentar- 
tásához  szükséges  munkát  végzi.  Mint  az  ektoder- 
mából  az  idegrendszer,  úgy  alakul  ki  a  harcos  rend- 
ből az  uralkodó ;  s  mint  a  kettő  közé  a  mezoderma, 
a  nedvek  elosztására  szolgáló  véredények  rendszere, 
ugy  ékelődnek  a  harcosok  és  termelők  közé  a 
kereskedők. 

Eszerint  tehát  a  társadalomban  három,  egymással 
összefüggő,  egymásra  utalt  részt  különböztethetünk 
meg :  a  fentartó  rendszert,  mely  a  termelést,  a 
gazdasági  tevékenységet  folytatja,  azután  a  külső 
tevékenységet,  az  erőkifejtés  és  a  szabályozás  rend- 
szerét,   a    katonai-kormányzói    szervezetet,    mely    a 

társadalmak  közötti  hadakozásból  ered,  s  végül  az 
elosztó  rendszert,  mely  az  anyagoknak  az  egymástól 
függő  részek  közötti  átvitelét  intézi.  Aszerint,  hogy 
egy  társadalomban  a  külső,  vagy  belső  rendszer 
van  túlsúlyban,  az  állam  a  katonai  vagy  iparos 
tipushoz  áll  közelebb.  A  katonai  társadalmak  a 
munkakényszeren  alapulnak.  Az  egyént  mozgásában, 
gondolkozásában,  tulajdonában  az  állami  beavatkozás 
egyaránt  erősen  korlátozza.  A  katonai  tipusban  erős 
a  központosítás ;  mint  a  hadseregben,  ugy  itt  is  min- 
den felülről,  parancsok,  szabályzatok  által  intéztetik. 
Ellenben  az  iparos  társadalomban,  minthogy  kifelé 
való  védésre  többé  nincs  szükség,  ez  a  központo- 
sítás sem  szükséges ;  itt  az  egyének  szabadon  szer- 
ződnek egymással,  szabadon  rendelkeznek  tulajdo- 
nukkal, gondolkozásukban  is  semmi  sem  korlátozza 
szabadságukat.  Az  emberi  társadalmak  a  történelmi 
fejlődés  folyamán  az  ipari  tipus  felé  mindinkább 
közelednek.  Igaz,  hogy  a  háborúk  visszavetik  ezt  a 
fejlődést  a  militarizmus  felé,  mégis  az  industrializ- 
mus  állapota  és  vele  a  szabadság  állapota  felé  való 
fejlődés  kétségkívül  megállapítható. 

Spencer  módszere,  mint  látjuk,  a  társadalom 
sajátos  tüneményeinek  magyarázásában  egy  hason- 
latnak eléggé  következetes  alkalmazásában  áll. 
Azonban  a  hasonlatnak,  mint  magyarázó  eszköznek 
a  veszélye  épen  abban  rejlik,  hogy  az  ember  haj- 
landó a  hasonlatul  vett  tárgynak  egyéb  tulajdon- 
ságait is  a  hasonlitottra  ruházni,  mig  ellenkezőleg 
figyelmét  könnyen  kikerülik  az  olyan  speciális  saját- 
ságok, melyek  a  hasonlatot  szolgáltató  tárgyban 
nem  lelhetők  fel.  Bírálói  a  spenceri  analógia  elég- 
telen voltára  sok  tekintetben  rámutattak.  Egyéb- 
ként Spencer  maga  is  hangsúlyozza,  hogy  a  párhuzam 
csupán  az  organizáció  alapvető  elveire  vonatkozólag 
áll  fenn.  Tényleg,  e  módszer  nem  rosszul  érezteti  a 
társadalmi  halmazat  összefüggő,  munkamegosztásos 

Nagy  D.:  Bevezetés  a  szociológiába.  4 

egységét.  Figyelmen  kivül  hagyja  azonban  az  emberi 
közösség  sajátos  lelkiségét :  a  vallásos  képzetek, 
azok  társadalmi  jelentősége,  az  államéletben  meg- 
nyilvánuló közakarat  mibenléte,  a  társadalmi  erköl- 
csiség mélyebb  gyökerei  ez  analógia  segítségével 
alig  magyarázhatók. 

Biológiai  szempontjai  folytán  Spencer  érdeklődését 
főképen  az  egyén  életküzdelme  köti  le ;  organikus 
felfogása  ellenére  a  társadalom  atomizálására  haj- 
lik, s  az  összeség  céljának  is  csupán  az  egyének 
boldogulását  tekinti.  A  létért  való  küzdelemben  a 
legalkalmasabb,  legügyesebb  egyének  boldogulnak : 
a  verseny  teljessége  s  a  természetes  kiválasztás 
mennél  jobb  érvényesülhetése  végett  mindenkinek 
egyenlő  szabadsággal  kell  birnia,  az  állam  maga 
csupán  e  szabadság  védelmére,  az  igazságszolgálta- 
tásra korlátoztassék.  Az  egyének  küzdelmes  verse- 
nyét csupán  két  ethikai  elv  mérsékli :  hogy  senki 
másnak  tényleges  kárt  ne  okozzon  (negativ  jóté- 
konyság) s  hogy  mindenki  másnak  boldogulását  is 
előmozdítsa,  mert  ezzel  maga  is  nyer  (pozitív  jóté- 
konyság). A  társadalmi  fejlődés  menete  az  indivi- 
dualizmus mind  erősebb  érvényesülése  s  az  állami 
beavatkozás  mind  kisebb  mérete  felé  való  haladásra 
vall :  mind  nagyobb  lesz  a  szabadság  gondolkodás, 
vallás,  mozgás,  szerződés,  tulajdon  tekintetében, 
mindjobban  elismertetnek  a  nő  és  gyermek  jogai  s 
mind  szabadabb  lesz  a  szerződésen  alapuló  munka 
is.  A  militarista  állam  kényszerintézményei  mind 
nagyobb  helyet  engednek  az  egyéni  szabadság  teljes- 
ségének, íme,  a  politikai  és  gazdasági  liberalizmus, 
mint  Smith  Ádám  óta  az  angol  állambölcselők  leg- 
kiválóbbjainak, Spencernek  is  politikai  ideálja. 

Általános  módszeres  kísérlete  mellett  rendkívül 
nagyértéküek  Spencer  szociológiájában  azok  az 
elemzések,  melyekkel  egyes  társadalmi  tünemény- 
sorozatoknak, a  családi,  politikai,  egyházi,  foglalko- 

zásbeli,  gazdasági  intézményeknek  fejlődését  gazdag 
induktív  anyagra  támaszkodva  nagy  szintézisekben 
először  foglalta  össze. 

VII. 

(Marx.  —  A  dialektikai  módszer.  —  Saint  Simon.  — 
A  gazdaság-technikai  alap  és  az  ideológiai  formák.  — 
Az    osztályharc.    —  Polgárság  és   proletariátus.   —  A 

szocializmus.) 

Mig  Comte  szociológiájából  egy  abszolút,  arisz- 
tokratikus társadalmi  berendezkedés  praktikus  ideál- 
ját vonta  le,  Spencer  viszont  a  radikális  liberalizmus 
hirdetőjeként  jelentkezik,  az  a  szociológiai  módszer, 
mely  elsősorban  Marx  nevéhez  fűződik,  szintén  egy 
hatalmas  politikai  párt  törekvéseihez  szolgáltat  elmé- 
leti alapot.  A  szocializmus,  melyet  Spencer  a  legtel- 
jesebb mértékben  elvetendőnek  tart,  az  úgynevezett 
történelmi  materializmusra  támaszkodik.  Másfelől 
valószínű,  hogy  szocialista-politikai  elvei  Marxra 
elméleti  meggondolásaiban  is  hatottak. 

Marx  módszerének  legmélyebb  gyökerei  a  hegeli 
bölcseletben  rejlenek.  Hegel  szerint  az  Eszme,  a 
fogalmak  logikai  fejlődésének  megismerése  a  valóság 
megértésének  kulcsa.  Minden  fogalom  egyoldalú, 
magában  hordja  saját  magának  tagadását:  A.  fogalom 
a  maga  kiegészítésére  megköveteli  a  nem  A-t,  például 
az  egy  fogalma  a  sokét,  mely  az  egynek  tagadása. 
Ez  az  uj,  ellentétes  fogalom  ismét  egyoldalú  s  a  kettő 
csak  egy  uj, felsőbb  fogalomban  foglalható  össze,  mely 
a  két  elsőnek  magasabb  egysége.  Mihelyt  a  magasabb 
fogalomhoz  eljutottunk,  az  magában  ismét  nem  állhat 
meg,  önmaga  negációjára  s  azzal  ujabb,  magasabb 
egységre  vezet.  Ez  az  Eszme  önmagából  való  kifejlé- 
sének  menete  s  a  fejlődés  e  módjának  követése,  a 
dialektikai  módszer  magyarázza  meg  a  világot. 

Marx  szociológiájára  a  dialektikai  módszernek 
hatása  nyilvánvaló.  A  történelemben  mindig  bizo- 
nyos egyoldalúság,  bizonyos  túlzás  konstatálható, 
mely  azután  a  vele  ellentétes  egyoldalúságot  hozza 
létre  s  a  következő  lépés  az  ellentétnek  egy  maga- 
sabb szintézisben  való  kiegyenlítődése.  Jelenleg  a 
társadalom  a  kapitalizmus  fázisában  van  ;  a  terme- 
lési eszközök  változása,  az  uj  munkagépek  ledön- 
tötték a  céhek  uralmát,  a  régi  gazdasági  rendet  és 
igy  keletkezett  az  ipari  szabadság,  a  szabad  verseny 
állapota  (Tézis).  Azonban  ez  az  ipari  szabadság 
létrehozza  a  maga  ellentétjét  s  lerombolja  önmagát: 
a  kis  tőkék  mindjobban  koncentrálódnak,  a  felhal- 
mozott tőke  és  tőkés  uralkodik  a  versenyben,  ki- 
zsákmányolja a  többieket,  a  munkásokat.  Létrejön 
tehát  a  kapitalista  monopólium  fázisa  (Antitézis).  Az 
ujabb  negáció  már  most  az  lesz,  hogy  a  monopólium 
megszűnik,  amennyiben  a  magánkapitalista  társada- 
lom a  szocialista  szervezetnek  ad  helyet  (Szintézis). 

A  történelem  szemlélésébe  Hegel  a  fejlődés  gon- 
dolatát vitte  bele,  Marx  a  fejlődés  döntő  tényezői- 
ként az  anyagi,  termelési  erőket  ismerte  fel.  E  részt 
is  voltak  neki  előzői,  igy  Proudhon  és  különösen 
Saint-Simon,  Comtenak  is  egyik  legnagyobb  hatású 
szellemi  őse,  akinek  okfejtése  szerint  a  történelem 
a  nép  különböző  osztályösszetételének  változásából, 
uj  osztályok  felemelkedéséből,  régiek  lehanyatlásá- 
ból áll.  E  változások  pedig  uj  szükségletek  és  uj 
gazdasági  funkciók  következményei.  A  középkorban 
a  nem  szabadok  osztályának  nem  volt  politikai 
hatalma,  azért  tagjainak  tevékenysége  a  természetre 
való  hatásban  merült  ki :  mint  tudósok  a  természeti 
törvények  kikutatására,  mint  kézművesek,  a  felfede- 
zett törvényeknek  hasznosításával,  szükséges  tárgyak 
előállítására  törekedtek.  Igy  szerezték  meg  a  tudo- 
mány és  ipar  hatalmát  (Capacité  scientifique  és 
capacité  industrielle)  s  ennek  révén  a  politikai  háta- 

lomban  való  részesedést,  melyre  eredetileg  nem  is 
törekedtek.  Kitűnik  ebből,  hogy  a  politikai  hatalom 
az  ipari  munkálkodásnak  csupán  mellékhatása.1 
Saint  Simon  azonban  az  eszmék  hatását  is  elismeri 
a  politikai  változásokra.  Nem  egészen  rendszeres 
társadalombölcseletének  ez  az  ideológiai  része  hatott 
inkább  Comtera,  mig  a  gazdasági  tényezők  döntő 
fontosságát  Marx  tette  szociológiai  módszere  alap- 
elvévé. (Kommunista  kiáltvány.  A  közgazdaságtan 
birálatához.  A  tőke.) 

Marx  Károly  (1818—1883)  és  hű  társa,  Engels 
szerint  a  társadalom  politikai-jogi  szerkezete  telje- 
sen az  illető  társadalom  gazdasági  berendezkedésén 
alapszik,  a  gazdálkodás  a  reális  alap,  a  többi  csak 
felépítmény,  Überbau.  A  fejlődésnek  egy  bizonyos 
fokán  a  társadalom  anyagi  termelő  erői  ellentétbe 
jutnak  a  fennálló  termelési  viszonyokkal,  vagy  — 
ami  ugyanennek  csupán  jogi  kifejezése  —  a  tulajdon- 
viszonyokkal, amelyek  között  eddig  mozogtak.  E 
viszonyok  az  anyagi  erők  fejlődési  formáiból  azok 
megkötőivé  lesznek.  Társadalmi  forradalom  korszaka 
kezdődik,  a  gazdasági  alap  megváltozásával  kisebb- 
nagyobb  gyorsasággal  az  egész  óriási  felépítmény 
összeroskad.  Az  ilyen  átalakulások  szemlélésénél 
mindenkor  különbséget  kell  tenni  az  anyagi,  a  gazda- 
sági-termelési feltételek  természettudományilag  hűen 
konstatálható  változása,  s  a  jogi,  politikai,  vallási, 
művészeti  és  filozófiai,  szóval  az  ideológiai  formák 
között,  melyek  által  e  konfliktus  az  emberek  tuda- 
tában megjelenik  s  melyek  által  azt  megvívják. 
Tehát  az  anyagi-gazdasági  élet,  a  termelés  módjai 
a  társadalompolitikai  s  általán  az  egész  szellemi 
életfolyamat  meghatározói.  Ellentétben  a  Comte-féle 
felfogással,    Marx    szerint  nem  az  emberek   gondol- 

1  V.  ö.  Barth  :  Philosophie  der  Geschichte  als  Sociologie. 
2-ik  kiad.   1915.  628.  s  köv.  1. 

kozása  határozza  meg  társadalmi  létüket,  hanem 
ellenkezőleg,  társadalmi  létük  adja  meg  tudatuk 
tartalmát,  gondolkodásukat. 

A  régi  történetírás  nem  ismerte  el  a  gazdaság- 
technikai szempontnak  ezt  a  döntő  fontosságát ; 
mindamellett  a  történelem  előtti  idők  megkülönböz- 
tetésében az  osztályozás  alapjául  a  gazdaság- technikai 
alapot  veszi,  midőn  kő-,  bronz-  és  vaskorszakról 
beszél. 

Marx  szociológiai  módszerében  a  társadalmi  tüne- 
mények oksági  sorrendje  a  következőképen  vázol- 
ható:  1.  a  technika  bizonyos  állapota;  ebből  2. 
bizonyos  meghatározott  üzemformák  (pl.  kisipar, 
gyáripar,  stb.) ;  ebből  3.  meghatározott  tulajdonjogi 
viszonyok.  De  az  oksági  kapcsolat  még  tovább  is 
megy :  4.  bizonyos  politikai  szerkezet  és  5.  bizonyos 
társadalmi  tudatformák,  vallásos,  művészeti,  filozófiai 
irányzatok.  A  technika  terén  beállott  változás  meg- 
változtatja, erőszakosan  áttöri  az  üzemformát,  mely 
tulszűk  lett  a  számára.  Ezzel  az  átalakulással  együtt- 
jár az  ideológiai  formák  átalakulása,  melyekbe  az 
ember  a  gazdasági  tartalmat  öltözteti,  az  egész 
„Überbau",  az  egész  politikai  szervezet  stb.  válto- 
zása. Például  a  gondolat-  és  vallásszabadság  csupán 
a  szabad  verseny  uralmát  mondják  ki  a  tudás 
terén.  A  szabad  verseny  viszont  a  technikai  forra- 
dalom következménye. 

A  termelés  tehát  az  egyetlen  hajtóerő,  a  többi 
csupán  passzív  velejáró.  A  termelés  tüneményei 
között  pedig  döntők  a  különböző  eszközök  :  a  kézi- 
malom a  hűbérurak,  a  gőzmalom  a  tőkések  társa- 
dalmát teremti  meg.  Egy  francia  iró  kitűnő  képpel 
foglalja  össze  a  történelmi  materializmus  lényegét : 
„Az  anyagi  termelés  visszahat  magára  az  értelmi 
termelésre  is.  Mutassuk  meg  Marxnak  valamely 
korszak  szerszámát,  s  mint  Cuvier  rekonstruálta  egy 
csont    láttára    az    őslény    egész    szerkezetét,    Marx 

fogadkozni  fog,  hogy  ő  rekonstruálja  az  egész  tár- 
sadalmat, nemcsak  testében,  hanem  szellemében  is. 
Tehát  valósággal  a  társadalmak  anyagi  részében, 
a  szerszámokban,  a  felszerelésekben,  gépekben  rej- 
tőznek a  társadalmi  szervezet  valódi  teremtő  erői. 
A  találmányok  közvetett,  vagy  közvetlen  vissza- 
hatásai formálják  az  intézményeket  ...  A  történelmi 
materializmus  magvát  az  a  hiedelem  képezi,  amit 
technológiai  automatizmusnak  nevezhetnénk."1 

A  társadalmi  átalakulások  mélyén  tehát  technikai 
változások  rejlenek.  Az  uj  gazdasági-technikai  alap- 
hoz való  alkalmazkodás,  a  társadalmi  formák  válto- 
zása pedig  az  osztályharc  révén  történik.  Az  emberek 
aktiv  szerepe  a  történelmi  fejlődésben  az,  hogy  az 
uralomért  folytatott  osztályharccal  létrehozzák  a 
gazdasági  technikai  fejlődésnek  megfelelő  politikai 
berendezkedést.  A  kommunista  kiáltvány  igy  kez- 
dődik :  „Az  emberi  társadalom  egész  története  a 
mai  napig  osztályok  harcának  története.  A  szabad 
ember  és  rabszolga,  a  patrícius  és  plebejus,  a  földesúr 
és  jobbágy,  a  mester  és  legény,  egyszóval  elnyomók 
és  elnyomottak,  szüntelen  viszályban  egymás  ellen 
fordulva  harcot  folytattak  pihenés  nélkül,  hol  rejtett, 
hol  nyilt  harcot,  mely  mindig  az  egész  társadalom 
felforgatása,  vagy  a  két  viszályban  álló  osztály  le- 
törése által  végződött." 

A  ma  uralkodó  polgári  osztály  a  középkori  hübér- 
urakkal  folytatott  küzdelemből  került  ki.  A  közép- 
kori termelés  formája  a  kisüzem  volt,  a  termelés 
igen  jelentékeny  része  a  saját  szükségletek  fedezé- 
sére szolgált,  a  termelőeszközök  a  termelő  tulajdo- 
nában voltak  s  igy  a  munka  hozadéka,  a  termeivény 
is  a  termelő  tulajdona  maradt.  Idővel  azonban, 
technikai  vívmányok  következtében  a  természetben 

1  Bouglé  :  Marxisme  et  sociologie.  Revue  de  Mctaphysique 
et  de  Morale.  1908.  735,  I. 

való  gazdálkodást  a  pénzgazdálkodás  váltja  fel, 
nagyobb  arányú  termelés  kezdődik,  több  munkás 
együtt  dolgozik,  sem  az  eszközök,  sem  a  termeivény 
többé  nem  a  munkás  tulajdona.  „Nagyobbszámu 
munkásnak  működése  ugyanazon  telepen,  ugyan- 
azon árucikknek  termelésére,  ugyanazon  tőkésnek 
vezérlete  alatt  alkotja  történetileg  és  fogalmilag  a 
kapitalista  termelés  kezdetét."  A  XVIII.  század  végén 
azután  és  a  XIX.  század  elején  a  termelési  technika 
hatalmas  fellendülését  látjuk.  Tudjuk,  hogy  az  emii- 
tett kor  mennyire  gazdag  felfedezésekben,  a  gőzgép 
feltalálása  és  tökéletesítése  által  a  gépek  a  terme- 
lésnek mind  nagyobb  területét  hódítják  meg.  Azért 
e  kort  ipari  forradalomnak  szokták  nevezni.  Gyá- 
rak alakulnak,  a  városokba  központosul  az  ipari 
munka,  a  népesség  gyorsan  szaporodik,  mind  erő- 
sebb  lesz  az  eszközök,  gyárak  tulajdonosainak,  a 
tőkéseknek  gazdagsága,  hatalma :  kialakul  a  modern 
kapitalizmus.  A  tőkék  tulajdonosai,  legtöbbször 
városi  polgárok,  ledöntik  a  régi,  földesúri  nemesi 
előjogokat,  a  termelés  kolosszális  lendületet  vesz. 
De  ebben  a  fényes  korszakban  a  tőkések  osztályá- 
val szemben  kiszolgáltatva,  elnyomva  ott  áll  a  másik 
osztály,  a  munkásoké,  akiknek  testi  munkaerejükön 
kivül  semmi  egyebük  nincs,  akik  kénytelenek  mun- 
kájukat a  gazdag  tőkés  szabta  föltételek  alapján 
átengedni  és  tűrni,  hogy  a  tőkés  a  munkájuk  termelte 
érték  egy  részét  magának  tartsa  meg.  Ezek,  az 
értéktöbblet  (Mehrwert)  által  kizsákmányoltak  a 
proletárok. 

A  polgári-  és  proletárosztályok  ellentétének  alapja, 
hogy  a  termelésnek  az  uj  technika  révén  létrejött 
társadalmi  formájával  szemben  áll  a  tulajdon  régi 
formája  :  a  termeivényt  a  termelési  eszközök  tulaj- 
donosa, a  tőkés  veszi  egyéni,  magántulajdonba.  A 
modern  osztályküzdelem  célja,  hogy  a  proletariátus 
megdöntse  a    polgárság    uralmát  s    megvalósítsa  az 

uj  politikai  formákat.  A  proletariátus  uralma  alatt 
a  nagyarányú  társadalmi  termelésnek  megfelelőleg 
a  magántulajdon  helyébe  a  szocializálás  révén  a 
köztulajdon  fog  lépni.  További  következményként 
megváltoznak  a  nevelés,  a  házasság,  az  állam  formái 
s  véget  érvén  a  munkások  kizsákmányolása,  véget 
fognak  érni  a  nemzetek  egymással  szemben  való 
ellenségeskedései  is,  melyek  csupán  a  belső  osztály- 
ellentétekben gyökereznek.  íme  a  marxizmus  elmé- 
leti megalapozásából  igy  folyik  közvetlenül  a  modern 
szocializmus  gyakorlati-politikai  programmja. 

A  marxista  elméletnek  a  szocialista  programmal 
való  szoros  kapcsolata  e  módszer  objektív  megíté- 
lését a  többinél  még  nehezebbé  teszi.  A  szocializmus 
hivei  bírálatot  nem  kedvelő  dogmatizmussal  szeret- 
nek ragaszkodni  Marx  sokszor  alaposan  leegyszerű- 
sített tanaihoz,  ellenfelei  viszont  tárgyilagos  érté- 
kelés helyett  nem  egyszer  érzelem-érveket  vonultat- 
nak fel  ellene.  Ilyen  nem  tudományos,  hanem  erkölcsi 
szempontból  eredő  kifogás,  vagy  inkább  félreértés, 
hogy  a  materializmus  módszere  lealázza  az  embert 
s  az  eszmék  önálló  értékének  megtagadásával  durva 
anyagiasságba  való  sülyedést  jelent. 

Ezzel  a  gyakorlati  ellenvetéssel  szemben  elég  arra 
utalnunk,  hogy  a  technikai  kultúra,  az  eszközök, 
gépek  végeredményben  az  emberi  szellem  alkotásai ; 
a  szerszámokban  lángeszű  intuiciók,  nemzedékek 
próbálkozásai,  küzdelmei  vannak  összpontosítva, 
minden  tökéletesedésük,  minden  ujabb  felfedezés 
az  emberi  szellem  ujabb  sikerét  jelenti  a  természet 
meghódításában.  E  módszer  tehát  teljes  mértékben 
elismeri  az  ember  szellemi  létét  és  nagyságát,  a 
szellem  erejét  és  hatását  azonban  a  technikai  inven- 
cióra korlátozza.  Végeredményben  annyit  mond, 
hogy  az  emberi  társadalom  formája  és  különböző 
jelenségei  attól  a  hatalomtól  függnek,  melyet  fel- 
találó   képességünkkel    a    természettel    szemben  ki- 

vívtunk.  A  szellem  szuverénül  csupán  a  természet 
eszközökkel  való  meghódításában  érvényesül,  minden 
egyéb  jelenség  az  anyagi  kultúrának  függvénye. 

Marx  módszerének  tagadhatatlanul  megvan  az  a 
nagy  előnye,  hogy  a  történelem  tarka,  örökös  for- 
rongásában egy  jól  megragadható,  objektív  jelenség- 
sorozatot választ  ki  főmotivumként  s  a  többit  ennek 
funkciójaként  igyekszik  feltüntetni.  A  technikai- 
gazdasági változások  hatása  a  szociológiai  magyará- 
zatokban többé  alig  is  lesz  teljesen  mellőzhető. 
Kifogásolható  azonban  a  történelmi  materializmus 
beállításának  egyoldalúsága :  az  emberi  történés 
sokkal  szövevényesebb  valami,  semhogy  okozati- 
ságát  teljesen  egy  tényezőre  lehetne  visszavezetni. 
Indokolatlan  az  emberi  szellem  teremtő  képességé- 
nek csupán  az  eszközök  feltalálására  való  korláto- 
zása: ugyanaz  az  erő,  mely  technikai  invenciókban 
nyilvánul,  mért  ne  érvényesülhetne  teljes  szuvereni- 
tással tudományos,  művészi,  bölcseleti  alkotásokban, 
sőt  a  társadalom  bizonyos  arányú  tudatos  reformá- 
lásában  is?  Valóban,  a  társadalom  u.  n.  ideológiai 
formáinak,  politikai  szervezetnek,  vallásnak,  erköl- 
csiségnek tudományos  és  művészeti  áramlatoknak 
van  bizonyos  önálló,  sajátos  létük,  azok  nem  csupán 
a  gazdaság-technikai  alapnak  gépies  törvényszerű- 
séggel következő,  értelem  és  akarat  által  nem 
befolyásolható  függvényei.  Az  egyéni  lélektan  terén 
sokat  vitatott  kérdés  volt,  van-e  külön,  sajátos  lelki- 
ség, vagy  a  lélek  csupán  a  testnek  járulékos  tüne- 
ménye, epifenoménje-e  ?  A  modern  bölcseletben  e 
kérdés  eldöntöttnek  tekinthető :  a  lelki  jelenségeket 
nem  lehet  párhuzamos  fizikai  változásokra  vissza- 
vezetni, a  lelki  tünemények  a  valóság  bizonyos, 
külön  területét  alkotják.  Épigy  a  társadalmi  élet 
terén  :  a  társadalom  lelki  tüneményei,  az  „ideológiai" 
formák  nem  csupán  járulékos  függvényei  az  anyagi 
kultúrának,  hanem    sajátos,    sui   generis  jelenségek. 

melyeknek  önálló  létük  és  funkciójuk  van  s  melyek 
a  gazdasági  jelenségekkel  a  kölcsönhatás  viszonyá- 
ban állanak.  Maga  a  társadalmi  lét,  az  emberek 
csoportokban  való  egyesülése  uj  jelenségek  alapja: 
az  egyéni  lelkek  kapcsolatából,  szintéziséből,  uj, 
különleges  tünemények  állanak  elő,  a  kollektív,  tár- 
sadalmi lelkiség  tüneményei.  Ezek  megmagyarázása 
a  szociológia  feladata.  Ilyen  mindenekelőtt  a  vallás, 
melynek  eredetéről  és  változásairól  a  történelmi 
materializmus  nem  képes  kielégitő  magyarázatot 
nyújtani. 

Épigy  kétségtelen,  hogy  Marx  helyesen  mutatott 
rá  az  osztályharcban  a  történelmi  fejlődés  egyik 
legdöntőbb  tényezőjére.  De  hogy  a  társadalmak 
életmenetének  és  küzdelmeinek  más  fontos  tényezői 
is  vannak,  hogy  a  nemzetek,  fajok,  egyházak  és  más 
csoportok  is  nagy  szerepet  játszanak  s  az  emberek 
harcos  ellentéteinek  minden  formája  sem  vezethető 
vissza  az  osztályok  közötti  küzdelemre  :  mindennek 
igazságát  az  elfogulatlan  szemlélő  előtt  alig  kell 
részletesen  bizonyítani.  Altalán  szólva,  a  történelmi 
materializmusnak  alapmeglátásában  mély  és  nagy 
igazságok  rejlenek,  de  egyoldalú  magyarázatai  sok- 
szor erőszakoltak  s  egész  felfogása  végeredményben 
túl  egyszerűsége  által  visz  tévedésbe.  Egyebekben 
gyakorlati  téren,  ugy  véljük,  ugyanezt  mondhatjuk 
az  ortodox  szocializmus  programmjáról  is. 

VIII. 

(A    lélektani    módszerek.  —    Az    interpszichologia.  — 

A  tömegek    lélektana.    —  A  hadsereg    szervezése.  — 

A  társadalmi  szintézis.) 

Bármiképen  fogjuk  is  fel  a  társadalmat  s  bármi- 
ben lássuk  is  az  emberiség  társadalmi  fejlődésének 
lényegét,    bizonyos,    hogy  a  társadalmakat  egyének 

alkotják  s  közelfekvő  a  feltevés,  hogy  annak  eredete, 
fejlődése,  képződményei  az  egyénekből  magyaráz- 
hatók, a  társadalmi  jelenségek  okai  az  egyénekben 
keresendők.  Az  egyén  lelki  sajátságaival,  az  érzés, 
gondolkodás,  akarat  tüneményeivel  a  lélektan  fog- 
lalkozik, a  szociológiának  tehát  arra  kell  támasz- 
kodnia. Ebből  a  föltevésből  indulnak  ki  mindazok, 
akik  a  lélektani  módszerek  hivei  s  a  társadalmi  élet 
alakulásában,  fejlődésében  az  egyéni  lélek,  egyéni 
akarat  megnyilvánulásait  vélik  felfedezhetni.  Igaz, 
hogy  az  egyén  nem  kevésbbé  titokzatosan  áil  előt- 
tünk, mint  a  társadalom,  lelki  világának  sejtelmeihez 
a  kutató  tudomány  még  alig  tudott  hozzáférkőzni. 
Mégis,  az  egyén  mint  akaró  és  gondolkozó  lény 
adva  van  tapasztalatunk  számára,  ösztönei  és  értel- 
messége  cselekvésekben  mutatkoznak.  Talán  a  tár- 
sadalomban való  élés,  az  emberek  szolidaritása, 
erkölcsössége  valamilyen,  lelkük  mélyén  gyökerező 
társas  ösztönnek  következménye  ?  Vagy  a  társas- 
életben csupán  az  önfentartás  és  fajfentartás,  a  táp- 
lálkozás és  nemzés  vágyai  érvényesülnek  s  mellettük 
egyéb,  többé-kevésbbé  homályos,  tudattalan  lelki 
indítók,  erkölcsi,  esztétikai,  szellemi  erők  ?  Vagy 
az  egyén  tudatos  érdeke  egyedül  döntő,  a  társadalom 
ezen  érdek  szolgálatában,  hasznosságának  belátása 
által  jött  létre  és  ugyanezen  tényező  következtében 
változik  ?  Az  utóbbi  irányban  próbálkozott  például 
nálunk  Pikler  Gyula  a  „célszerű  belátás"  elméleté- 
vel :  minden  embernek  egyforma  szükségletei  van- 
nak, ezek  jobban  elégíthetők  ki,  ha  az  emberek 
összeállanak ;  az  emberi  egyesületek  épen  olyan 
eszközök  az  egyéni  szükségletek  kielégítésére,  akár 
valami  munkaeszköz.  Az  összemüködés  szabályo- 
zására a  jogszabályok  szolgálnak.  Mindig  jobb  és 
jobb  ilyen  szabályokat  találnak  ki  az  emberek  s 
azok  célszerűségének  belátása  alapján  változnak 
meg  a  társadalmi  élet  formái.    Ez  az  elmélet  a  leg- 

szélsőbb  racionalista  pszichologizmus  képviselője, 
mindent,  ami  a  társadalomban  van,  a  tudatos  belá- 
tásból akar  levezetni  s  a  szövevényes  társadalmi  lét 
magyarázásában  a  szimplizmus,  a  dolgok  túlzott 
leegyszerűsítésének  hibájába  esik. 

Az  egyénből,  a  lélekből  indulnak  ki  mások  is, 
de  nem  akarják  a  társadalmi  jelenségeket  ennyire 
tudatosaknak,  ennyire  racionálisaknak  felfogni.  így 
Gábriel  Tarde  a  változások  eredetét  szintén  az  egyéni 
lélekben,  annak  feltaláló  képességében,  invenciójában 
keresi,  a  többi  emberek  között  aztán  az  utánzás 
révén  terjednek  el :  az  utánzás  nem  tudatos  elfoga- 
dását jelenti  valamely  mástól  eredő  találmánynak, 
eszmének,  hanem  bizonyos,  az  eszméletek  között, 
azok  érintkezése  révén  létrejövő,  többé- kevésbbé 
tudattalan  hatást  jelent.  Az  utánzás  gondolatában 
benne  van  az  a  felfogás,  hogy  az  eszméletek  ma- 
guktól, akaratlanul  is  hatnak  egymásra,  hogy  az 
emberek,  ha  együtt  vannak,  egymás  lelkét  kölcsö- 
nösen befolyásolják.  Minthogy  igy  az  egyéni  lelkek- 
nek egymásra  gyakorolt  kölcsönhatásáról  van  szó, 
ezt  a  lélektant  a  franciák  interpszichológiának  nevez- 
ték  el. 

Csak  egy  lépést  kell  még  tennünk,  hogy  a  tulajdon- 
képeni  társadalmi  lélektanig  eljussunk.  Tapasztalatok 
alapján  állithatom  ugyanis,  hogy  a  tömegben  lévő 
embereknek  különös,  az  egyéni  lélektanból  nem  ma- 
gyarázható lelki  tulajdonságaik  vannak.  A  tömegek 
uj,  sajátságos  lelki  tünemények  létrehozói  és  ezek- 
nek az  ismerete  képesít  bennünket  a  csoportok 
tüneményeinek  megértésére.  A  tömegek  lélektana, 
ha  lélektan  is,  nem  azonos  tárgyú  az  egyéni  pszicho- 
lógiával. Nézzünk  például  egy  gyűlést  vagy  egy 
tüntetést:  békés  polgárok,  akik  otthon  a  legszelídebb 
emberek  lehetnek,  a  többi  emberrel  érintkezve  fel- 
izgulnak, érzelmeiket  a  többiek  érzelmei  erősitik, 
többé    nem  az  egyén    józan  esze    diktálja  a  cselek- 

veséket,  hanem  a  tömeg  lelkülete  ragadja  magával 
az  egyént.  Egy  gondolat,  egy  érzelem  foglalja  el, 
lelkesíti  az  embereket,  a  legjámborabb  lények  is 
könnyen  erőszakos  cselekedetekre  ragadtatnak.  A 
tömeg  nem  fontolgat,  hisz  a  reflexió  oly  hatalmat 
követel  meg,  mely  megakadályozza  a  cselekvésre 
vivő  hajlamot :  a  gondolkodás  hideg,  szenvedélytől 
mentes  folyamat.  A  tömeg  erre  nem  képes,  indu- 
lattól hajtva  cselekszik,  nincsen  benne  semmi,  ami 
mérsékelje.  Az  indulat  túl  gyors,  szimplista  cselek- 
vés-irányitó,  mely  csak  vágyai  tárgyát  nézi  és  nem 
számol  a  dolgok  szövevényes  voltával.  A  tömegek 
tulajdonságai  között  ott  szerepel  a  nagy  hiszékeny- 
ség, erős  befolyásolhatóság,  mozgékonyság,  a  nézetek 
gyors  változtatása.  Az  értelemnek  alig  jut  szerep. 
A  tömeg  irracionális  véleményei  az  egyénekre  rá- 
erőszakolják magukat.  A  tömegeknek  ilyen  saját- 
ságai, a  tömegek  uralma  magyarázza  meg  a  forra- 
dalmaknak sokszor  vad,  sokszor  fenséges  eseményeit. 
A  tömegek  lélektanára  nagyszerű  példát  nyújt 
Shakespeare  Július  Cézárban,  a  temetés  alkalmával. 
Ugyanaz  a  tömeg,  mely  előbb  Brutusnak  tapsolt  és 
Cézár  halálát  helyeselte,  Antonius  beszédére  percek 
alatt  Brutus  vad  ellenségévé  változik  és  a  cézár- 
gyilkosok ellen  fordul.  A  tömeg  könnyen  hajlik 
bűnre.  Tetteiben  a  groteszk  és  a  fenséges  találkoz- 
hatnak. Alig  van  valaki,  aki  oly  nagy  mester  a 
tömegek  leírásában,  e  különös  lelki  állapotok  meg- 
értetésében, mint  Carlyle  a  francia  forradalomról 
irt  művében.  Azok  a  nagyszerű  rajzok,  minők  pl.  a 
menádok  kivonulása  Versaillesba,  vagy  Foulon  halá- 
lának leírása,  ahol  Foulon  halálát  valóban  csekély 
momentum  dönti  el,  mintaképei  maradnak  a  tömeg- 
jelenségek festésének.  Példaként  idézzünk  egy  jele- 
netet.1 Sombreuilt    a    vérengző    tömeg    meg    akarja 

1  III.  k.  50.  1. 

ölni,  de  leányának  sikerül  megmentenie  :  „Nézd  az 
öreg  M.  de  Sombreuilt,  akinek  szintén  van  egy 
leánya:  „Atyám  nem  arisztokrata,  óh  jó  urak,  én 
megesküszöm  rá,  állitom  és  bebizonyítom  minden 
módon;  mi  nem  vagyunk  azok,  mi  gyűlöljük  az 
arisztokratákat!"  „Fogsz  inni  arisztokrata  vért?"  — 
Az  ember  vért  nyújt  neki  valami  edényben  (ha  az 
egyetemes  azt  mondjáknak  hinni  lehet),  a  szegény 
leány  iszik  belőle.  „Akkor  hát  ez  a  Sombreuil  ártat- 
lan !"  —  Igen,  az  ;  s  most  nézd,  különösen  azt,  hogy 
a  véres  dárdák  erre  a  kijelentésre  hogyan  esnek  a 
földre,  s  a  tigrisüvöltés  örömkiáltássá  változik  egy 
megmentett  testvér  fölött,  s  az  öreg  embert  és  leá- 
nyát véres  keblökre  ölelik,  forró  könnyek  között,  s 
diadallal  hazaviszik  Vive  la  Nation  kiáltások  között, 
s  a  mészárlók  még  csak  pénzt  sem  fogadnak  el !" 
Látnivaló  itt  a  tömegek  rettentő  vadsága  és  látni 
az  egyik  szélsőséges  indulatból  a  másikba  való  át- 
csapást :  akit  az  előbb  megölni  akartak,  egy  vad  tett 
hatása  alatt  most  ünneplik. 

A  tömeg  e  lélektani  jelenségeinek  vizsgálata  nél- 
kül nem  lehet  megérteni  a  forradalom  tüneményeit 
sem.  Forradalmakban  a  társadalom  tömeggé  esik 
szét,  a  régi  erkölcsi,  vallási,  jogi  szabályok  egyéne- 
ket bekeretező,  irány itó  ereje  megszűnik  és  a  társa- 
dalom a  tömegélet  tüneményeit  mutatja.  Hogy  a 
forradalmi  tömeg  mennyire  magával  ragadja  az 
egyént,  hogy  annak  szuggesztív  erejével  szemben  a 
józan  fontolgatás  mennyire  háttérbe  szorul,  és  hogy 
a  forradalmi  tömeg  légköre  mennyire  kiforgatja 
magukból  az  embereket,  arra  művészi  példát  nyújt 
Anatole  Francé  „Az  Istenek  szomjúhoznak"  cimü 
regényében.  Gamelin,  egy  szelíd,  művészi  hajlamú 
festő,  a  forradalom  légkörében  mindinkább  egy  me- 
rev, szinte  fixa  ideától  vezetette  válik  és  a  forra- 
dalmi eszmék  véres,  megfontolást  nem  ismerő  kép- 
viselőjévé lesz. 

A  tömeg  és  a  társadalom  közötti  különbség  a 
társadalmi  képzeteknek  nagyobb  állandósága,  a  cso- 
port bizonyos  szervezettsége.  Minden  társadalmi  lét 
feltételez  az  egyének  között  bizonyos  egyformaságot : 
az  egyformaság  legkezdetlegesebb  formája  a  töme- 
geknek az  egyénekre  gyakorolt,  azokat  magával 
ragadó  hatása,  mely  által  az  egyének  tudattartalma 
hasonlóvá  válik.  Egy  tüntető  tömegben  egy  eszme, 
egy  érzés  uralma  alatt  állanak  az  összes  részt- 
vevők. Gyakran  használjuk  ezt  a  kifejezést :  egy 
szivvel-lélekkel ;  ez  a  metaforikus  szólásmód  annyit 
jelent,  hogy  a  csoport  egyéneinek  lelki  tartalma 
ugyanaz.  A  tömegben  ez  az  egyéneket  összefogó  egy- 
formaság átmeneti,  a  tömeg  hatása  nem  állandó, 
az  egyének  kikerülvén  a  tömegből,  e  képzeteket 
ismét  elveszítik.  Ha  a  hatás  tartóssá  vált,  és  az 
emberek  között  iétrejöttek  bizonyos  megszilárdult, 
folyton  ható  egyforma  képzetek,  egyforma  érzések, 
ha  az  egyéneket  összefűző  kapcsolatok  bennük  állan- 
dósultak :  akkor  mondhatjuk,  hogy  a  tömeg  helyébe 
szervezett  társadalom  került.  A  szervezett  társada- 
lom létrejöttének  módjaként  érdekes  megfigyelnünk 
egy  katonai  csapat  megszervezését.  A  jelentkezett 
egyéneket,  akik  mind  külön  léttel  birnak  és  egy- 
mással még  semmiféle  összeköttetésben  nincsenek  : 
aktive  összeműködő  és,  a  hadsereg  természetének 
megfelelőleg,  az  egyéniséget  háttérbe  szoritó  társas 
csoporttá  kell  változtatni.  Ennek  módja  először  is 
az  egyének  együttműködési  lehetőségének  létreho- 
zása :  ugyanazon  mozdulatok  begyakorlása,  a  test 
egyforma,  gépies  automatizmusai  által  válnak  össze- 
működésre  alkalmasakká  a  csapat  tagjai.  A  tömeg- 
nek az  egyént  lefogó,  magába  olvasztó  képességét 
a  katonai  csapatkiképzés  rendszeresen  alkalmazza. 
A  csapat  ritmikus  tömeg,  melyben  az  egyén  auto- 
matice  veszíti  el  énjét,  megszokja,  hogy  ő  ennek  a 
csoportnak  csupán    része,  az  egész  kezd  előtte  cél- 

ként  feltűnni,  magánál  kezdi  többnek  érezni  a  csapa- 
tot. De  ehhez  a  testi  automatizmusokon,  az  egyének 
egyforma  ritmizálásán  felül  a  lelkek  bizonyos  össz- 
hangjára, harmóniájára  is  szükség  van  ;  a  csapat 
tagjait  egyforma  érzelmeknek,  egyféle  eszméknek 
kell  lelkesíteniük  :  a  lelkeknek  is  össze  kell  hangolva 
lenniök.  Ez  az,  amit  a  háborúkban  a  hadsereg 
„erkölcsi  erejének"  szoktak  nevezni.  Egy  harcban 
álló  csapat  sikerének,  fenmaradásának  feltétele  az 
egyének  ilyen  testi  és  lelki  megszervezettsége.  A 
köztük  levő  ilyen  egyformaságok  teszik  csak  lehetővé 
az  egységes  harcot.  Ha  valamely  ok  a  csapatnak 
ezt  a  testi-lelki  harmóniáját  megbontja,  akkor  az 
ismét  tömeggé  esik  szét.  Legteljesebb  a  szétesés  az 
úgynevezett  pánik  esetén.  A  pánik  lélektanilag  az 
az  állapot,  midőn  egy  tömegben  az  egyén  létfen- 
tartási  ösztöne  válik  egyetlen,  minden  egyéb  szem- 
pontot kizáróan  ható  tényezővé.  És  mint  minden 
ösztön,  ez  is  vakon  hat,  az  emberek  a  menekülés 
legősibb,  legkezdetlegesebb  módszereivel  élnek  ;  tö- 
megben való  létük,  indulatos  állapotuk  sem  engedi 
meg  a  józan  mérlegelést. 

A  tömeglélektan  és  a  társadalomlélektan  alaptétele 
tehát,  hogy  a  tömegből,  a  társadalomból  külön,  uj, 
sajátos,  sui  generis  jelenségek  állanak  elő.  Izolált, 
a  társadalmon  kívül  létező  egyén  tulajdonképen  csak 
abstrakció,  logikailag,  sőt  időrendben  is  a  társada- 
lom megelőzi  az  egyént.  Az  egyének  összetétele 
által  uj  jelenségek  állnak  elő,  melyek  a  szintézis 
elemeiből,  az  egyénekből  meg  nem  érthetők  és  meg 
nem  magyarázhatók.  Az  összetétel,  a  szintézis 
teremtő  folyamat.  Már  a  matematikai  szintézis  is 
olyan  tulajdonságokat  szül,  melyek  az  elemekben 
nem  találhatók  fel,  igy  3-}-5  =  8,  8  nak  pedig  olyan 
sajátságai  vannak,  melyek  sem  háromban,  sem 
ötben  nincsenek  meg,  pl.  kettővel  osztható.  Ép  igy 
a    viz    sajátos     tulajdonságait    alkotó    elemeiből,    a 

hydrogcnből  és  oxigénből  nem  lehel  megállapítani. 
Az  élet  maga  is  a  szintézis  eredménye,  az  élet  tulaj- 
donságai az  inorganikus  anyagok  szintézisében  szü- 
letnek meg  és  magukból  azokból  meg  nem  érthetők. 
Így  a  társadalomban  is  az  egyének  összetétele,  szin- 
tézise uj,  sui  generis  jelenségeket  létrehozó  folyamat. 
Ezek  a  jelenségek  lélektaniak,  de  az  egyéni  lélekből 
meg  nem  érthetők.  A  szociológiának  tehát  más  esz- 
közöket kell  keresnie  a  társadalmi  tünemények  meg- 
magyarázására. A  társadalmi  tünemények  tanulmá- 
nyozása külön,  sajátos  szociológiai  módszert  követel. 
Ennek  a  módszernek  elveit  kidolgozta  és  termékeny- 
ségét müveivel  is  igazolta  Durkheim. 

IX. 

(Durkheim.    —  A  kényszer.    —  A  társadalmi  tünemé- 
nyek   megfigyelésének    és    magyarázásának    elvei    és 
példái.    —  Az  összehasonlítás.    —  A  társadalomtudo- 
mány felosztása.) 

Durkheim  (1858 — 1917)  szociológiai  módszerének 
első  tétele,  hogy  a  társadalmi  tünemények  „dolgok". 

E  kifejezést  nem  szabad  félreértenünk,  nem  a 
társadalom  valaminő  materialista  felfogását  jelenti, 
hanem  megismerésének  módjára  vonatkozik.  A  meg- 
ismerésnek ugyanis  kétféle  módja  lehetséges  :  vagy 
magamba  tekintek,  a  bennem  levő  képzeteket  bon- 
colgatom, vagy  kifelé  nézek,  a  rajtam  kivül  álló 
valóságból  meritek.  Amit  belülről  ismerek  meg,  azt 
eszmének,  amit  kívülről,  azt  dolognak  nevezem.  A 
társadalmi  tüneményeket  nem  lehet  az  első  módon, 
introspekció  utján  megismerni,  elménk  ezekkel  szem- 
ben való  viselkedésének  ugyanolyannak  kell  lennie, 
mint  a  kozmikus  világ  tüneményeivel  szemben  :  mint 
dolgokat  kell  megfigyelnünk  és  megmagyaráznunk 
azokat.  E  társadalmi  „dolgok"  a  valóságnak  egy  külön 

területét  alkotják,  nem  lehetnek  sem  az  élettannak, 
sem  a  lélektannak  tárgyai,  hanem  egy  speciális 
tudomány  foglalkozik  velük,  a  szociológia.  Igaz, 
hogy  a  társadalom  egyénekből  van  összetéve,  de 
nem  egyének  puszta  együttléte,  egymásmellet tisége, 
hanem  fölöttük  álló,  külön  valóság,  mely  alkotó 
elemeit  is  átalakítja.  Tényleg,  ha  elemezni  próbáljuk 
az  egyén  lelki  tartalmát,  látjuk,  hogy  annak  nagy- 
része nem  a  saját  terméke,  hanem  kívülről  került 
belé.  így  a  nyelv,  melyet  beszélünk,  a  vallás,  mely- 
nek hivei  vagyunk,  a  jog  és  erkölcs,  mely  szerint 
viselkedünk,  a  divat,  mely  szerint  öltözködünk  stb, 
nem  elménk  önálló  alkotásai,  hanem  társadalmi  kör- 
nyezetünkből jutottak  hozzánk.  A  „civilizált"  ember 
nyilván  a  társadalom  terméke,  a  civilizáció  évezre- 
dek óta  tartó,  nemzedékről- nemzedékre  átszálló 
ismeretek,  erkölcsi  eszmék  tömege,  óriási  társas 
összemüködés  eredménye.  Nemhogy  a  társadalmat 
érteném  meg  az  egyénből,  hanem  ellenkezőleg  az 
egyént  is  csak  a  társadalomtudomány  révén  tudom 
megérteni. 

A  társadalmi  tüneményeket  tehát  nem  az  egyé- 
nekből kiindulva  fogom  tanulmányozni,  mert  azokon 
kivül  állanak,  a  közösségből  erednek.  A  nevelés 
nem  is  egyéb,  mint  állandó  igyekvés  arra,  hogy  a 
gyermekbe  olyan  nézeteket,  olyan  érzelmeket  és 
cselekvési  szabályokat  vezessünk  be,  amelyekre  ma- 
gától nem  jutott  volna.  Meg  kell  gondolnunk,  mi 
mindent  visz  végbe  az  emberen  a  nevelés :  enni, 
öltözködni,  jól  viselkedni,  irni,  olvasni,  stb.  mind  a 
környezetünk  tanit,  mind  az  neveli  belénk  e  tulaj- 
donságokat. Az  az  állandó  kényszer,  amit  a  gyer- 
mek minden  percben  érez,  a  társadalmi  környezetnek 
nyomása,  mely  a  gyermeket  a  maga  képére,  a  maga 
szükségletei  szerint  igyekszik  formálni,  a  tanítók  és 
a  szülők  csak  képviselői,  közbenjárói  a  társadalomnak. 

A  társadalmi  tényeket  ugy  lehet  felismerni,  hogy 

az  egyénre  bizonyos  külső  kényszert  képesek  gya* 
korolni.  Ha  az  egyén  nem  ugy  cselekszik,  mint  a 
társadalmi  kényszer  kívánja,  a  társadalomba  ütközik, 
megbüntetik.  Például,  ha  lopok,  s  megsértem  a 
tulajdonjogot,  megbüntetnek.  Ha  nem  tartom  be  a 
konvencionális  szabályokat,  például  végigmegyek  az 
utcán  görög  ruhában,  kinevetnek.  Máskor  ezt  a 
kényszert  csak  közvetve  állapítom  meg:  pl.  látszólag 
senki  se  kényszerit  arra  minket,  hogy  magyarul 
beszéljünk  honfitársainkkal.  De  nyilván  lehetetlen 
máskép  cselekednünk.  Látnivaló,  hogy  létezik  egy 
tömeg  tény,  az  egyéneket  kívülről  kényszerítő  és 
pedig  morális,  a  lélekre  ható  erővel  kényszerítő  tény, 
ezek  a  társadalmi  tények  s  ezek  tanulmányozása  a 
szociológia  feladata. 

Mindezideig  a  társadalomtudomány  fogalmakkal  s 
nem  valóságokkal,  tényekkel  dolgozott.  Még  Spencer 
is  azt  hitte,  hogy  a  társadalmi  élet  egyértelmű  a 
munkamegosztással,  ily  módon  a  saját  gondolatát  téve 
a  társadalmi  valóságok  helyébe.  Ez  az  ideologikus 
szempont  különösen  az  erkölcstan  terén  szokásos, 
ahol  a  bölcselők  az  összes  erkölcsi  eszméket  szeretik 
egy  vagy  két  alapelvből,  minő  pl.  a  haszon,  levezetni. 
Ezektől  a  téves,  még  a  módszeres  megfigyelést  megelő- 
zően keletkezett  képzetektől  meg  kell  szabaditanunk 
magunkat  s  meg  kell  szoknunk,  hogy  a  társadalmi 
jelenségekkel  szemben  az  elfogulatlan  megfigyelő 
álláspontjára  helyezkedjünk,  magyarázatukat  ne  elő- 
legezzük. S  a  jó  megfigyelés  lehetőségének  feltétele, 
hogy  a  jelenségeket  valamely  objektív  oldalukról 
ragadjuk  meg.  így,  ha  tanulmányozni  akarjuk  a 
szolidaritást,  a  társadalom  tagjait  összekötő  erkölcsi 
kapcsokat,  a  joghoz  fordulunk.  Látjuk,  hogy  a  jog- 
nak kétféle  faját  különböztethetjük  meg,  az  egyiknél 
a  jog  szankciója  megtorlás,  ez  a  büntetőjog;  a  má- 
siknál a  szankció  csupán  helyreállítás,  restitució,  ez 
utóbbi  a  jog  minden    egyéb  faját   magában  foglalja 

és  összeműködési,  kooperatív  jognak  nevezhető.  A 
jog  e  két  osztályának  megfelelőleg  a  szolidaritásnak 
is  kétféle  faja  van  :  a  mechanikus  szolidaritás,  mely 
annyit  jelent,  hogy  minden  társadalomban  vannak 
bizonyos  erősen  ható  képzetek,  a  csoport  minden 
tagjával  közösek,  az  egyéni  lelkekben  levő  hasonló 
érzelmek  és  ezek  megsértése  a  bün.  Az  embereket 
egyforma  érzések  és  a  munkamegosztás  kötik  össze. 
A  munkamegosztást  teszik  lehetővé  az  összeműkö- 
dési jogszabályok.  A  szolidaritás  e  másik  faját  orga- 
nikus szolidaritásnak  nevezzük,  mert  ez  a  társadal- 
mat élő  organizmushoz  teszi  hasonlóvá.  A  jog  fej- 
lődésének elemzése  utján  Durkheim  kimutatja,  hogy 
minél  haladottabb  egy  társadalom,  annál  nagyobb 
rész  jut  benne  az  organikus  szolidaritásnak.  A  primi- 
tív társadalmak  összetartozása  csaknem  teljesen  a 
mechanikus  szolidaritáson  alapszik,  joguk  is  tényleg 
csaknem  kizárólag  büntető  jog.  A  modern  társadal- 
mak kohéziója,  összetartó  szolidaritása  mind  foko- 
zottabb mértékben  a  munkamegosztáson  is  alapszik, 
mely  tehát  nem  csupán  gazdasági  tünemény,  hanem 
a  társasélet  morális  tényezője. 

A  társadalmi  jelenségeket  megfigyelni  akarva, 
tehát  valamely  objektív  s  a  tünemények  egyéni  meg- 
nyilvánulásaitól független  oldalukról  kell  azokat 
megragadnunk.  Azonban  nem  elég  megfigyelni,  meg 
is  kell  magyarázni  azokat.  E  részt  a  legfontosabb 
módszertani  szabály,  hogy  megkülönböztessük  az 
okot,  mely  valamely  tüneményt  létrehoz  és  a  funkciót, 
melyet  e  tünemény  betölt.  így  a  munkamegosztás 
funkciója  a  társadalom  kohéziójának,  az  egyéneket 
összetartó  szolidaritásnak  létrehozása.  De  nem  e 
funkció  előrelátása  hozta  azt  létre.  Oka  a  társadalom 
belső  alkatának  változásában  rejlik :  minél  több 
egyén  kerül  össze,  minél  nagyobb  a  társadalmat 
képező  egységek  száma  (térfogat)  s  másfelől  minél 
sűrűbbek  a  közöttük  levő  összeköttetések  (dinamikus 

sűrűség),  annál  nehezebb  lesz  a  létért  való  küzde- 
lem. A  társadalom  morfológikus  változásai  szinte 
gépiesen  eredményezik,  hogy  a  küzdelemben  gyen- 
gébbek átalakulnak,  s  ennek  módja  mindig  egy  uj 
specializáció.  Látnivaló,  hogy  a  társadalmi  tünemé- 
nyek okait  magában  a  társadalomban,  annak  „belső 
miliőjében"  kell  keresnünk.  Ez,  a  társadalmi  tényeknek 
társadalmi  tényezőkkel  való  magyarázása,  Durkheim 
módszerének  legjellegzetesebb  sajátsága. 

Hogyan  tudjuk  már  most  kimutatni,  hogy  két 
társadalmi  tünemény  között  okozati  összefüggés 
van  ?  Legalkalmasabb  logikai  eszközünk  erre  az 
együttjáró  változások  módszere.  Ha  be  tudjuk  bizo- 
nyítani, hogy  bizonyos  számú  esetben  két  tünemény 
egymással  párhuzamosan,  egymásnak  megfelelően 
változik,  akkor  egy  társadalmi  törvény  van  előttünk. 

Hogyan  vagyunk  azonban  képesek  a  tünemények 
ilyen  párhuzamos  változásait  megfigyelni,  hogyan 
lesz  módunk  különböző  eseteket  összehasonlítani  ? 
Erre  nyilván  a  történelem  képesít  bennünket.  Ha 
egy  intézményt  meg  akarunk  érteni,  genezisét,  kelet- 
kezését kell  követnünk  lépésről-lépésre  a  történet 
folyamán.  A  közönséges  megfigyelő  előtt  pl.  mi  sem 
látszik  egyszerűbbnek,  mint,  mondjuk,  a  rokonság 
fogalma.  A  történelemből  látjuk,  hogy  ez  nagyon 
is  szövevényes  tünemény.  Mindenesetre  benne  van 
a  közös  vérből  való  származás,  a  vérközösség  esz- 
méje, de  vannak  olyan  családi  tipusok,  melyekben 
a  vérközösség  tudata  teljesen  járulékos.  Epugy  igen 
különböző  a  gyermek  viszonya  az  apához  és  anyá- 
hoz, s  vannak  társadalmak,  melyekben  az  apa  egy- 
általán nem  rokona  fiának,  nem  is  tartozik  a  család- 
hoz. A  történelemnek  a  társadalmi  valóságok  között 
olyan  szerepe  van,  mint  a  mikroszkópnak  az  anyagi 
valóságok  között.  A  szociológia  nagyrészben  törté- 
nelem, a  szó  bizonyos  sajátos  értelmében.  Mig  a 
történetim    valamely    nép    egyéni,   jellemző    esemé- 

n'yeit  keresi,  a  szociológia  az  általános  viszonyokat, 
a  különböző  társadalmakra  egyaránt  érvényes  tör- 
vényszerűségeket igyekszik  felfedezni.  Például  nem 
azt  fogja  kutatni,  milyen  vallás  vagy  tulajdonjog 
van  a  veddák  társadalmában,  a  régi  Rómában,  vagy 
a  modern  Egyesült-Államokban,  e  tanulmányok,  me- 
lyek persze  okvetlenül  szükségesek,  csak  eszközül 
szolgálnak,  hogy  a  vallásnak  vagy  tulajdonjognak 
általános  tényezőit,  okait  és  funkcióit  felfedezhesse. 
Hogy  kimutathassuk  két  tény  logikai  összefüggését, 
olyan  eseteket  kell  összehasonlítanunk,  melyekben  e 
tények  egyszerre  jelen  vannak  s  azt  nézzük,  hogy 
emez  esetek  körülményei  arra  vallanak-e,  hogy  egyik 
tény  a  másiktól  függ.  Ez  az,  amit  fentebb  az  együtt- 
járó változások  módszerének  neveztünk. 

A  szociológiai  kísérletezés  eszköze  tehát  az  össze- 
hasonlítás. De  az  összehasonlításra  anyagot  nem 
csupán  a  szorosan  vett  történetírás  nyújt.  Epoly 
értékes  adatokkal  szolgálhat  a  néprajz  is.  Az  alsóbb- 
rangú  társadalmak  ismerete  a  történelem  sok  homá- 
lyos pontjára  vet  világot.  Az  egész  egyszerű  társadal- 
mak megfigyelése,  minő  az  ausztráliai  bennszülötteké, 
azzal  a  nagy  előnnyel  jár,  hogy  e  társadalmak  arány- 
lag egyszerűek,  a  ható  okok  szövevényessége  nem 
oly  nagy,  azért  felfedezésük  is  könnyebb.  így  pró- 
bálta Durkheim  az  ismert  legegyszerűbb  vallásnak, 
a  totemiznusnak  elemzésével  megérteni  a  vallásos 
élet  és  gondolat  létrejöttét  és  elemi  formáit.  Ha 
azonban  nem  egy  tünemény  genezise,  hanem  funk- 
cionálása érdekel,  például  egy  jogi  vagy  erkölcsi 
szabályé,  akkor  a  statisztika  nyújthat  felvilágosítást, 
így  látom,  hogy  némely  társadalmakban  gyakoribb 
a  házastársak  elválása,  mint  egy  másikban.  Minden 
társadalom  tiltja  az  emberölést,  de  némely  csoportok 
ezt  a  tilalmat  gyakrabban  sértik  meg,  mások  rit- 
kábban. A  statisztika  segítségével  keresem,  miféle 
okok  alapján  változik  a  válások  vagy  gyilkosságok 

száma,  vagyis,  hogy  miféle  okoktól  függően  funkció 
nálnak  az  erkölcsiség  szabályai. 

Láttuk,  hogy  a  társadalmi  tünemények  az  egyé- 
neken kivül  álló  dolgoknak  tekintendők,  megfigye- 
lésükhöz valamely  objektív,  az  egyéni  megnyilvánu- 
lásuktól független  oldalukat  kell  megragadnunk  s 
magyarázatukat  magában  a  társadalom  alkatában 
keli  keresnünk,  összehasonlitva  a  történelem  és  nép- 
rajz szolgáltatta  különböző  eseteket.  Nézzük  most, 
miképen  oszthatjuk  fel  a  társadalomtudományt,  mik 
a  szociológia  főrészei?  Mindenekelőtt  tanulmányoznia 
kell  a  társadalmat  külső  megjelenésében.  A  társa- 
dalom külső  szempontból  ugy  tűnik  fel,  mint  bizo- 
nyos tömeg  ember,  akik  a  földön  különböző  módon 
vannak  letelepedve,  sűrűbben  a  városokban,  ritkáb 
ban  a  falvakban,  a  vidéken.  A  földhöz,  a  vizekhez, 
folyókhoz  való  elhelyezkedés,  az  utak,  a  közlekedés 
eszközei,  melyek  a  lakosokat  egymással  érintkezésbe 
hozzák :  mindezek  nyilván  fontos  tényezői  a  társas 
életnek.  Minthogy  e  tudományrésznek  tárgya  a  tár- 
sadalom külső,  anyagi  formája,  elnevezhetjük  ezt 
társadalmi  morfológiának.  Ebbe  tartozik  például  annak 
a  magyarázata,  miért  van  az,  hogy  a  társadalom 
egves  részei  ritkábban,  mások  sűrűbben  helyezked- 
nek    i     ni     .7  oka  a  városok  fejlődésének   stb. 

M  nt  i  n'ológiá  ;n  is  m  gkülönböztetjük  az  ana 
tOíiiicit,  mely  az  élőlények  szerkezetét,  szöveteit, 
szerveit  tanulmányozza  és  a  fiziológiát,  amely  ugyan- 
ezen szövetek,  szervek  működését,  funkcióját  nézi : 
ugy  a  társadalomtudomány  terén  is  a  morfológia 
mellett  helyet  kell  juttatnunk  a  társadalmi  fiziológiá- 
nak, amely  a  társadalom  életnyilvánulásai  nézi.  Ezek 
ismét  sokfélék.  így  mindenekelőtt  a  vallásos  intéz- 
mények, hiedelmek,  rítusok.  Ezeket  tanulmányozza 
a  vallásos  szociológia.  Egy  másik  csoportot  alkotnak 
az  erkölcsi  eszmék  és  maguk  az  erkölcsök :  ez  az 
erkölcsök    szociológiája,    morális    szociológia.     Ehhez 

közelről  csatlakozik  a  jogi  szabályok,  intézmények 
tanulmányozása:  a  jogi  szociológia.  Végre  a  gazdasági 
intézmények,  a  termelés  módjai  —  jobbágyság,  rab- 
szolgaság, gyáripar,  házi-ipar  stb.  — ,  továbbá  a  csere 
intézményei,  valamint  annak  tanulmányozása,  hogyan 
oszlik  meg  a  vagyon  az  emberek  között :  a  gazda- 
sági szociológia.  Azonban  nyilván  a  nyelv  is  társa- 
dalmi tünemény  és  észlelhetjük,  hogy  a  különböző 
társas  környezetek  szerint  változnak  a  művészetek 
is.  Az  előbbiekhez  csatlakoznak  tehát  még  a  nyel- 
vészeti és  esztétikai  szociológia. 

Látnivaló,  hogy  a  szociológia  igen  nagy  terjedelmű 
tudomány  s  az  e  tudományt  komolyan  művelni 
akaró  csak  egy  részt  ismerhet  igazán  szakszerűen. 
Az  egyes  részlettudományok  eredményeit  mégis  egy 
általánosító  tudománynak  kell  összefoglalnia,  ez  az 
általános  szociológia. 

A  szociológia  felosztása  tehát  a  következő : 


Társadalmi  morfológia 


a)  A  népek  földrajzi  alapjának  tanulmányo- 
zása a  társadalmi  szervezethez  való  viszo- 
nyában. 

b)  A  népesség  tanulmányozása,  terjedelme, 
sűrűsége,  elhelyezkedése  a  földön. 


Vallásos    szociológia 
Erkölcsi  a 

Társadalmi  fiziológia         £            Gazdasági  \ 

Nyelvészeti  „ 

Esztétikai  „ 
Altalános  szociológia. 

Csupán  ennyit  akartunk  Durkheim  módszerének 
általános  elveiről  elmondani ;  ahelyett,  hogy  bele- 
mennénk módszere  szövevényesebb  részleteinek  tár- 
gyalásába, helyesebbnek  véljük,  ha  egyik  munkájának 
elemzésével  mutatjuk  be  módszerének  alkalmazását 
s  némely  eredményeit.  Ezért  lennebb  fejtegetni  fogjuk 
az  öngyilkosságról  irott  könyvét,  miáltal  egyúttal 
jó  példáját    fogjuk  látni    annak,  hogy  miképen  kell 

szociológiailag  megragadnunk  a  társadalom  1 1  i  r  i  • 
menyeit.  Durkheim  három  nagyszabású  munkája 
közül  az  első  1893-ban  jelent  meg  s  a  társadalmi 
munkamegosztásról  szól.1  1897-ben  jelent  meg  az 
öngyilkosságról  szóló  tanulmánya,  1912-ben  „A  val- 
lásos élet  elemi  formái."-  E  könyvben  az  ausztráliai 
totemizmust  elemezve,  azt  igyekszik  kimutatni,  hogy 
a  vallás  a  társadalomnak  az  egyénre  gyakorolt  er- 
kölcsi hatásából  ered.  Az  egyéni  eszmélet  fölött  ott 
van  a  kollektív  eszmélet,  melytől  függünk.  A  társa- 
dalom erkölcsi  erő,  mely  segiti  az  egyént  s  meg- 
bünteti azt,  ha  parancsainak  nem  engedelmeskedik. 
Ez  a  két  jellemző  vonásuk  van  a  vallásos  lényeknek 
is.  Az  ember  nem  volt  képes  megérteni  azokat  a 
szövevényes  kapcsolatokat,  melyek  őt  e  felette  álló 
lényhez,  a  társadalomhoz  fűzik:  innen  e  felsőbb, 
morális  hatalomnak  elképzelése  vallásos  formában. 
Azonban  az  emberi  képzelet  e  vallásos  teremtményei 
mögött  valóság  van,  mely  erkölcsi  erő  és  erkölcsi 
függés  forrása,  mely  segiti  és  kényszeríti  az  egyént : 
a  társadalom. 


X. 

(A  szociológiai  kutatás  példája  :  az  öngyilkosság.  — 
Egoizmus,  altruizmus  és  anomia.  —  Az  öngyilkosság 
társadalmi  okai.  —  A  foglalkozás  szerinti  csoportok.) 

Egy  módszer  értékét  azonban  nyilván  eredményei 
mutatják,  az,  hogy  rniképen  képes  megvilágítani 
bizonyos  tüneményeket,  minő  összefüggéseket  tud 
találni  közöttük.  Durkheim  módszerének  értékelését 
legjobban  ugy  véljük  elérhetőnek,  ha  elővesszük  és 

1  De  la  division  dutravail  social.  Paris,  Alcan,  1893. 

2  Les  formes  élémentaires  de  la  vie  religieuse.  Paris, 
Alcan,   1912. 

részletesebben  elemezzük  egyik  problémáját,  melyre 
módszerét  alkalmazta.  Evégből  látszólag  legszűkebb 
körű  témáját  választjuk,  az  öngyilkosságról  közölt 
kutatásait,  melyeket  a  modern  szociológia  egyik  leg- 
szebb és  legrendszeresebb  könyvében  egyesitett.1 
Látnivaló,  hogy  a  tárgy  egyéb  tüneményektől  pon- 
tosan elválasztható,  speciális  tünemény,  melyet  min- 
denekelőtt meg  kell  határoznunk  :  „öngyilkosságnak 
nevezünk  minden  olyan  halálesetet,  amely  közvetve 
vagy  közvetlenül  magának  az  áldozatnak  pozitív 
vagy  negatív  cselekedetéből  ered  s  amelyről  az 
tudja,  hogy  ezt  az  eredményt  kellett  okoznia."  E 
definíció  előnye,  hogy  az  öngyilkosságot  egyéb,  ha- 
sonló erkölcsi  tünemények  keretébe  illeszti.  Aki 
egészségét  elhanyagolja,  aki  munkában  vagy  mula- 
tozásban virrasztva  kimeríti  szervezetét,  nem  külön- 
bözik radikálisan  az  öngyilkostól.  De  mennyiben 
érdekli  az  öngyilkosság  a  szociológust  ?  Hisz,  ugy 
látszik,  ez  teljesen  egyéni  és  egyéni  okoktól  függő 
tünemény.  Azonban  társadalmi  tüneménnyé  válik, 
ha  egy  társadalomban  elkövetett  öngyilkosságok  szá- 
mát nézzük  s  látjuk,  hogy  egy  országban  az  öngyilko- 
sok száma,  legalább  egy  ideig,  meglehetősen  állandó. 
Az  öngyilkossági  halandóság  száma  kifejezi  egy 
társas  csoportnak  az  ilyen  halálra  való  hajlamát. 
A  statisztikai  adatok  alapján  kereshetjük  már  most, 
hogy  a  társadalmi  környezet  különböző  fajai  (vallás, 
család,  politikai  társadalom,  foglalkozás  stb.)  minő 
hatással  vannak  az  öngyilkossági  hajlamra,  az  ön- 
gyilkosok számára. 

A  vallást  tekintve  a  statisztikából  megállapítható, 
hogy  a  katholikus  országokban  kevesebb  az  öngyil- 
kosság, mint  a  protestánsokban.  Például  Német- 
ország különböző  tartományaiban  az  öngyilkosok 
száma  egyenesen  aránylik  a  protestáns  és  forditottan 

1   Le  Stricidé.  Paris,   Alcan,   1897. 

a  katholikus  lakosok  szániához.  Legkisebb  öngyil- 
kossági koefficiense  a  zsidóknak  van.  Ennek  oka  a 
vallás  rendszerében  rejlik  :  a  protestantizmus  meg- 
engedi a  szabad  vizsgálódást,  a  katholicizmus  retteg 
a  változástól.  A  katholikus  egyház  a  dogmák  bizo- 
nyos tömege  által  szorosan  egy  társadalomba  fog- 
lalja össze  híveit,  a  protestáns  egyház  összefogó 
ereje,  integrációja  kisebb.  A  zsidó  vallás  is  kevés 
teret  enged  az  egyéni  ítéletnek  és  másfelől  a  hosz- 
szas  elnyomatás  következtében  is  a  zsidók  között 
nagy  szolidaritás  fejlődött  ki  s  ezért  a  zsidók  val- 
lási koncentrációja  erős.  A  szabad  vizsgálódás  fel- 
kelti a  művelődés,  tanulás  iránti  vágyat.  Tényleg,  a 
Í>rotestáns  államok  közoktatása  általánosságban  fej- 
ettebb,  mint  a  katholikusoké.  A  statisztika  már 
most  azt  mutatja,  hogy  a  népoktatás  és  az  öngyil- 
kosság között  a  vallási  kereteken  belül  szintén 
arányos  párhuzam  található.  A  fejlettebb  közmű- 
veltség erősiti  az  öngyilkossági  hajlamot.  Továbbá 
nagyobb  öngyilkossági  számot  látunk  a  felsőbb 
osztályokban,  ahol  a  tudományszomj  is  nagyobb,  mig 
a  nők  között  általán   kisebb. 

Ha  a  vallásnak  az  öngyilkossággal  szemben  védő 
ereje  van,  annak  oka  csupán  az,  hogy  a  vallás  tár- 
sadalom. A  dogmák  mellékesek,  lényeg,  hogy  a 
kollektív  életet  táplálják  s  a  közösséget  összetartsák. 
A  protestáns  egyház  összetartó  ereje,  integrációja 
nem  oly  erős,  ezért  mérséklő  hatása  az  öngyilkos- 
sággal szemben  szintén  csekélyebb. 

És  erre  az  eredményre  jutunk  más  társadalmi 
formáknál  is.  így  a  16  éven  felüli  lakosságot  véve 
megállapíthatjuk,  hogy  a  házasságban  élők  között 
kisebb  az  öngyilkosok  száma,  mint  a  nőtlenek,  illetve 
hajadonok  között.  A  tulkorai  házasság  ugyan,  külö- 
nösen a  férfiaknál,  az  öngyilkossági  hajlamot  súlyos- 
bítani látszik,  de  20  éven  felül  a  házaséletnek  bizo- 
nyos kedvező  hatása  mutatkozik  a  nem  házasokkal 

szemben.  Ennek  oka  a  családi  cletben  rejlik  ;  maga 
a  házastársi  viszony  még  nem  sokat  számit :  a  ter- 
méketlen házasok  öngyilkossági  száma  nagyobb  a 
termékenyekénél.  Franciaországban  a  gyermektelen 
asszonyok  másfélszer  annyi  öngyilkost  adnak,  mint 
a  hajadonok.  Ez  mutatja,  hogy  a  házasság  intéz- 
ménye maga  a  nőkre  rossz  hatású  s  azt  csak  a 
gyermekek  jelenléte  csökkenti.  A  házasok  immuni- 
tása a  családtól  függ:  minél  több  a  gyermek,  annál 
kisebb  az  öngyilkossági  valószínűség.  A  nagy  csalá- 
dokban ugyanis  erősebbek  a  kollektív  érzelmek, 
nagyobb  az  integráció.  Az  özvegyi  állapot  —  nagy 
általánosságban  —  ismét  szaporítja  az  öngyilkosokat: 
az  egyik  fél  halála  meggyengiti  a  morális  köteléket, 
a  család  dezorganizálódik. 

Kisebbíti  az  öngyilkosok  számát  a  politikai  moz- 
galmak intenzitása  is.  Nagy  nemzeti  érzések  idején 
megerősödnek  a  kollektív  érzelmek,  az  egyén  ke- 
vésbbé  gondol  önmagára,  mint  a  közügyre,  a  társas 
élet  intenzivebb.  Innen  az  öngyilkosság  csökkenése. 

Az  eddigi  fejtegetések  összefoglaló  eredménye 
az  öngyilkosság  fordítottan  aránylik  ama  csoportok 
összeolvadási  fokához,  integrációjához,  amelyekhez 
az  egyén  tartozik.  Ha  a  társadalom  kötelékei  meg- 
lazulnak, a  társadalom  széjelebb  megy :  az  egyéni 
én  megerősödik  s  az  egyénnek  mértéken  felüli  egyéni- 
süléséből,  a  túlságos  individuációból  áll  elő  az  ön- 
gyilkosságnak az  a  típusa,  melyet  egoista  öngyilkos- 
ságnak nevezhetünk.  Az  egyén  elszakadva  a  társa- 
dalomtól, nem  részesül  többé  annak  energiájában, 
meggyöngül.  Es  másfelől  épen  az  individuáció  haj- 
lamot teremt  az  öngyilkosságra.  Az  emberben  van- 
nak olyan  életműködések,  melyek  csupán  az  egyénre 
tartoznak :  mindaz,  ami  a  fizikai  élet  fentartásához 
szükséges.  Ha  más  szükségletei  nincsenek,  boldogan 
élhet,  életének  más  tárgya  nincs,  mint  maga  a  lét. 
A  civilizált    emberben    azonban   egész  sereg  eszme, 


érzelem,  szokás  van,  melyeknek  a  szervezeti  szük- 
ségletekhez semmi  közük  nincs.  K/.ek  az  eszmék  és 
érzelmek  csupán  a  társadalmi  környezet  által  álltak 
elo  és  mint  eredetük  kollektív,  ugy  céljuk  is  valami 
kollektív,  társadalmi  dologra  vonatkozik.  Minél  job- 
ban elszakadunk  a  társadalomtól,  annál  inkább  el- 
szakadunk ettől,  a  bennünk  lévő,  de  a  társadalomra 
vonatkozó  lelki  élettől  is.  Ha  az  élet  értékeit  csak 
az  egyén  szempontjából  kezdjük  becsülni :  az  élet 
érthetetlenné  válik.  Mire  valók  akkor  az  erkölcsök, 
az  áldozatok,  a  tudomány,  a  vesződség  és  szenve- 
dés? Mindezek  csak  arra  szolgálnak,  hogy  az  egyén  a 
csoportot,  amelyhez  tartozik,  előbbre  vigye,  dicsőbbé 
tegye,  ahhoz  csatlakozzék.  A  keresztény  keresi  a 
fájdalmat,  hogy  isteni  mintaképéhez  közelebb  jusson. 
Ha  az  egyén  felszabadul  a  társas  csoporttól  (vallás, 
család  stb.),  misztériummá  lesz  önmaga  előtt  s  nem 
birja  kikerülni  az  izgató  és  szorongató  kérdést : 
mire  való  mindez  ? 

Az  ember  kettős  lény,  a  fizikai  emberhez  járul  a 
társadalmi.  Ha  a  társadalom  szétesik,  mindaz,  ami 
bennünk  társadalmi,  elveszti  tárgyi  alapját.  Sok  cse- 
lekedetünk, egész  életünk  létoka  megszűnik,  célta- 
lanná válik.  Nincs  semmi,  amihez  törekvéseinket 
csatolhatnánk  s  az  az  érzésünk,  hogy  azok  a  semmibe 
vesznek  el.  Erkölcsi  céljainknak  valami  rajtunk  kivül, 
fölöttünk  állóra  kell  vonatkozniuk.  A  közömbössé 
levés,  a  társadalomtól  való  elszakadás  hozza  létre 
jaz  elkeseredett  elhatározásokat.  A  közömbösség 
néha  az  egész  társadalmat  megtámadja.  A  társada- 
lomnak mindig  van  bizonyos  Ítélete  az  élet  értékéről, 
szenvedései,  jóléte  tagjaira  is  átszállanak.  S  ha  a 
társadalom  bomladozóban  van,  a  szétesés  érzése 
színezi  az  egész  életről  való  felfogását  is.  Ilyenkor 
keletkeznek  a  levertségi  áramlatok,  filozófiai  iskolák, 
melyek  kimutatják,  hogy  az  életnek  nincs  értelme. 
Minél  kevesebbet  élni  :  ez  lesz  a  jelszó.  E  kollektív 

áramlatok  ránehezülnek  az  egyének  lelkére  s  a  szét- 
eső társadalom  egyetlen  kollektív  vonása  ez  a  melan- 
kólia, ez  a  szomorúság  lesz. 

Az  öngyilkosság  egy  faja  tehát  abból  ered,  hogy 
az  egyén  felszabadni  a  társadalmi  kötelékektől,  esak 
egyéni  létét  tekinti  :  ez  az  egoizmus,  az  énnek,  az 
egyénnek  egyedüli  érvényesülése.  Azonban  az  egyén- 
nek túlságos  elnyelése  a  köz  részéről,  az  egyéni  lét 
túlságos  értéktelennek  való  feltüntetése,  másszóval 
az  egyénisülés,  az  individuáció  elégtelensége  is  ön- 
gyilkosságra vezethet.  Ez  a  tipus  tehát  az  előbbinek 
ellentéte :  a  társadalom  túlságosan  magába  olvasztó 
erejéből,  az  egyénnek  túlságos  nem  számításából,  a 
társas  szempontok  kelleténél  erősebb  érvényesülé- 
séből ered. 

Alsóbbrangu  társadalmakban  az  öngyilkosságok 
háromféle  eseteit  látjuk:  1.  öreg  vagy  beteg  embe- 
rekéit ;  2.  asszonyok  öngyilkosságát  a  férj  és  3. 
szolgák,  kliensek  öngyilkosságát  uruk  halálakor. 
Ezekben  a  társadalmakban  az  öngyilkosság  köteles- 
ség, a  társadalom  az  egyénre  ráparancsolja  azt.  De 
ahhoz,  hogy  a  csoport  az  egyéneket  saját  maguk 
megölésére  kényszerithesse,  nyilván  szükséges,  hogy 
az  egyéni  személyiség  ne  sokat  számítson,  kis  dolog 
legyen.  A  nagyon  erősen  összeolvadt,  integrált  cso- 
port az  egyént  egészen  elnyeli.  Azért  nevezzük  ezt  a 
tipust  altruista  öngyilkosságnak.  Az  altruizmus  ugyanis 
azt  az  állapotot  jelenti,  midőn  az  én  nem  önmagáé, 
midőn  viselkedésének  meghatározó  motívumai  rajta 
kivül  vannak,  a  csoportban,  melyhez  tartozik.  Az 
altruista  öngyilkosság  sok  esetét  láthatjuk  a  hinduk- 
nál, vallásos  extázisukban  a  szent  állatok  elé  vetik 
magukat,  vagy  más  módon  keresik  az  önfeláldozás 
gyönyörűségét.  Az  egyén  ugy  tekinti  magát,  mint 
akinek  nincs  önálló  léte ;  az  egyéni  személytelenség 
tetőpontján  van.  Az  egyén  saját  létét  megszüntetvén, 
abban  a  reményben  teszi  azt,  hogy  a  túlvilági  létben 

az  egésznek,  az  Istennek  létével  egyesül.  Érdekes 
összefüggés,  hogy  az  öngyilkosság  eme  faja  leg- 
inkább oly  társadalmakban  található,  melyeknek 
vallása  pantheisztikus.  A  pantheizmus  jellemző  vo- 
nása, hogy  az  egyénben  levő  lelket  valami  nem 
hozzátartozónak,  valami  olyannak  tekinti,  mely  kívül- 
ről ered  s  a  világban  levő  egységnek,  világszellem- 
nek, vagy  istennek  része.  A  pantheisztikus  vallások 
a  legfőbb  lényeket  sem  egyéni  formákban  képzelik 
el.  Mint  a  társadalmi  szervezetben  az  egyén  elvész 
a  tömegben,  ugy  e  társadalmak  pantheisztikus  val- 
lása is  az  egyéniség  tagadása. 

Az  altruista  tipus  elsősorban  primitívebb  társa- 
dalmakban fordul  elő,  de  azért  a  modern  társadal- 
makban is  megtalálható.  Ide  sorozhatok  némileg  a 
keresztény  vértanuk,  ide  az  olyan  esetek,  midőn 
valaki  családja  becsületének  megmentéseért  öli  meg 
magát.  De  leginkább  idetartozik  a  katonák  öngyil- 
kossága. A  katonák,  különösen  az  altisztek  és  tisztek 
között  az  öngyilkosságok  száma  sokkal  nagyobb, 
mint  a  polgári  foglalkozásúak  között.  így  például 
Ausztriában  1876-tól  1890-ig  1  millió  katonára  1253 
öngyilkos  esett,  mig  1  millió  ugyanolyan  korú  pol- 
gári egyénre  123.  A  katonák  öngyilkossága  tehát 
tizszer  akkora.  E  tény  magyarázata  a  katonai  pálya 
sajátosságaiban  rejlik :  a  katona  fő  jellemvonása  a 
személytelenség,  a  hadseregben  az  egyén  nem  sokat 
számit,  készen  kell  lennie,  hogy  életét  rajta  kivül  álló 
céloknak  feláldozza.  Az  egyénnek  ez  a  nagy  bele- 
veszése  a  csoportba  eredményezi,  hogy  könnyebben 
lemond  az  életről,  eldobja  magától  azt. 

Az  öngyilkosságnak  azonban  még  egy  harmadik 
típusát  is  meg  lehet  különböztetni.  Az  egyének 
tevékenységét  és  érzelmi  életét  a  társadalom  szabá- 
lyozza. Eme  szabályozás  módjai,  változásai  is  hatnak 
az  öngyilkossági  hajlamra,  igy  a  gazdasági  válságok, 
melyek    súlyosbítják    azt.    Egy    élőlénynek    ugyanis 

nyilván  csak  oly  szükségletei  lehetnek,  melyek  kielé- 
gítésére elegendő  eszköze  van.  Ez  teltétele  a  boldo- 
gulásnak. Az  állat  céljai,  szükségletei  szervezetében 
vannak  meghatározva  és  határolva.  De  az  embernek 
a  gondolkozás  olyan  célokat  és  vágyakat  mutat, 
amelyeknek  az  egyéni  lélekben  nincsenek  határai. 
Az  ember  vágyai  végtelenek  lehetnek  s  mint  ilyenek, 
kielégíthetetlenek,  teljesítésűkre  nincs  eszközünk. 
Az  ilyen  vágyak  követése  örökös  elégedetlenségben 
tartja  az  embert  s  csak  vékony  fonállal  köti  az 
élethez.  Éppen  azért  szükséges,  hogy  valami  a  vá- 
gyainknak, szenvedélyeinknek  határt  szabjon.  Ez  a 
szabályozó  hatalom  csak  morális  lehet:  a  társadalom. 
Tényleg,  a  társadalomban  mindig  vannak  többé- 
kevésbbé  tiszta  érzések  afelől,  hogy  mit  érnek  a  külön- 
böző társadalmi  szolgálatok  s  mi  az  azoknak  meg- 
felelő jutalom.  Minden  foglalkozás  mintegy  megvan 
becsülve,  mindegyiknek  bizonyos  jóléti  fokozat  tulaj- 
doníttatik. E  szabályozás  nyomása  alatt  mindenki 
számol  ambícióival,  és  harmóniába  jut  életfeltételei- 
vel. Az  emberi  vágyakozásnak  és  tevékenységnek 
vannak  tehát  bizonyos  erkölcsi,  társadalmi  zabolai. 
Ha  a  társadalmat  válságok  zavarják  meg,  e  hatást 
többé  nem  képes  kifejteni  s  innen  az  öngyilkosok 
nagyobb  száma.  így  a  gazdasági  válságoknál :  némely 
egyének  és  némely  osztályok  letörnek,  mások  hir- 
telen magasra  jutnak,  ilyen  állapotban  a  vágyak 
könnyen  elvesztik  a  normális  határt;  türelmetlenség, 
egészben  zavaros  szabályozatlanság,  anomia  állapota 
következik  be.  A  küzdelem  erőszakosabbá  s  fájdal- 
masabbá válik,  az  ambíciók  teljesíthetetlenek,  az 
életakarat  gyengül.  Ezért  van  az,  hogy  a  szegény- 
ség, mint  a  statisztikai  tények  mutatják,  oltalmaz 
az  öngyilkossággal  szemben.  Ez  a  legjobb  iskola 
arra,  hogy  az  ember  megtanulja  fékezni  vágyait. 
A  gazdagság  kisebbíti  az  ellenállást,  melyet  a 
dolgok    vágyainkkal    szemben     tanúsítanak,    s    arra 

a  hitre  vezet,  hogy  ez  az  ellenállás  a  véglelcnsr 
legyőzhető. 

A  modern  gazdasági  világban  a  szabályozatlanság, 
az  anomia  krónikus  állapot.  Az  emberek  folyton 
uj  dolgok,  nagyobb  vagyon  után  kívánkoznak  s 
ezek  rögtön  elvesztik  vonzóerejüket,  mihelyt  meg- 
vannak. Mindenütt  erős  vágyak  hajtják  a  lelkeket, 
a  valóság  értéktelennek  látszik.  És  az  ember,  aki 
mindent  a  jövőtől,  vágyai  sikerétől  vár,  ha  egyszer 
akadályba  ütközik,  csalódást,  kiábrándulást  érez. 
A  végtelenség  utáni  vágyat  sokan  éppen  erkölcsi 
kiválóságnak  tekintik.  Pedig  a  vágyak  és  tevékeny- 
ségek e  szabályozatlansága  szenvedések  forrása, 
mely  az  öngyilkossági  hajlamot  erősiti.  E  tipust 
anomikus  öngyilkosságnak  mondhatjuk. 

De  másféle  társadalmi  válságok  is  vannak,  ilyen 
például  a  családi  élet  válsága :  a  válás.  Ismét  a 
statisztikai  adatok  segítségével  konstatálhatjuk,  hogy 
azokban  az  országokban,  ahol  a  válás  gyakori, 
gyakoribb  az  öngyilkosság  is.  így  pl.  Olaszországban 
1871— 73-ban  1000  lakosra  3'05  válás  esett,  1  millió 
lakosra  31  öngyilkos,  mig  Szászországban  1876  —78-ig 
ezer  lakosra  26*09  válás  és  1  millióra  299  öngyilkos. 
E  tényben  kétségtelenül  szerepet  játszik  az  erkölcsi 
zavar,  amit  az  egyének  életében  a  válás  okoz.  A  fő 
azonban  a  válás  intézményének  a  házasságra  gya- 
korolt általános  hatása.  A  házasság  a  nemek  viszo- 
nyának szabályozása.  A  szerelem  bennünk  sokkal 
inkább  intellektuális  és  morális,  mint  organikus 
tünemény.  Es  éppen  mert  a  különböző  vonzódások 
nem  függnek  többé  csak  a  szervi  szükségletektől, 
társadalmi  szabályozásuk  vált  szükségessé.  Ez  a 
házasság  funkciója,  a  szenvedelmes  élet  szabályo- 
zása. A  nőtlen  férfi  rendezetlen  szerelmi  életet  él, 
nincs  akadályozva  a  vágyaiban  s  a  végtelen  kíván- 
sága a  szerelmi  formát  is  felöltheti.  Már  most  a 
válás  intézménye  a  házassági  szabályozás  meggyen- 


gülésc.  Az  a  halár,  amit  a  vágyaknak  szabott,  nem 
oly  szilárd,  a  jövő  nincs  annyira  biztosítva,  az  ember 

a  legenyállapothoz  közelebb  áll.  De  mind  e  követ- 
kezmények csak  a  férfire  érvényesek.  A  nőnél  a 
szerelmi  szükségleteknek  kevésbbé  lelki  jellegük  van, 
a  nő  inkább  ösztöneit  követi.  A  társadalmi  szabá- 
lyozás rá  nézve  oem  szükséges,  inkább  zavarja  őt, 
nagy  előnyök  nélkül.  Ezért,  mint  fennebb  mondtuk, 
a  házasság  intézménye  a  nőre  nézve  kedvezőtlen  s 
viszont  a  tényekből  az  is  kitűnik,  hogy  a  válás 
intézménye  az  öngyilkossági  hajlamot  benne  nem 
erősiti,  hanem  csökkenti.  A  monogámikus  házassági 
rendszert  ugy  szokták  tekinteni,  mint  a  nő  helyze- 
tének javulását.  Az  előbbi  fejtegetések  mutatják, 
hogy  ebből  is  a  férfinek  van  nagyobb  haszna  s 
inkább  a  nő  az,  aki   itt  áldozatot  hoz. 

Elemzéseink  megmutatták  az  öngyilkosság  okait 
és  lehetségessé  teszik,  hogy  annak  egyéni  formáiban 
is  bizonyos  típusokat  különböztessünk  meg.  Az 
egoista  típusnál  az  egyén  egész  tevékenysége  belső 
élete  felé  fordul.  Túlságosan  önállósulva,  túlságosan 
elszakad  a  társadalomtól,  ürességet  érez  maga  körül, 
s  belső  vizsgálódásának  nem  marad  más  témája, 
mint  a  saját  nyomorúsága,  saját  léte.  Melankólia 
szállja  meg  és  a  végzetes  tett  végrehajtása  is  szen- 
vedély nélkül,  nyugodtan  történik.  E  típusra  nem 
egy  példát  találhatunk  a  görög  és  római  világ 
stoikus  bölcselői  között.  Közönségesebb  az  egoista 
öngyilkosok  másik  tipusa,  a  nagy  vivőröké.  Az  ilyen 
minden  egyéni  vágyat,  minden  élvezetet  végigél  s 
midőn  nem  talál  több  élvezetet,  eldobja  magától  a 
létet.  Ezek  Epikurus  hivei.  Az  altruista  öngyilkos- 
ságban bizonyos  energia  van,  eredete  sokszor  erős 
érzelem.  Az  anomikus  öngyilkosság  egyéni  formája 
szenvedélyes,  a  lelket  bizonyos  panasz  és  harag 
foglalja  el  az  élet,  a  csalódások  miatt.  Az  egyén 
folytonosan     fokozza,    túlhaladja    vágyait    s    midőn 

akadályba  ütközik,  a  semmibe  veti   magái .  A/  éi 
kenység    maximumai   éri    el,  .1  szenvedélynek    nincs 

célja,  az  ember  a  vágyak  végtelenségében  veszik 
el.  Mind  e  forrnák  egymás  között  természetesen 
kombinálódhatnak. 

Látnivaló,  hogy  az  öngyilkosság  problémája  az 
egész  társadalmi  élet  erkölcsiségének  bizonyos  meg- 
figyelésére képesít  bennünket.  Minden  társas  csoport 
többé-kevésbbé  leköti,  magához  öleli  az  egyént ;  a 
tullaza  vagy  tulerős  kapcsolatok,  vagy  a  kötelékek 
zavara  ébreszti  fel  az  öngyilkosságra  való  hajlamot. 
Minden  társas  csoportban,  magában  a  társadalom 
alkatában  van  tehát  bizonyos  kollektív  hajlandóság, 
kollektív  erő,  mely  az  egyént  élete  megtagadásának 
irányába  hajtja.  Ezt  a  kollektív  erőt  objektíve  konsta- 
tálhattuk a  statisztika  révén,  ez  az  egyént  kívülről 
befolyásoló,  a  társas  csoport  sajátosságát  képező 
dolog :  a  társadalmi  tünemény.  A  kollektív  áram- 
latok, hajlamok  saját  külön  létezéssel  bírnak,  éppen 
olyan  valóságos  erők,  mint  a  fizikai  környezet  erői, 
épugy  meghatározzák  az  egyén  viselkedését  és  életét, 
mint  amazok.  A  társadalom  önálló  léttel  biró,  az 
alkotó  egyének  lététől  különböző  valóság,  melyből 
az  egyén  több-kevesebbet  magába  vesz ;  a  társada- 
lom egész  lelki  életét  az  egyén  sohase  fogadhatja  be 
teljesen.  A  társadalom  erkölcsi  ideálja  mindig  fölötte 
áll  bármely  egyén  morális  életének,  ezért  hirdették 
a  vallások  és  bölcselők,  hogy  az  erkölcsiség  teljes- 
sége, tökéletes  megvalósulása  csak  Istenben  lehet- 
séges. Ha  ezt  a  felfogást  kirekesztjük,  nem  marad 
más  hátra,  mint  az  a  magyarázat,  hogy  az  erkölcsi- 
ség a  csoport  eszméletéből,  a  kollektív  lelki  életből 
ered.  Vannak  tehát  kollektív  erők,  hajlamok,  áram- 
latok, melyek  kívülről  hatnak  ránk  s  van  saját 
egyéni  létünk.  Az  első  erő  felsőbb,  de  az  egyéni 
eszméletekbe  jutva  ellenállásra  talál,  részben  meg- 
gyöngül s    csak    így    meggyöngülve    s  megváltozva 

van  jelen  az  egyénekben.  íme  ez  az  oka  annak, 
mért  különbözik  az  egyének  erkölcsisége  a  társa- 
dalom erkölcsi  ideáljaitól. 

Minden  erkölcsi  eszményben, búrmennyirekülönbö- 
zők  isa  társadalmak  éserkölcsiségük,  megvan  az  egoiz- 
mus,  az  altruizmus  és  bizonyos  anómia.  A  társas 
élet  feltételezi,  hogy  az  egyénnek  van  személyisége, 
másfelől,  hogy  azt  kész  elvetni,  feláldozni  s  végül, 
hogy  képes  a  változásra,  nyitva  áll  a  haladás  szá- 
mára. Ha  e  három  áramlat  kölcsönösen  ellensú- 
lyozza egymást,  az  egyén  egyensúlyban  van  ;  de  ha 
az  egyik  túlerős,  öngyilkossági  hajlamot  ébreszt. 
Azonban  ritkaság,  hogy  valamelyik  áramlat  minden 
téren  túlsúlyra  jusson,  rendesen  csak  egyes  miliők- 
ben, egyes  társas  keretekben  talál  érvényesülésére 
kedvezőbb  feltételeket.  Az  egyéni  tényezőknek  csak 
annyiban  van  szerepük,  hogy  némely  ember  lelki 
szervezete  kevesebb,  vagy  több  ellenállást  tanú- 
síthat, mint  egy  másiké.  Az  a  kollektív  erő,  mely 
az  embert  az  öngyilkosság  felé  viszi,  az  egyiket 
gyorsabban,  a  másikat  lassabban  hatja  át. 

Az  öngyilkosság  megítélése  a  különböző  társadal- 
makban különböző.  A  keresztény  és  mohamedán 
társadalmak  nagy  bűnnek  tartják  és  súlyos  bünte- 
tést mérnek  rá.  A  görögök  tilalma  kevésbé  volt 
absolut.  Minél  magasabb  fejlettségűek  a  társadalmak, 
annál  határozottabban  elitélik  az  öngyilkosságot. 
Ennek  oka  az  emberi  személy  erkölcsi  felfogása. 
Az  alsőbbrangu  társadalmakban  az  egyén  úgyszól- 
ván nem  számit.  De  a  haladás  révén  az  emberi 
személy  mindinkább  ideállá  lesz,  a  munkamegosztás 
utján  kifejlődött  egyéniségek  mindinkább  különböz- 
nek s  közeledünk  a  pillanathoz,  mikor  egy  társadalom 
tagjai  között  nincs  semmi  más  azonosság,  mint  hogy 
mind  emberek.  Mivel  az  emberi  személy  az  egyetlen 
dolog,  mely  az  összes  lelkeket  érinti  :  az  összes 
emberi  célok  fölé    emelkedik  s  vallásos  jelleget  ölt. 

Az  öngyilkos  pedig  megtagadja  az  ember  kultuszát, 
az  emberiség  e  vallását  s  a  társadalom  meg  van 
sértve,  mert  e  tett  alapérzelmeit  botránkoztatja  meg. 
A  kollektív  erkölcsi  eszmélet  tiltakozik  s  az  öngyil- 
kos megbélyegzését  követeli. 

Hátra  van  még  a  gyakorlati  kérdés,  vájjon  a  mai 
civilizált  népeknél  az  öngyilkosságok  nagy  száma 
normális-e,  vagy  sem.  Az  ember  minden  olyan 
tüneményt,  melyet  erkölcstelennek  tart,  hajlandó 
rendellenesnek  tekinteni.  így  tekintik  általán  abnor- 
málisnak a  bűnt,  holott  az  minden  társadalomban 
előforduló  s  a  társadalmi  léttel  adott,  tehát  normális 
tünemény.  Épugy  az  öngyilkosság  is  adva  van  a 
társadalom  erkölcsi  szervezetében  s  igy  normálisnak 
tekintendő.  Mindamellett  kétségtelen,  hogy  beteges 
öngyilkossági  áramlatok  is  vannak.  így  a  francia 
forradalom  óta  az  öngyilkosok  száma  annyira  sza- 
porodott, hogy  a  mai  állapotot  patologikusnak  kell 
tekinteni.  A  főbaj  onnan  ered,  hogy  a  társadalom- 
nak nincs  kellő  integrációja.  Ezen  kell  segiteni,  az 
egyéneket  összetartó  kapcsolatokat  kell  erősiteni. 
De  mely  csoporttól  jöhet  az  összetartozás  erösebb 
érzése?  A.z  állam  az  egyéntől  túlmessze  van.  A  régi 
vallásokhoz  visszatérni  szintén  nehéz,  mert  ezek 
többé-kevésbbé  a  szabad  gondolat  feláldozását  kí- 
vánnák s  a  modern  ember  nem  tud  az  értelemnek 
korlátot  állítani.  A  család  kétségtelen  jó  hatással 
van,  de  a  családtalanok  száma  ijesztően  szaporodik. 
Valamely  uj  csoportot  kell  tehát  találni,  uj  környe- 
zetbe kell  beállítani  az  egyént,  mely  csoport  erős, 
morális  élet  alapja  lehet  s  az  egyént  kellőleg  ma-, 
gába  olvaszthatja.  E  célnak  a  foglalkozási  csoport 
felelne  meg:  az  érdekek  egyformasága,  a,  munka  és 
műveltség  közössége  elég  gazdag  anyagot  adna  ahhoz, 
hogy  egy  morális  miliő  keletkezzék,  mint  az  meg- 
volt a  régi  céheknél.  De  ezek  lokális  érdekű  cso- 
portok voltak  s  ezek  testületi  egorzmusát  elnyomta 

a  XIX.  század  elején  lejátszódó  forradalom.  Helyükbe 
azonban  az  egyéni  egoizmus  lépett.  E  testületek 
helyreállítására  van  szükség,  természetesen  a  réginél 
sokkal  szélesebb  alapon.  Ezek  a  gazdasági  élet 
szabályozatlanságát  is  megszüntetnék  s  erkölcsi 
határt  szabhatnának  az  egyén  végtelen  vágyainak. 
Az  állam  feladata  pedig,  hogy  az  egyes  testületek 
partikuláris  érdekeit  az  általános  társadalmi  érdek 
s  az  organikus  egyensúly  szükségletének  rendelje 
alá. 

Befejezésül  foglaljuk  össze  mégegyszer  a  módszer- 
tani tanúságokat,  melyeket  az  öngyilkosság  elemzé- 
séből levonhatunk.  Láttuk,  hogy  alapjában  a  társa- 
dalom egész  erkölcsi  életéről  nyertünk  képet ;  ezt 
az  életet  egy  objektive  megragadható  tüneményen, 
az  öngyilkosságon  át  tanulmányoztuk.  Az  öngyilkos- 
ságok száma  jellegzetes  egy  társas  csoportra  s  annak 
az  ilyen  halálra  való  hajlandóságát,  tehát  egy  társa- 
dalmi, kollektív  tulajdonságot  fejez  ki.  Variáltuk  a 
körülményeket  s  megállapítottuk,  hogy  ez  a  kollektív 
hajlam  összefügg  a  társadalom  alkatával.  A  társa- 
dalom integrációja,  erkölcsi  összeolvadása  az  a  tár- 
sadalmi tényező,  melynek  változása  az  öngyilkossági 
áramlat  változásait  okozza,  emennek  oka  amabban 
rejlik.  Egy  társadalmi  tényt  tehát  egy  másik  társa- 
dalmi tényből  s  nevezetesen  a  társadalom  alkatából, 
belső  miliőjéből  magyaráztunk.  Láttuk  azt  is,  hogy 
az  öngyilkosság  normális  tünemény,  bizonyos  számú 
ilyen  haláleset  a  társadalom  szerkezetével  adva  van. 
Mindamellett  a  túlnagy  számú  öngyilkosságok  a  társa- 
dalom pathológikus  jellegére  vallanak:  az  egoizmus, 
altruizmus  és  anomia  tényezői  közül  az  egyik  vagy 
másik  túlságosan,  vagy  túlkevéssé  érvényesül.  A 
modern  társadalmakban  az  integráció  túllazának,  az 
egyéni  elszakadás  lehetősége  túlkönnyünek  látszik. 
Kell  tehát  egy  olyan  csoportot  alkotni,  mely  az 
egyént  erősen    magába    olvasztani  képes,  tevékeny- 

ségét  szabályozza :  e  célra  szolgálhatna  a  professzio- 
nális organizáció.  íme  az  elmélet  összefüggése  a 
gyakorlattal,  az  objektiv  megismerésből  a  cselekvés 
számára  levonható  útmutatás. 

és  növényi  életfolyamatok  közt  vont  párhuzammal 
szemlélteti  az  élet  egységét.  Könyve  az  életjelen- 
ségeket, az  élőgép   mechanizmusának  ismertetésével 


i  apcsolatban,  matil  u  ián     tárgyalja,    anélkül 

azonban*  hogy  e  rendszei  az  <  iHekesség  rovására 
menne.  A  kötetet  nemcsak  ;i  természetkedvelök, 
hanem  a  vizsgákra  készülő  iőiskolai  hallgatók  is 
nagy  haszonnal  forgatják.  A  szöveget  számos  kép 
magyarázza. 

III.   Havas  Miksa.  Az  értéktőzsde. 

Ez  a  könyvecske  azokkal  a  kérdésekkel  foglalkozik, 
amelyek  ma  leginkább  foglalkoztatják  a  nagyközön- 
séget. A  szerző,  aki  ezekben  a  dolgokban  elsőrendű 
szakember,  nagy  körültekintéssel  és  hozzáértéssel 
tárgyalja  az  értéktőzsde  körébe  tartozó  ügyleteket, 
de  sohasem  téveszti  szem  elől,  hogy  a  könyv  nem 
szakembereknek,  hanem  a  nagyközönségnek  van 
szánva.  Ismerteti  az  értéktőzsde  életét,  a  tőzsde 
szervezetét,  beszél  a  pénzforgalomról,  a  külföldi 
pénzek  egybevetéséről,  a  valuták  átszámításáról,  az 
árjegyző-lap  összeállításáról  stb. 

Előkészületben : 

V.  Szelényi  Ödön  dr.  A  neveléstan  alapvonalai. 
VI.  Zovúnyi  Jenő  dr.  A  felvilágosultság  története. 
VI l.  Beké  Manó  dr.  Számlálás  és  mérés. 

